
Foreord 


Det er no 150 ar sidan Ivar Aasen lanserte eit nytt skriftsprak som eit 
alternativ til det danske skriftspraket i Noreg. Samstundes som Aasen 
gjennom bruk av metodar fra den historisk-komparative sprakvitskapen 
la avgjerande vekt pa at det nye skriftspraket skulle vere ein rekonstruert 
klassisk standard for mangfaldet av norske dialektar, var han heilt klar pa 
at «[s]progformen bør kun være een» i den endelege landsmålsnormalen. 
Men etter at landsmalet blei offisielt sidestilt med dansk gjennom jamstil- 
lingsvedtaket i Stortinget i 1885, tok utviklinga ei heilt anna lei. I Noreg 
kom språkspørsmålet nemleg til å bli tett samanvove med ein større og 
breiare kulturell og politisk kamp mellom ulike sosiale grupper, noko 
som gav grobotn for ein særeigen norsk språkpolitikk med hyppige rett- 
skrivingsendringar kjenneteikna av tilnærmingsomsyn, folkemålsom- 
syn og tradisjonsomsyn like opp til våre dagar. Dei ulike rettskrivingane 
som kom utetter 1900-talet var særmerkte av ein stendig større innbyrdes 
valfridom mellom hovudformer og sideformer innanfor både nynorsk og 
bokmål, noko som både skapte motstand mot reformene og vanskar ved 
implementeringa av dei. Forlag og avishus laga sine eigne husnormer, og 
ei rekkje studiar har vist at elevar, studentar og jamvel lærarar har hatt 
vanskar med å halde styr på kva som til ei kvar tid er tillatne former, sær- 
leg innanfor det nynorske skriftspråket. Derfor blei tilnærmingspolitik- 
ken forlaten på 2000-talet, og i 2005 kom det ei ny rettskriving for bokmål 
utan sideformer, medan vi fekk ei tilsvarande rettskriving for nynorsk i 
2012. Valfridomen er likevel framleis stor innanfor båe skriftspråka, sam- 
stundes som norske elevar og studentar truleg blir eksponerte for meir 
bokmål enn nynorsk jamvel i kjerneområda for nynorsken på Vestlandet, 
noko som kan skape utfordringar for nynorskbrukarar. 

Dette nummeret av skriftserien Skriftkultur tek føre seg forsking som 
handlar om utfordringane og moglegheitene som knyter seg til bruk av, 
eksponering for og opplæring i det nynorske skriftspråket. Forskinga 

inkluderer spørsmål knytt til bruk av husnormer i nynorskorganisa- 
sjonar, avvik frå nynorskrettskrivinga i elevtekstar og eksponering for 
og opplæring i nynorsk i utdanningsinstitusjonar. I eit vidare perspektiv 
handlar spørsmålet om tradering av nynorsk også om kva plass og funk- 
sjonar språket fyller, dvs. kva slags sosial praksis som ligg til grunn for 
nynorsken. 

I artikkelen «Når målrørsla normerer seg sjølv: normeringsprinsipp, 
husnormer og skrivereglar» granskar Fredrik Hope (Nynorsk kultursen- 
trum og Høgskulen i Volda) i kva grad nynorskorganisasjonar brukar 
eigne husnormer til å påverke framtidig offentleg normering av nynorsk, 
kva normeringsprinsipp dei legg til grunn for eigen språkbruk, og korleis 
dei stiller seg til den offisielle nynorsknorma. Resultata syner at berre eit 
mindretal av organisasjonane nyttar husnormer, at det er stor tilslutning 
til valfridomen i gjeldande nynorskrettskriving og at dei tilsette og tillits- 
valde i organisasjonane jamt over står temmeleg fritt til bruke den nynor- 
sken dei vil, så lenge dei held seg innanfor den offisielle nynorsknorma. 

Anna K. Aaland Hellevang og Stig J. Helset (båe Høgskulen i Volda) 
presenterer i artikkelen «Normkompetanse hos vg3-elevar med nynorsk 
som hovudmål - ein studie av avvikstypar og mogleg påverknad frå dia- 
lekt og bokmål» nettopp normkompetansen til eit utval avgangselevar i 
den vidaregåande skulen med nynorsk som hovudmål, før dei drøftar i 
kva grad rettskrivinga til elevane er påverka av innslag frå høvesvis dia- 
lekt og bokmål. Resultata syner at dei største avvikskategoriane er verb- 
bøying, substantivbøying, konsonantisme og vokalisme, samstundes 
som at om lag ein tredjedel av avvika synest å botne i høvesvis dialekt og 
bokmål. 

Dei tre neste tekstane tek føre eksponering for og opplæring i nynorsk 
i utdanningsinstitusjonar. I artikkelen «Nok tilfang på begge målformer? 
Om språkleg fordeling i lesebøker og tekstar i norsk for nynorskelevar i 
ungdomsskulen» drøftar Liv Astrid Skåre Langnes (Høgskulen i Volda) 
spørsmålet om nynorskelevane vert nok eksponerte for hovudmålet sitt 
i tekstane dei møter i norskfaget til å meistre det godt. Ho presenterer ei 
gransking av språkleg fordeling mellom tekstar på nynorsk og bokmål i 
nynorske lesebøker for to norskverk i ungdomsskulen. Resultata syner at 
dei undersøkte lesebøkene har om lag 1/3 tekstar på nynorsk jamført med 

2/3 på bokmål, noko som i lag med den påviste lærarpraksisen nar det 
gjeld val av tekstar i klasserommet, fører til at elevar med nynorsk som 
hovudmål i praksis ikkje har den tilgangen til tekstar på eige språk som 
dei treng og har krav på. 

Ein annan tekst som handlar om den same tematikken, er artikkelen 
«Tekstar på nynorsk i klasserom der bokmål er hovudmål - ei undersø- 
king av lærarar sin bruk av og haldning til tekstar på nynorsk» av Britt 
Iren Nordeide (Høgskulen på Vestlandet). Gjennom ei spørjegransking 
mellom eit stort utval lærarar som tek tilleggsutdanning i norsk, kart- 
legg Nordeide både haldningar til og faktiske praksisar knytt til bruk 
av nynorske tekstar i klasserommet. Resultata syner at lærarane i all 
hovudsak har ei positiv haldning til bruk av nynorske tekstar og at dei 
fleste (i varierande grad) faktisk nyttar skjønnlitterære nynorske tekstar, 
medan dei fleste berre i liten grad nyttar nynorske sakprosatekstar. Det 
siste blir forklart med manglande tilgang på faglege sakprosatekstar på 
nynorsk. 

Artikkelen «Å padle i sirup og kjempe mot vindmøller: Fire lærarut- 
dannarar om nynorsk i lærarutdanningane» av Ida Marie Jegteberg og 
Ingvil Brügger Budal (båe Høgskulen på Vestlandet) tematiserer også 
nynorskopplæring, men til skilnad frå dei to føregåande artiklane, ret- 
tar denne søkjelyset mot opplæring og vurdering for lærarstudentar utan 
norsk som fag. Gjennom intervju med fire fagpersonar ved fire ulike 
lærarutdanningsinstitusjonar avdekkjer studien at det er generelt lågt 
fokus på nynorsk i andre fag enn norsk, og at det er utfordrande å 
sikre at studentar som ikkje har norsk i fagkrinsen, har tilstrekkeleg og 
forskriftsfesta nynorskkompetanse før dei skal ut å undervise på skular 
med både bokmål og nynorsk som opplæringsmål. 

Utgangspunktet for den siste teksten i dette nummeret av Skriftkultur 
er det som er omtala i byrjinga av dette føreordet, nemleg den særmerkte 
norske språkhistoria. I artikkelen «Podkast som undervisingsform: språk- 
historisk aktørskap i møte med nynorsk» syner Kirsti Lunde og Jorunn 
Simonsen Thingnes (båe Høgskulen på Vestlandet) korleis ein gjennom 
å nytte podkast som undervisingsform kan late elevar og studentar bli 
aktørar i den historiske og samtidige språksituasjonen. Datamaterialet 
er sju podkastepisodar produserte av grunnskulelærarstudentar ved 

Høgskulen på Vestlandet. Analysen syner at studentane i podkastepiso- 
dane tek ei aktørrolle og får eit styrkt medvit om samanhengen mellom 
historiske hendingar og den norske språkstoda i dag. 

Vi trur det er mykje å tenke på i denne utgåva av Skriftkultur og vonar 
lesaren vil ha glede og gagn av innhaldet også denne gongen. 


Volda og Bergen, 9. september 2022 


Stig J. Helset og Endre Brunstad 
Redaktørar 


10 


Nar målrørsla normerer seg sjølv: 
normeringsprinsipp, husnormer 
og skrivereglar 


Fredrik Hope 


Samandrag: Artikkelen granskar i kva grad nynorskorganisasjonar brukar eigne 
husnormer til å påverka framtidig offentleg normering av nynorsk, kva norme- 
ringsprinsipp dei legg til grunn for eigen språkbruk, og korleis dei stiller seg til den 
offisielle nynorsknorma. Materialet er svara på ei kvalitativ spørjeundersøking til 
medlemsorganisasjonane i Nynorsk forum og normdokumenta deira. Funna er 
at mindretalet svarar at dei har husnormer, og fleire som meiner at dei ikkje har 
husnormer, har andre typar reguleringar av språkbruken sin, anten knytt til situ- 
asjon, teksttypar eller mottakarar. Normeringsprinsippa valfridom og demokrati 
har stor støtte. I nynorskorganisasjonar både med og utan husnormer står tilsette 
og tillitsvalde fritt innanfor nynorsknorma i mange situasjonar. Fleirtalet av dei 
som leverer tekst til korpus, har husnormer, men grunngjevinga er heller praktiske 
omsyn enn eit ynske om å endra nynorskrettskrivinga. Med nokre få unntak held 
alle normene seg innanfor den offisielle nynorsknorma, og materialet syner ei brei 
støtte til at nynorsknormeringa skal styrast av demokratisk valde organ. 


Nøkkelord: normeringsprinsipp, korpusplanlegging, nynorsk, språkpolitikk, 
språkplanlegging 


Keywords: normalization principles, corpus planning, Norwegian Nynorsk, 
language policy, language planning 


Innleiing 


Føremålet med denne artikkelen er å granska kva val om språkbruk 
eit utval nynorskorganisasjonar har gjort, og kva som motiverer desse 
vala. Eit sentralt spørsmål er korleis dei stiller seg til og eventuelt brukar 


Sitering: Hope, F. (2022). Når målrørsla normerer seg sjølv: normeringsprinsipp, husnormer og skrive- 
reglar. I S. J. Helset & E. Brunstad (Red.), Form og formidling knytt til nynorsken (s. 11-44). Cappelen 
Damm Akademisk. https://doi.org/10.23865/noasp.175 

Lisens: CC-BY 4.0 

husnormer i eige arbeid. Eit anna er kva normeringsprinsipp eg finn i 
svara og dei eventuelle normdokumenta deira. Malet mitt er à finna ut 
meir om kvifor eller kvifor ikkje nynorskorganisasjonane har slike nor- 
mer. Det er altso ikkje eit mal a granska i detalj kva form- og ordval me 
finn i eventuelle husnormer. 

For a synleggjera ulike sider av tematikken krinsar droftinga kring 
fire spørsmål: I kva grad har eit utval nynorskorganisasjonar husnormer? 
Kva normeringsprinsipp kan me lesa ut av normeringsvala til organi- 
sasjonane? Vert normeringsvala motivert av eit språkpolitisk siktemål, 
t.d. om å påverka framtidig nynorsknormering? Korleis stiller utvalet av 
nynorskorganisasjonar seg til den offisielle nynorskrettskrivinga i vala 
dei har gjort kring eigen språkbruk? Ein ting er kva nynorskorganisa- 
sjonane vedtek om språk, noko anna er korleis dei brukar språket. Begge 
delar påverkar kva form for nynorsk som vert brukt, og potensielt fram- 
tidige endringar av nynorskrettskrivinga. 

Former eller ord som vert mykje brukt av desse organisasjonane, 
kan få høgare prestisje — og soleis verta brukt av fleire. Dessutan bidreg 
nokre av nynorskorganisasjonane med tekst til språkkorpusa knytt til 
Språksamlingane og Språkbanken. Språksamlingane ved Universitetet 
i Bergen ligg til grunn for leksikografisk forsking og normeringa av 
Språkrådet sine ordbøker (UiB, 2022). Språkbanken ved Nasjonal- 
biblioteket samlar inn språkdata som igjen vert gjort tilgjengeleg for 
aktørar som vil utvikla språkteknologi på dei to norske skriftspråka 
(Nasjonalbiblioteket, u.å.). Difor er det relevant å undersøkja om desse 
nynorskorganisasjonane har husnormer, kvifor dei eventuelt har dei, og 
kva retning det er på dei. 

Prosessen fram mot den gjeldande nynorskrettskrivinga som vart 
vedteken i 2012, gjer det å undersøkja språkvala til slike organisasjonar 
meir aktuelt. Nemnda som greidde ut framlegget til ny rettskriving for 
nynorsk, hadde som ein del av mandatet sitt at «[nJorma skal vera slik at 
nynorsken framleis [...] gir rom for former som er i allmenn bruk blant 
breie grupper av nynorskbrukarar» (Rettskrivingsnemnda for nynorsk, 
2011, s. 27). Saman med mellom anna breitt talemålsgrunnlag og geo- 
grafisk spreiing var mykje brukte former og skriftsspråktradisjonar vik- 
tige faktorar nemnda fekk i oppdrag å balansera i arbeidet sitt. 

Då nemnda arbeidde ut mandatet til fire prinsipp, handla særleg to 
av dei om korleis skriftspråket vart brukt: Normeringa skulle «skje ut 
frå skriftspråkleg tradisjon og praksis [...]» og «[l]ite brukte former skal 
som hovudregel takast ut av norma, mens variantar som står sterkt, skal 
jamstillast» (s. 38-39). Eit av fleire hjelpemiddel i arbeidet med å avdekkja 
kva delar av rettskrivinga som var mykje brukt, var det nynorske tekst- 
korpuset (s. 43). 

Det nemnda kalla skriftspråkleg tradisjon og praksis, vert og kalla 
usus. Lars S. Vikør definerer ususprinsippet i språkplanlegging slik: «Ein 
bør bygge normeringa på akseptert og etablert språkbruk [...]» (Vikør, 
2007, S. 235). Sjølv om det er uråd å seia kva prinsipp og mandat ein even- 
tuell framtidig revisjon av nynorskrettskrivinga vil byggja på, er det van- 
skeleg å sjå føre seg at ususprinsippet, Språkbanken og Språksamlingane 
ikkje kjem til å spela ei viktig rolle. Dette spelar dessutan ei viktig rolle for 
den nærast daglege revideringa og normeringa som skjer mellom anna i 
Språkrådet. Kva føringar som gjeld før tekstane som ender opp i korpus 
vert skrivne, er difor interessante å granska. 


Teoretiske omgrep 


Språkpolitikk er politiske mekanismar som påverkar strukturane kring, 
funksjonen til, bruken av og tilgangen på språk (Johnson, 2013, s. 9). Dette 
inkluderer offentlege reguleringar, uoffisielle mekanismar, politiske tek- 
star og rammene kring dei, og dekkjer både produktet språkpolitikk og 
prosessen fram til denne politikken (sst.). I denne artikkelen handlar 
det om språket nynorsk, og eit språkpolitisk sluttprodukt: om eit utval 
språkorganisasjonar regulerer eigen språkbruk og kva eventuelle språk- 
politiske siktemål dei har. 

Omgrepet språkplanlegging, på engelsk language policy and plan- 
ning, starta på 1960-talet som studiar av til dømes språkproblematikkar 
i tidlegare koloniar (s. 27). Då var det lagt vekt på utvikling av forma 
til språka — sokalla korpusplanlegging. Seinare har statusplanlegging, 


1 Davar korpuset drifta av Universitetet i Oslo. No er det del av dei før nemnde Språksamlingane 
ved Universitet i Bergen. 

studiar av korleis samfunn legg til rette for eller hindrar bruk av sprak 
(sst.) og opplæringsplanlegging (på engelsk acquisition planning), studiar 
av sprakopplering og andre matar à auka talet pa sprakbrukarar, kome 
til (s. 37). 

«Spraknormering er ein del av korpusplanlegginga, og er kort 
sagt a fastsetja kva som er rett og gale i eit sprak» (Vikor, 2007, s. 117). 
Skriftspraksnormering er à fastsetja og revidera ei rettskriving. I norsk 
samanheng dekkjer rettskriving heile «settet av stave-, boyings- og avlei- 
ingsreglar som til saman utgjer ein skriftnormal», medan omgrepet i 
andre land oftast berre dekkjer stavereglane (sst.). Meir overordna kan 
normer definerast som «kollektive monster for åtferd» (Sandøy, 2008, 
s. 174). Og, som me skal koma meir inn på seinare, er normdanning «ein 
tolkingsprosess der somme data og somme personar påverkar meir enn 
andre» (s. 176). 

Helge Sandøy skil mellom internaliserte normer - innarbeidde nor- 
mer som me oftast ikkje har eit medvite tilhøve til — og fastsette normer - 
som «er vedtatt av et styringsorgan, som er klart formulert, og som ein 
dermed kan ha eit bevisst forhold til» (Sandøy, 2008, s. 180). Dei internali- 
serte normene, som stundom er kalla operative normer (t.d. Helset, 2017, 
s. 30-31), som gjeld skriftspråk, kan me få tilgang til gjennom å granska 
skrivne tekstar og slik den faktiske bruken (usus) og til dømes rekna på 
frekvensen av ulike ord og former av ord. 

For å seia noko om korleis nynorskorganisasjonar normerer eigen 
språkbruk, kan det vera nyttig å sjå nærare på omgrepet og fenomenet 
husnormer. I ei utgreiing om framtidig nynorskrettskriving definerte 
dåverande Norsk språkråd husnormer slik i 2002: «ei privat eller intern 
norm som godkjenner berre éi form der den offisielle norma har val». 
Denne definisjonen passar berre delvis for normdokumenta til organisa- 
sjonane i utvalet mitt. Fleire av desse (som t.d. Nynorsk kultursentrum) 
tillet i fleire høve meir enn ei form der den offisielle norma har fleire.’ 


2 Deter trong for ein meir heilskapleg og uttømmande gjennomgang av og definering av husnorm- 
omgrepet, som til dømes koplar dette omgrepet i samanheng med usus-omgrepet, internaliserte 
normer og operative normer. Ein annan inngang som kunne vore interessant å granska nærare, 
er korleis dette omgrepet kan koplast til tekstkultur og institusjonsforsking, og sameleis om det 
finst andre inngangar til denne typen normering enn dei som er presenterte her. Dette går ut or 
rammene for denne granskinga. 

Oda Malmin skildrar husnormer slik i masteroppgava si der ho gran- 
ska normval i statlege departement: «Det finst i tillegg uoffisielle, felles 
normer på mange arbeidsplassar der språket er eit viktig verktøy, særleg 
i avisredaksjonar og forlag, men truleg òg i statleg forvaltning. Desse blir 
kalla husnormer [...]» (2017, s. 32). I granskinga si fann ho få handbøker 
eller andre normdokument som skildrar husnormene som eventuelt var 
i bruk i ulike delar av staten, og kopla difor husnormomgrepet til dei 
mange språknormene som ikkje er festa til papiret: 


[...] internaliserte normer finst fyrst og fremst i individa i form av forventnin- 
gar. Ei husnorm er nokre gongar prenta og vedtatt, men ho kan like gjerne vera 
resultat av ei stillteiande semje om at «her nyttar me slike former, ikkje slike». 


(Malmin, 2017, s. 49) 


Granskinga hennar skil seg frå mi ved at ho i hovudsak såg etter dei 
internaliserte normene ho fann i tekstane ho granska, i tillegg til at ho 
kontakta departementa på e-post og såg på nokre formval i handbøker 
for offentleg nynorsk, og slik kunne seia noko om det fanst husnormer i 
departementa, medan eg er ute etter dei formelt fastsette normer og ikkje 
har granska tekstar. 

I spørjeskjemaet eg sende til respondentane, har eg valt ein definisjon 
som byggjer på Malmin, men som er endra på nokre viktige punkt: 


Med husnorm meiner eg ei anten offisiell vedteken eller uoffisiell, men medviten 


språknorm som er snevrare eller vidare enn den offisielle nynorskrettskrivinga. 


Eg venta at det kom til å vera ulike meiningar om husnormer og kva slike 
normer er blant respondentane, og difor ville eg ha ein open definisjon 
av omgrepet som fekk respondentane til å koma med fritekstvar som 
synte kva former for språkval som vart gjort i organisasjonane. Sidan eg 
granskar organisasjonar som oftast fattar vedtak i sine formelle organ, 
som til dømes styre og landsmøte, opnar eg for at husnormene kan vera 
vedtekne — formelt fastsette. Eg granskar organisasjonane si sjølvrappor- 
terte oppfatning, og ikkje faktisk språkbruk, difor må eg spørja etter ei 
medviten norm - sjølv om ho ikkje alltid er formelt vedteken og fastsett. 
Malmin leitar etter normer som er snevrare enn den offentleg vedtekne 

nynorskrettskrivinga. Det kan og tenkjast at institusjonane har ei vidare 
norm, og difor valde eg à formulera dette annleis. 

Rettskrivingsnemnda for nynorsk skriv ikkje mykje om husnormer i 
si utgreiing. Dei skil mellom nar Kulturdepartementet vedtek ei norm - 
det dei kallar ei open normfastsetjing - og når leiinga på ein arbeidsplass 
vedtek ei norm - som dei kallar ei privat eller tildekt normfastsetjing 
(Rettskrivingsnemnda for nynorsk, 2011, s. 34-35). I utgreiinga meiner dei 
at tildekt normfastsetjing ikkje er «så sterk i nynorsk som i bokmål», mel- 
lom anna med bakgrunn i at nynorsk ikkje har så sterke og dominerande 
aviser som bokmål. Det er difor viktig å få fram om husnormer, som ei 
form for slik normfastsetjing, er utbreidd mellom dei som leverer tekst til 
dei ulike nynorskkorpusa. 

Både i forskinga på normering og husnormer og i svara eg fekk inn i 
spørjeundersøkinga, dukkar det opp ulike karakteriseringar av subvari- 
antar eller former av nynorsk. Stig J. Helset skil mellom tre nynorsk- 
former i avhandlinga si: 


[...] Med ‘konservative’ ordformer meiner eg tradisjonelle former som er 
nedervde frå tidlegare rettskrivingar. Med ‘radikale’ ordformer [...] har blitt 
tatt inn i rettskrivinga ut frå eit ønske om tilnærming til den andre målforma 
og/eller eit ønske om å inkludere folkemalsformer. Med ‘moderate’ ordformer 
meiner eg former som ikkje kjennest markerte på noko vis. (Helset, 2017, 
s. 13) 


Som han sjølv peikar på, er ikkje desse omgrepa uproblematiske. Dei er 
i utbreidd bruk på bokmål, der konservativ gjerne vert brukt om former 
som liknar mest på riksmål, og radikal gjerne vert brukt om former som 
er folkemåls- eller nynorsknære (Helset, 2017, s. 62). I nyare forsking har 
gjerne moderat og konservativ vorte brukt om ein annan om den tra- 
disjonelle eller nynorskfjerne bokmålsvarianten, og delvis om ein tredje 
variant midt imellom konservativ og radikal (Kola, 2014, s. 7). På nynorsk 
har me, før Helset, ikkje same eksplisitte, skriftfeste utgreiinga av kva me 
skal leggja i omgrepa (Kola, 2014). Dessutan meiner eg at det er grunn til 
å stilla spørsmål om desse omgrepa er dei mest dekkjande og objektive 
måtane me kan bruka til å skildra ulike former for nynorsk og bokmål 
på. Spennet mellom konservativ og radikal ber med seg konnotasjonar 


16 


NÀR MÀLR@RSLA NORMERER SEG SJ@LV 


til politiske eller ålmenne verdiar, som i utgangspunktet har lite å gjera 
med språklege former som so/så eller -en-/-a-ending. Kanskje særleg på 
nynorsksida er det dessutan slik som Helset skriv, at dei fleste «i prinsip- 
pet [har] stått fritt til å velje dei formene som dei sjølve vil, kombinere 
former som gjerne blir oppfatta som høvesvis konservative og radikale og 
jamvel vere inkonsekvente» (Helset, 2017, s. 63). 

Malmin brukar omgrepa tradisjonell form og nyare form, i tråd med 
omgrepsbruken til nemnda som arbeidde fram 2012-skrivinga for 
nynorsk. Ho peikar på at ei «form som vi er verken særleg moderne eller 
radikal i nynorsk samanheng, men forma er likevel nyare i rettskrivinga 
enn den tradisjonelle forma me» (Malmin, 2017, s. 9). 

Vikør set opp fire hovudtendensar innan det han kallar privat eller 
ikkje-statleg normering på 1900-talet som er relevante å ha med når me 
skal sjå på svara eg har funne: Tradisjonalistisk normering, «som vil til- 
bake i retning Aasen», midtlinenynorsk, «ei retning som prøver å nor- 
mere mest mogleg i midten av det vide formspekteret, i retning av ei mest 
mogleg nøytral eller umarkert form», dialektnær normering, «å leggje 
nynorsken nær talemål som ein oppfattar som forsømde», og til sist til- 
nærmingsretta normering, «å leggje nynorsken tettast mogleg opp til 
radikalt bokmål» (Vikør, 2003, s. 297). 

Sidan omgrepsbruken sprikar so mykje, har eg valt å leggja vekt på å 
syna og forklara kva omgrep respondentane mine har brukt sjølve, og i 
mindre grad karakterisera nynorskvariantane sjølv. 

Eg har i staden lagt vekt på om nynorskorganisasjonane held seg med 
husnormer eller andre typar normer, og å sjå på kva prinsipp dei legg til 
grunn for vala dei gjer — og ikkje gjer. Vikør definerer normeringsprin- 
sipp som «[...] dei meir eller mindre ideologiske sprakhaldningane som 
alle på ein eller annan måte ber i seg» (2007, s. 136). 

I si eiga framstilling skil Vikør mellom fire hovudgrupper av nor- 
meringsprinsipp: Interne språklege prinsipp som byggjer på førestillin- 
gar om korleis eit språk skal vere, prinsipp om tilhøvet til andre språk 
eller språkvariantar, prinsipp om tilhøvet mellom språket og språk- 
brukarane, og til sist prinsipp som byggjer på generelle samfunns- 
ideologiar og kulturelle haldningar (Vikør, 2007, s. 151). Til saman 
skisserer han opp 26 underprinsipp innanfor dei ulike prinsippgruppene, 

med underkategoriar (s. 234-235). Eg presenterer dei relevante prinsippa 
når eg seinare går gjennom svara frå under Resultat og drøfting. 


Normeringshistorikk og -forsking 


Korleis det nynorske språket skal sjå ut, har vore eit stridsspørsmål i 
målrørsla like sidan starten. Eit nyare døme er striden om å oppheva 
ordninga med hovudformer og sideformer i rettskrivinga. I bokmålsrett- 
skrivinga vart ordninga oppheva i 2005, medan nemnda som på same 
tid førebudde ei ny rettskriving for nynorsk, ville halda på ordninga. Eit 
av argumenta var at Noregs Mållag vedtok at dei var imot å fjerna side- 
formene på landsmøtet i 2002 (St.meld. nr. 35 (2007-2008), s. 205-206). 
Kunnskapsdepartementet merkte seg i 2008 at organisasjonen då hadde 
snudd i spørsmålet. Dei brukte avgjerda indirekte som eit argument for å 
leggja denne endringa til grunn for det vidare arbeidet med nynorskrett- 
skrivinga som vart vedteken i 2012 (sst.). 

Ein grunn til at debatten framleis går om normeringa av både nynorsk 
og bokmål, er at mykje av valfridomen eller mangfaldet står ved lag sjølv 
om begge skriftsspråka frå høvesvis 2005 og 2012 vert normert på eigen 
grunn (Helset, 2017, s. 11). Andre aktørar enn staten har tidvis laga eigne 
normer og freista å få folk til å bruka desse (Omdal & Vikør, 2002, s. 15). 
På bokmålssida er jamvel fleire av desse uoffisielle normene gjevne ut som 
bøker. Nokre held seg innanfor den offisielle rettskrivinga, som NTB- 
norma, medan til dømes Aftenposten si norm lenge inneheldt former som 
ikkje var innanfor i den offisielle rettskrivinga (Eek, 2009, s. 123-124). 

Det er ulike syn på desse uoffisielle normene. Helge Omdal meiner at 
når til dømes aviser held seg med eigne, avgrensa normer, kan det skul- 
dast «Språklig intoleranse, språksensur og manglende kunnskaper blant 
det redaksjonelle personalet» (Omdal & Vikør, 2002, s. 174). Helge Dyvik 
(2003, s. 37) opponerer mot Omdals syn: 


En nesten umulig normeringssituasjon skapt av landets offisielle språknorme- 
ringsorganer fremtvang slike tiltak. Disse tiltakene har bidradd til å redde det 
tradisjonelle skriftspråket i noenlunde enhetlig form gjennom en vanskelig 


periode. 

Frà Dyvik sin stàstad var det naudsynt for Aftenposten og mange med 
dei å laga seg slike normer, for å halda språket - i dette tilfellet bokmål — 
oppe. Sandøy ser meir kritisk til dette fenomenet og meiner at «[nJorm- 
danning er ein prosess der somme påverkar meir enn andre, der somme 
er sterke og andre føyelege, somme er premissleverandørar, medan andre 
er mottakarar, somme har makt, andre ikkje» (Sandøy, 2003, s. 265). Dei 
som har hegemoniet i desse prosessane, kallar han «normeringsagentar», 
og trekkjer nettopp fram avisa Aftenposten som eit av dei fremste døma 
på ein mektig aktør. Aftenposten si husnorm har vore karakterisert som 
«alle husnormer si mor», på grunn av opposisjonen Aftenposten lenge 
hadde mot den offentlege rettskrivinga og påverknaden husnorma deira 
har hatt på privat språkbruk (Helleve, 2018). Sandøy set dette i samband 
med at bruk - usus - får større vekt i Språkrådet si normering, og er kri- 
tisk til korleis dette påverkar dei offisielle normene: 


Når ein opphøgjer usus-prinsippet i norsk språkpolitikk, gir ein meir makt til 
dei udemokratiske og private normagentane. Bruksfrekvensar henta frå elek- 
troniske korpus viser ikkje korleis norma er eller bør vere, og heller ikkje kva 
folk ønskjer. Ho viser derimot korleis dei med hegemoni over skriftverda utøver 


makta. (Sandøy, 2003, s. 270) 


Debatten om husnormer sin påverknad på bokmål, og særleg Aftenposten 
si norm, har dukka opp ved ujamne mellomrom dei seinare åra. I 2020 
gjekk Ola E. Bø, tidlegare språkkonsulent ved Det Norske Teatret, hardt 
ut mot husnorma til Aftenposten. Han kalla husnorma «ei norm i den 
konservative utkanten av det som er tillatt i bokmål», og meiner at «ein 
treng ikkje lesa lenge i den beste og mest populære litteraturen på bokmål 
før ein ser at bokmål kan vera så mykje meir» (Bø, 2020). 

Han reagerer særleg på at utbreidde hokjønnsformer av substantiv, 
som tida, gata og klokka, vert retta til en-ending, sameleis med utbreidde 
fortidsformer av verb som dansa og kasta. Dette skjer ikkje berre i redak- 
sjonelle tekstar, men ogso i debattinnlegg og innsende artiklar. Når 
språkrettingsprogram som Tansa står for korrekturlesinga, meiner Bø 
at ei slik redaksjonell språkline får pussige utslag, mellom anna ved at 
uttrykk der a-ending er so godt som einerådande, vert endra: ein får ikkje 

slenge med leppa, ein mà slenge med leppen, sjolv om det er den fyrst- 
nemnde utgava av uttrykket som er gjengs (Bø, 2020). 

Lesarinnlegget til Bø er eit døme på at det i debatten om bokmålske 
husnormer finst ei frykt for at desse skal få (for) mykje å seia for norme- 
ringa av bokmål, og potensielt bidra til å snevra språket inn i si retning. 
Kva syn på husnormer finn me i forskinga på nynorske husnormer? 

Der Sandøy og andre har eit kritisk blikk på husnormer, har andre 
ei meir pragmatisk tilnærming i forskinga si. I Helset si avhandlinga 
ser han på sambandet mellom dei offisielle normene i nynorsk og fak- 
tisk nynorskbruk, og her har han mellom anna kartlagd husnormene 
anno 2015 i Bergens Tidende, Dag og Tid, Hallingdølen, Klassekampen, 
Nationen, Sogn Avis og Samlaget (Helset, 2017, s. 181). Attåt å slå fast at 
det finst fleire kryssande nynorsknormer (s. 38), går han og gjennom 
ulike argument innan normeringsordskiftet. Han trekkjer mellom anna 
fram korleis ei for vid norm kan vera vanskeleg og kompliserande for 
vanlege språkbrukarar, medan andre argumenterer for ein midtline- 
nynorsk og understrekar kor viktig usus-prinsippet er for vidare norme- 
ring av språket (s. 36-42). 

Malmin granskar i masteroppgåva si ymse tekstar frå departementa, 
og kom som tidlegare nemnt fram til at det truleg finst husnormer i stat- 
lege organ som i stort er bokmålsnære former med somme meir tradi- 
sjonelle innslag (Malmin, 2017, s. 112-116). Ho har eit kritisk syn på desse 
normene: 


Viss det offentlege i praksis har husnormer der berre nokre av dei likestilte 
formene i nynorskrettskrivinga er tillatne, vil ikkje ein tilsett som skriv ein 
nynorsk prega av andre former, oppleva at ein slik demokratisk rett finst for 
han. (Malmin, 2017, s. 4) 


Endre Brunstad si gransking frå 2007 er ein studie som liknar noko på 
denne når det gjeld metode og respondentar. Han sende ut ei spørje- 
undersøking til 67 framståande nynorskbrukande personar for å få fram 
deira syn på kva som kjenneteiknar god og dårleg nynorsk språkføring 
(Brunstad, 2009, s. 96). Han finn at det er ein tolkingsfellesskap og semje 
om kva som er god og dårleg nynorsk mellom informantane, noko som er 


20 


NAR MÀLR@RSLA NORMERER SEG SJØLV 


viktig sidan desse <[...] har storre paverknad pa sprakoppfatningane enn 
andre språkbrukarar» (s. 104). 

Det har altso vore forska pa mellom anna aviser, sentrale personar og 
offentleg forvaltning med tanke pa nynorske husnormer. Det eg vil sja 
pa, er nynorskorganisasjonane, sidan dei pa ulike vis er sentrale norm- 
aktorar for nynorsk. Forlag som Samlaget gjev ut store mengder nynorsk 
tekst, medan organisasjonar som Noregs Mallag ikkje produserer like 
mykje tekst, men er premissleverandorar som meiningsberande med- 
lemsorganisasjonar. Former brukte av slike normsetjarar kan hogst tru- 
leg fa høgare status - og sameleis: Om nokre former aldri vert brukte av 
organisasjonane, vil dei kunne fa lægre status. 


Metode og materiale 


Materialet til denne artikkelen er bade svar samla inn via ei sporjeunder- 
soking sende til eit utval nynorskorganisasjonar hausten 2020 og norm- 
dokumenta desse organisasjonane sende meg i same periode 

Spørjeundersøkinga eg brukte til å samla inn materialet, var utforma 
med både lukka og opne spørsmål.* Ved å kombinera lukka og opne 
spørsmål får respondentane høve til å svara med eigne ord og koma med 
meir informasjon. Dei lukka spørsmåla var enkle «faktaspørsmål», som 
til dømes om dei leverte tekst til Språkbanken og Språksamlingane. Dei 
opne spørsmåla hadde som mål å få fram argument og praksisar som 
trengde meir plass, som kvifor dei vel å ha eller ikkje ha husnormer, og 
gav meg dessutan høve til å avdekkja om respondentane har forstått 
spørsmåla på same måte som meg. 

I samband med arbeidet med spørjeundersøkinga dukka det opp nokre 
problemstillingar og utfordringar som er relevant å nemna her. Det var 


3 — Spørjeundersøkinga var laga til faget NYN303 Språkvitskap ved Høgskulen i Volda hausten 
2020, og denne artikkelen byggjer på semesteroppgåva i dette faget. Spørjeskjemaet vart laga 
i programmet nettskjema.no, utvikla av Universitetet i Oslo, og sendt ut som e-postar frå dette 
programmet. Alle respondentane, og tredjeparten Firda, gav meg løyve til å bruka svara til 
denne artikkelen. 

4 Skjemaet har seks lukka spørsmål. Dei opne spørsmåla vert tilpassa om respondenten svarar ja 
eller nei på om dei har ei husnorm. Dei som svarar ja, får fire opne spørsmål, medan dei som 
svarar nei, får tre opne spørsmål. Sjå elles spørjeskjemaet, som ligg ved. 

ikkje uproblematisk à bruka ja- eller nei-sporsmal for a fa svar pa om 
organisasjonane hadde ei husnorm. Det kom fram at fleire av responden- 
tane var usikre pa om dei eigentleg hadde ei husnorm, og kanskje hadde 
eit anna syn pa kva ei husnorm er enn det eg la til grunn. 

Sporjeskjemaet vart sendt ut til dei sytten nynorskorganisasjonane 
som er medlemar i Nynorsk forum. Ved å bruka dette utvalet kom vik- 
tige nynorskorganisasjonar i tale om temaet, samstundes som det vart 
tilstrekkeleg mange respondentar.* 

Samstundes er Nynorsk forum ei gruppe som sjølve regulerer kven som 
er medlem, og alle potensielt relevante nynorskorganisasjonar er heller 
ikkje medlem. Eit døme er forlaget Skald, som gjev ut mange nynorsk- 
bøker, mellom anna den språkpolitisk interessante serien Nynorske 
klassikarar (Skald, u.å.)” Ingen av medlemane i Nynorsk forum stør høg- 
norsk, språkvarianten som til dømes Vestmannalaget brukar. 

Det er verdt å merkja seg at det er store skilnadar mellom kva type 
organisasjonar som er medlemar i Nynorsk forum. I spørjeskjemaet vart 
dei spurde om dei rekna seg som ei bedrift, friviljug organisasjon, institu- 
sjon (stifting, offentleg organ e.l.) eller eit samarbeidsorgan (nettverk e.1.), 
og det var råd å velja fleire alternativ. Sju svara at dei var ein institusjon, 
fem svara at dei var ei bedrift, fem at dei var ein friviljug organisasjon, 
og ein respondent svara at dei var eit samarbeidsorgan. I skjemaet vart 
respondentane òg spurde om kor mange tilsette dei hadde. Sju svara at 
dei hadde mellom fem og ti årsverk, fire at dei hadde mellom ti og tretti 
årsverk, tre at dei hadde under fem årsverk, ein hadde over tretti årsverk 
og ein berre tillitsvalde/friviljuge. 


5 Nynorsk forum er eit samarbeidsorgan for nynorske institusjonar, organisasjonar og bedrif- 
ter (Nynorsk kultursentrum, 2021). Desse organisasjonane er medlemar per januar 2022: 
Bondeungdomslaget i Oslo (BUL), Dag og Tid AS, Det Norske Samlaget (Samlaget), Det 
Norske Teatret, Jærmuseet / Nasjonalt Garborgsenter (Garborgsenteret), Kringkastingsringen, 
Landssamanslutninga av nynorskkommunar (LNK), Nasjonalt senter for nynorsk i opplæ- 
ringa (Nynorsksenteret), Noregs Mållag, Noregs Ungdomslag (NU), Norsk Barneblad, Norsk 
Målungdom (NMU), NRK Nynorsk mediesenter, Nynorsk avissenter, Nynorskfylket Vestland, 
Nynorsk kultursentrum og Nynorsk pressekontor (NPK). 

6 Ay dei sytten medlemane svara alle bortsett frå BUL på spørjeskjemaet. 

7 Dei to nynorskteatera Teater Vestland og Det vestnorske teateret er døme på andre nynorsk- 
brukande kulturinstitusjonar som ikkje er medlem i Nynorsk forum. 

Svara pa desse sporsmala syner fram ulikskapane mellom organisa- 
sjonane, og er noko me mà ha i bakhovudet nar me ser pa maten dei har 
valt à organisera eller regulera sprakarbeidet internt. Reint praktisk er 
det potensielt store skilnadar mellom behovet ei bedrift med over tretti 
tilsette har for à regulera sprakbruken sin, og om eit slikt behov i det heile 
finst i ein organisasjon med berre tillitsvalde. I tillegg til momenta eg 
spurde om i spørjeundersøkinga, skilst organisasjonane nar det gjeld kva 
status dei har, kva føremål dei legg til grunn for arbeidet sitt, og til dømes 
i kva grad tekstane dei skriv, er skrivne for eit større publikum. Likevel er 
organisasjonane på kvar sine vis og i fellesskap viktige for nynorsk og kva 
form for nynorsk som er synleg. 

At nett eg forskar på nynorskorganisasjonane, fører med seg forskings- 
etiske problemstillingar. For det fyrste har eg vore og er tilsett, tillitsvald 
og tilknytt fleire nynorskorganisasjonar.* Sjølv om det gjev meg mykje 
bakgrunnskunnskap om organisasjonane, kan bindingane mine føra 
til blindsoner. For det andre kan mottakarane kanskje svara annleis til 
ein annan forskar, som ikkje er på innsida av miljøet. Eg freista å vera 
merksam på dette då eg utforma spørjeskjemaet og analyserte materialet 
i etterkant.’ 


Resultat og drøfting 


I kva grad har eit utval nynorskorganisasjonar husnormer? 

Seks organisasjonar (37,5 %) svarar at dei har ei husnorm, medan ti 
organisasjonar (62,5 %) svarar at dei ikkje har det. Det er altso eit tydeleg 
fleirtal som sjølve opplever at dei ikkje har ei husnorm. 

Det er tydelege skilnadar mellom ulike typar organisasjonar. Medan 
ingen av dei friviljuge organisasjonane eller det eine samarbeidsorganet 
hadde ei husnorm, svara eit fleirtal av både institusjonane og bedriftene 
at dei hadde husnormer. 


8 Eg har arbeidd i Noregs Mållag, NMU, Samlaget og arbeider no i Nynorsk kultursentrum. 
Dessutan har eg hatt verv i Noregs Mållag, NMU, Det Norske Teatret og Vener av Dag og Tid. 

9 Eg pliktar å sikra informantane mine og ikkje vanvyrda institusjonane dei svarar på vegner av 
(NESH, 2016, s. 12). Sjølv om føremålet med artikkelen er å granska organisasjonane sine mei- 
ningar og praksisar, er ikkje desse so store at det er umogleg å spora svara attende til enkelt- 
personar. Dette har eg freista å vera medviten om og so langt som råd førebyggja. 

Tabell 1. Bruken av husnormer fordelt pa ulike typar organisasjonar 


Kategori Kven? Tal Kven har ei husnorm? Tal 
Friviljuge oregs Mállag 5 (0) 
organisasjonar oregs Ungdomslag 
MU 
LNK 
ringkastingsringen 
Samarbeidsorgan ynorskfylket Vestland 1 0 
Institusjonar ynorsksenteret 7 Nynorsk kultursentrum 
ynorsk kultursentrum NPK 
PK Nynorsk avissenter 
ynorsk avissenter Garborgsenteret 
Garborgsenteret Samlaget 
Samlaget 
Det Norske Teatret 
Bedrifter ynorsk pressekontor 5 Garborgsenteret 2 
RK Nynorsk mediesenter Dag og Tid 
Dag og Tid Samlaget 
orsk Barneblad 
Samlaget 


Av dei seks organisasjonane som har svara at dei leverer tekst til Språk- 


banken ved Nasjonalbiblioteket eller Språksamlingane ved Universitetet 


i Bergen, er det eit fleirtal på fire organisasjonar som svara at dei hadde ei 


husnorm. Av dei seks som svara at dei hadde ei husnorm, var det to som 


ikkje leverer tekst til eit nynorskkorpus. 


Tabell 2. Kva organisasjonar som leverer tekst til korpus og som har husnormer 


Kategori 


Kven? 


Tal 


Kven har ei husnorm? 


Tal 


Leverer tekst til 
Språkbanken og 
Språksamlingane 


Samlaget 

Nynorsk avissenter 
NPK 

Nynorsk kultursentrum 
Norsk Barneblad 

LNK 


6 


Samlaget 
Nynorsk avissenter 
NPK 


Nynorsk kultursentrum 


4 


Desse tala seier likevel ikkje alt, og det er ikkje beint fram å presentera 


dette som eit ja- eller nei-spørsmål. Det kom til syne ulike forståingar 


av nykelomgrepet husnorm: Somme har i oppfylgingsspørsmåla svara 


at dei har normer som gjeld for delar av verksemda deira, sjølv om 


dei meiner at dei ikkje har ei husnorm. Til dømes skriv Det Norske 

Teatret i svaret sitt at dei <har eit framlegg til former som folk bor 
velje>, og <enkelte innarbeidde formval> som gjeld for <administrativt 
sprak» og ikkje scenespraket. Men dei vil ikkje kalla det «ei innarbeidd 
husnorm». 

Maten Det Norske Teatret brukar det dei kallar «eit avgrensa utval for- 
mer», minner mykje om maten forlaget Samlaget skildrar at dei brukar 
husnorma si: Norma gjeld for delar av det administrative arbeidet (kon- 
traktar, søknadar, katalogtekstar) og ikkje for forfattarane. Heller ikkje 
dei tilsette treng å fylgja husnorma «til kvardags», men ho «er der for at 
folk som er ustøe, skal ha noko å stø seg på». 

Dokumentet Husnorm i Det Norske Samlaget er på fire sider (Det 
Norske Samlaget, 2018). Dokumentet Forslag til norm for DNT er på 
fem sider, og byggjer på Samlaget si husnorm attåt «praksis og til- 
rådingar dei siste 20 åra» (Det Norske Teatret, u.å., s. 1). Slektskapen 
og likskapen i bruk mellom normene gjer at det ikkje er urime- 
leg å påstå at begge organisasjonane har ei husnorm, sjølv om Det 
Norske Teatret ikkje brukar det namnet. Namnet på norma tyder 
på at Det Norske Teatret ikkje har vedteke norma på same vis som 
Samlaget. 

På den andre sida har me avisa Dag og Tid. Dei har kryssa av at dei 
har ei husnorm, men dei utfyllande svara gjer det klart at dei ikkje har 
eit konkret normdokument - noko som kan tyda på at dei har ei vidare 
oppfatning av omgrepet husnorm enn nokre av dei andre responden- 
tane. Dag og Tid svarar at <[v]i har inga vedteken norm, men følgjer 
stort sett Nynorskordboka», at dei rår skribentane til å velja tradisjo- 
nelle nynorskord og nynorske omgrep der det finst meir bokmålsnære 
alternativ (til dømes åtak, Raudekrossen og unngå «an-be-het-ord»), og 
at dei tilsette får velja former «som regel bygd på eige dialektgrunnlag». 
Samanlikna med den utfyllande husnorma til Samlaget er det kanskje 
rettare å seia at Dag og Tid har ei kortare samling skriveråd og ei retning 
på språkarbeidet sitt. 

Eit anna tvilstilfelle er stiftinga Nynorsk avissenter, som gjev opplæ- 
ring til nynorskskrivande journalistpraktikantar (Nynorsk avissenter, 
u.å.). Stiftinga har kryssa av at dei har ei husnorm, men skriv at dei ikkje 
sjølve har ei husnorm. Dei gjev praktikantane sine «opplæring i å bruke 

heile breidda i 2012-rettskrivinga», men nar praktikantane har praksis i 
avisa Firda, må dei fylgja deira husnorm."* 

Nynorsk kultursentrum har ei kort husnorm på to sider, der dei gjer 
greie for reglar som gjeld for ulike tekstar, og har ulike form- og ordval 
for fellesdokument, Aasentunet, Haugesenteret og Vinjesenteret. Norma 
gjeld altso ikkje i alle tilfelle, og dei tilsette kan velja fritt innanfor gjeld- 
ande rettskriving i mange samanhengar (Nynorsk kultursentrum, 2021). 

Nynorsk pressekontor (NPK) skildrar eit interessant tilhøve til si eiga 
husnorm. Ho vart gjeven ut på Kunnskapsforlaget i 2010 under tittelen 
NPK-språket. Ordliste og språkråd. Kunnskapsforlaget har som nemnt 
gjeve ut fleire uoffisielle ordlister for bokmål som byggjer på normene 
til Aftenposten, Riksmålsforbundet og Norsk telegrambyrå (NTB) (Eek, 
2009, S. 124). I forordet vert NPK-språket kalla «ei nynorsk søster» til 
NTB-språket, NTB si språkhandbok (Østrem, 2010, s. 9). 

Men korleis brukar NPK si eiga norm? I svaret kallar dei NPK-språket 
for «ei slags husnorm», og svarar at norma berre vert brukt rettleiande, 
og at dei «ønskjer å spegle noko av variasjonen i nynorsk, t.d. bruk av vi/ 
me og a-/e-infinitiv». Slik skildrar dei korleis og i kva grad dei tilsette skal 
bruka husnorma: 


Vi prøver i praksis å halde oss innanfor ei form for romsleg «midtlinje», men 
utan klart definerte «forbod» og «påbod». Vi reagerer på ord og former som er 
lite brukte og dermed påfallande og framande for mange. Nokre enkle døme i 


farten: mogleik (moglegheit, høve), reiugskap (beredskap). 


Praksisen dei skriv om her, minner meir om Dag og Tid sitt svar enn 
Samlaget og andre med meir detaljerte husnormer: Dei har ei retning på 
språkarbeidet. For NPK sin del er dette det dei kallar «midtlinenynorsk», 
medan Dag og Tid peikar på det dei kallar «tradisjonell nynorsk». 
Dessutan skriv begge om kva dei tilsette bør trå etter eller unngå. 

Fleire av dei som svarar at dei ikkje har ei husnorm, skriv at dei har 
andre typar normer som styrer språkvala til dei tilsette eller tillits- 
valde. Norsk Målungdom (NMU) har til dømes nedskrivne normer for 
kvart enkelt politiske program og for faste tekstar på nettsidene (Norsk 


10 Iein e-post 3. februar 2022 opplyser Nynorsk avissenter at norma til Firda ikkje vert brukt admi- 
nistrativt i stiftinga. 

Malungdom, u.a.). Noregs Mallag skriv i svaret sitt at dei har ei tilsva- 
rande ordning: I storre dokument som fleire tilsette skriv saman, vekslar 
dei «systematisk fra gong til gong mellom anna mellom a- og e-infinitiv». 

På same måte skriv Noregs Ungdomslag at dei let tilsette skriva slik dei 
vil innanfor den offentlege rettskrivinga, bortsett frå i store fellesdoku- 
ment. Hjå dei er det anten informasjonsrådgjevaren eller generalsekre- 
tæren sitt språk som avgjer kva normer som vert brukt i slike dokument. 
Dessutan har dei tilsette vortne samde om å skriva vi og ikkje me. 

Norsk Barneblad skriv i sitt svar at dei i nokre situasjonar let språket til 
mottakaren styre språkvala deira: 


Vi er eit blad for og med barn og tenker at alle barn skal kunne kjenne igjen 
sitt eige språk — så om barnet brukar «me» og ikkje «vi» så skal det stå «me» i 


innlegget til barnet. 


Det kjem ikkje fram om dette berre gjeld når dei prentar innlegg frå born, 
eller om det og gjeld i situasjonar der dei svarar på lesarinnlegg og i intervju. 

For å oppsummera er det eit mindretal av nynorskorganisasjonane 
som seier at dei har husnormer. Fleire av dei som ikkje har husnormer, 
har andre typar reguleringar av språkbruken, anten knytt til situasjon, 
teksttype eller kva dei veit om mottakarane. Eit fleirtal av dei som leverer 
tekst til anten Språkbanken eller Språksamlingane, har husnormer. Det 
er ein tydeleg skilnad mellom dei friviljuge organisasjonane på den eine 
sida, som ikkje har husnormer, og institusjonane og bedriftene på den 
andre sida, der eit fleirtal har husnormer. 


Kva normeringsprinsipp kan me lesa ut av normeringsvala til 
organisasjonane? 

Normeringsprinsipp er sjeldan formulert i klartekst, men det er mogleg 
å lesa ut både støtte til og motstand mot enkelte prinsipp i både svara og 
normene. 

Når det gjeld interne språklege prinsipp, er det eit motsetjingstilhøve 
som går att: fastleik og variasjon. Variasjonsprinsippet handlar om at 
«ulike skrivemåtar, bøyingsformer, synonym og ulike tydingar av eit ord» 
skal vera tillatne (Vikør, 2007, s. 164). Fastleiksprinsippet er det motsette: 
«[...] det bør ikkje vere fleire alternative skrivemåtar eller bøyingsformer 

av same ord» (s. 167). Dei fleste av organisasjonane står i eit spenn mellom 
desse to prinsippa og freistar å finna eit kompromiss. 

Gjengs for organisasjonane som ikkje har husnormer, men andre skrive- 
reglar, er at dei er opne for variasjon. Men det skal vera fastleik innanfor 
ein og same tekst. Noregs Ungdomslag har som sagt valt at ein tilsett avgjer 
kva former som skal brukast i somme tekstar, NMU har faste normer for 
enkelttekstar, medan Noregs Mållag varierer fast mellom a- og e-infinitiv. 

Sjølv hjå organisasjonane som har normer, varierer det om dei lener 
seg mest på variasjonsprinsippet eller fastleiksprinsippet. Det er eit skilje 
mellom dei som har faste og omfattande normer med lite variasjon, slik 
som Garborgsenteret, og dei som har variasjon innebygd i normene sine. 
Nynorsk kultursentrum er eit tydeleg døme, då dei har ulike normer for 
dei ulike avdelingane og teksttypane (Nynorsk kultursentrum, 2019). 

I normeringsprinsippa om tilhøvet mellom språket og språkbrukarane 
finn me motsetjinga mellom valfridom og ikkje-valfridom. Dette kan vera 
vanskeleg å skilja frå spennet mellom variasjon og fastleik. Skilnaden er 
at medan fastleik og variasjon gjeld interne språklege prinsipp, handlar 
valfridom og dei andre prinsippa på dette nivået om dei individuelle og 
sosiale tilhøva mellom språk og språkbrukarar (Vikør, 2007, s. 177-178). 

Vikør definerer valfridom som eit prinsipp om at sidan menneske har 
ulike språklege behov og tilknytingar, bør språkbrukarane få velja dei 
formene som passar dei best. Å ha valfridom innebygd i rettskrivingssys- 
temet er eit særnorsk fenomen i det omfang det har her i landet. Fram til 
1970 vart dette sett på som «eit nødvendig vonde» — «eit resultat av den 
vaklinga som nødvendigvis følgjer av ein språkleg normkonflikt i sam- 
funnet og ei rask språkutvikling i retning av eit definert mål (fornorsking 
og seinare tilnærming)» (Vikør, 2007, s. 178). Vikør skildrar korleis nye 
innsikter frå språkpsykologisk forsking knytte valfridomen til språkleg 
identitet, og at det førte til at dette prinsippet seinare har fått brei støtte. 

Det er gjerne hjå dei som har ei husnorm, me finn argumentasjon for 
valfridom i nynorsknorma. Samlaget proklamerer i svaret sitt at «[vJalfri- 
domen er altso til for å kunna brukast hjå oss». I føreordet til husnorma si 
har NPK kvasse argument for valfridom i nynorsknorma: 


For oss er det vanskeleg å tenkje oss ein nynorsk heilt utan valfridom. Det er 


naturleg å gi eit visst spelerom for personleg stil både uti frå generasjonsforskjellar 

og personleg stil. [...] Valfridommen stiller krav til bade den som skriv, og den 
som redigerer, men utan den stivnar spraket i noko som fort kan bli bade fra- 


mandt og upersonleg for mange. (Ostrem, 2010, s. 9) 


Mellom dei som ikkje har husnormer, er dette ein mykje nemnt grunn for 
å ikkje ha ei husnorm: Dei ynskjer både å gje eigne tilsette eller tillitsvalde 
høve til å skriva slik dei vil og å syna til omverda at dei meiner at nynorsk 
ikkje berre skal skrivast på ein måte. 

Sjølv om eit mindretal av organisasjonane har husnormer eller andre 
normdokument, og fleire av dei som ikkje har slike dokument, har enkelte 
avgrensingar, er det råd å tolka svara til at valfridom har relativt stor støtte 
mellom organisasjonane. Som nemnt gjeld eventuelle husnormer berre 
i enkelte samanhengar eller for enkelte tekstar, og elles kan skribentane 
velja sjølve korleis dei vil skriva. Avgrensingane for valfridomen er nærast 
absolutt når det gjeld at formene skal vere innanfor rettskrivinga, og dess- 
utan er det fleire som reagerer på bruk av mindre brukte former - gjerne 
dei som vert karakteriserte som tradisjonelle, konservative eller arkaiske. 

Dette går over i syna organisasjonane har på prinsippa prestisje, mot- 
prestisje og støyfridom. Prestisjeprinsippet handlar om at ei norm bør 
ha dei formene som har høgst prestisje, sidan dei møter minst motstand, 
medan motprestisjeprinsippet legg vekt på det motsette: «Ein bør bevisst 
fremme og bruke former med låg sosial prestisje, for å snu opp ned på dei 
sosiale fordommane som ligg til grunn for prestisjeprinsippet» (Vikør, 
2007, 8. 179). Dette motsetjingsparet står ikkje fjernt frå støyfridomsprin- 
sippet, om å bruka former folk er vande med, og difor verkar minst mog- 
leg avvikande (s. 180). 

Noregs Mållag og NMU er mellom dei som verkar å ha ein medviten 
motstand mot prestisjeprinsippet. NMU svarar at «Hovudgrunnen til at 
vi ikkje har ei husnorm, er fordi vi ikkje vil ta stilling til kva norm som 
er 'best”.» Noregs Mållag fryktar i svaret sitt at om dei hadde ei husnorm, 
ville medlemane som sjølve ikkje brukte dei utvalde formene, «[...] opp- 
leva det som eit signal om at vi ikkje likar ‘deira’ nynorsk så godt». 

Andre lenar seg på prestisje og støyfridom når dei gjer eigne språkval. 
Men det er nok ikkje semje om kva former som har høg prestisje eller er 
mest støyfrie. Dag og Tid skriv at dei oppmodar ustøe nynorskskrivarar 
til å velja sokalla «tradisjonell nynorsk», og legg elles vekt «på å halde på 

gode ord som røynsle, røysterett, atak, rake [...]». Garborgsenteret og NPK 
syner begge til det dei kallar «moderne nynorsk» i høvesvis husnorma og 
svaret sitt. Fyrstnemnde har «Unngå konservativ nynorsk!» som eit skri- 
veråd i husnorma si. Ein mildare motstand mot det som truleg er same 
formene for nynorsk, finn me i svaret til Norsk Barneblad: «Vi skal vere 
lette å forstå — arkaiske ord og vendingar må i sofall forklårast ved bruk.» 
Det går dessutan an å problematisera i kva grad desse utsegnene handlar 
om prestisje eller støyfridom, og i kva grad det er vasstette skott mellom 
desse prinsippa. 

Høg og låg prestisje ligg nært det estetiske prinsippet: «Ein bør fremme 
eit mest muleg estetisk og vakkert språk» (Vikør, 2007, s. 181). Sett vekk 
frå Dag og Tid si formulering om «gode ord», er det få eller ingen slike 
kvalitetsstempel på ulike nynorskformer i svara og husnormene eg har 
granska. Det er heller ikkje vanskeleg å tolka denne utsegna til å handla 
om noko anna enn rein estetikk, men snarare kva som er vanleg eller, i 
Dag og Tid sitt tilfelle, tradisjonelt. 

Kva som vert oppfatta som vanleg, støyfritt, eller til og med vakkert, 
handlar i stort om kva som er mykje skrive og lese. Ususprinsippet er 
at den «aksepterte og etablerte skriftmålsbruken» skal styra utviklinga 
av norma (Vikør, 2007, s. 180). NPK er truleg dei som tydelegast refere- 
rer til ususprinsippet nar dei grunngjev norma si: Husnorma deira «[...] 
reflekterer ei vid ‘midtlinje’, det vil seie ord og former som er vanlege i 
moderne nynorsk», og organisasjonen «reagerer på ord og former som er 
lite brukte og dermed påfallande og framande for mange». 

Normeringsprinsipp om tilnærming eller tilpassing til ein annan 
språkvariant står i kontrast til purisme- eller reaksjonsprinsippet, der 
målet er å gjera eit språk mest mogleg ulikt eit anna (Vikør, 2007, s. 169- 
170)." I materialet kjem desse fram i tilhøvet nynorsk og dei andre språk- 
variantane norske dialekter og bokmål. 


n Ein meir utdjupa definisjon av purisme som normeringsideologi finn me hjå Endre Brunstad, 
som definerer omgrepet slik: «Purisme er ein normeringsideologi der målet er å halde språket 
reint frå framande innslag som vert oppfatta som 'ureine. Dette målet er gjerne kombinert med 
arbeid for å avløyse framande innslag med heimlege, eller å tilpasse dei ei form som er heimleg. 
Purismen kan vere retta mot alle lingvistiske nivå, men er oftast fokusert på det leksikalske» 
(Brunstad, 2003, s. 12). 

Nokre av dei som har ei husnorm, legg vekt pà lokal dialektbakgrunn. 
Nynorsk avissenter skriv at Firda legg vekt pa at språket skal liggja tett 
opp til sunnfjordsk talemål, og Garborgsenteret skriv i husnorma si at dei 
vil at språket skal ha «sørvestlandsk dåm». På same vis verkar det som at 
Nynorsk kultursentrum tilpassar språkbruken til dei ulike arenaene sine 
til dialekten i områda dei ligg i.” 

For Nynorsksenteret er dialektmangfaldet i Noreg eit argument for å 
ikkje ha ei husnorm. I svaret deira skriv dei at «[sjom nasjonal institusjon 
er eit viktig poeng å spegla litt av denne variasjonen i det vi skriv innan- 
for nynorsknormalen». Prinsippet om tilnærming til dialekt vert soleis 
brukt både som argument for å ha og å ikkje ha husnormer, og er utbreidd 
mellom organisasjonane i utvalet. Sameleis er det ingen som argumente- 
rer ope imot å tilnærma nynorsk til dialektane, eller argumenterer for at 
deira normer skal vera annleis enn dialektene. 

Dag og Tid har som tidlegare nemnt eit uttala mål om å bruka for- 
mer som skil seg frå bokmål. Dette kan tolkast som eit døme på purisme. 
Ingen argumenterer for at språkbruken deira skal likne på bokmål.” Hjå 
Garborgsenteret verkar det likevel for å vera ein slags omvendt purisme 
av det vanlege, sidan det er konservativ eller tradisjonell nynorsk dei vil 
unngå. 

Når det gjeld normeringsprinsipp som vedkjem generelle ideologiar i 
samfunnet, er demokratiprinsippet eit prinsipp som kjem tydeleg fram. 
Normeringsprinsippet om demokrati handlar om at normering bør vera 
styrt av organ med demokratisk legitimitet og ei norm skal stø opp under 
sosial likskap (Vikør, 2007, s. 186). NRK Nynorsk mediesenter under- 
strekar demokratiske argument når dei argumenterer for å ikkje ha ei 


husnorm i svaret sitt: 


12 Dette er ikkje sagt direkte, men kjem fram gjennom formval som passar til den lokale dia- 
lekta. Til dømes skal Haugesenteret i Ulvik bruka a-infinitiv, Vinjesenteret i Vinje bruka kløyvd 
infinitiv eller e-infinitiv, og e-infinitiv skal brukast på Aasentunet i Ørsta og i fellesdokument 
(Nynorsk kultursentrum, 2019). 

13 Nokre av normene har mange bokmålsnære formval, som til dømes normdokumentet Forslag til 
norm for DNT (Det Norske Teatret, u.å). Å slå fast om denne norma eller dei andre normdoku- 
menta har flest bokmålsnære former, og kva argumentasjon som ligg til grunn for kvart enkelt 
av formvala, går utanfor ramma for denne artikkelen. 

Den nynorsknorma me har i Noreg fra 2012 er eit resultat av eit langt, omfatt- 
ande — og demokratisk arbeid, der ei rekkje berørte aktørar er høyrde og har fått 


kome med innspel. Å då laga «ein stat i staten» er då problematisk [...]. 


Eit anna eksempel på støtta til demokratiprinsippet er at ingen av orga- 
nisasjonane argumenter for eller ut ifrå normeringsprinsippet libera- 
lisme - altso å vera motstandar av offentleg språkstyring og heller vera 
for at private aktørar skal normera språka (Vikør, 2007, s. 1987). 

Utanom Dag og Tid er det få som argumenterer ut ifrå tradisjona- 
lisme - at «ein tradisjonelt overlevert spraknormal skal bevarast [...]» 
(Vikør, 2007, s. 185). Det er ingen som direkte argumenterer for nasjona- 
lisme, altso at nokre former bør veljast sidan dei er meir opphavelege og 
slik meir nasjonale (s. 184). 

Når normene til Nynorsk avissenter/Firda, Garborgsenteret og til dels 
Nynorsk kultursentrum vert knytt so sterkt opp mot dialektene i områda 
dei held til i, er det freistande å føreslå eit normeringsprinsipp som vantar 
i Vikør si samanstilling: regionalisme, altso at nokre former bør veljast 
sidan dei er utbreidde i talemåla i eit område. 

Ein annan tendens er at organisasjonane argumenterer ut ifrå at mang- 
fald i norma er eit gode i seg sjølv. Mellom anna svarar NRK Nynorsk 
mediesenter at dei som ein del av NRK har eit særleg ansvar for å ta 
omsyn til mangfald, og Nynorsk kultursentrum skriv i svaret sitt at «[...] 
det mangfaldige i det nynorske [er] viktig for oss å vise». Dette er knytt 
til normeringsprinsippa variasjon og valfridom, men går og an å knyta 
til det me kan kalla eit ideologisk trekk i tida om at mangfald vert sett 
som eit gode. Eit mangfaldsprinsipp kan formulerast som at ei norm bør 
byggja på og byggja opp under mangfaldet som finst i eit språksamfunn. 

Eit siste potensielt ideologisk prinsipp, finn me hjå kulturorganisasjo- 
nane Samlaget og Det Norske Teatret. Dei har begge normer som del- 
vis kan eller skal brukast i administrasjonen og fagtekstar, men det er 
tydeleg i svara til begge at det er meir fridom for forfattarar og andre 
kunstnarar. Samlaget skriv at «[...] i utgjevingar står t.d. skjønnlitterære 
forfattarar svært fritt til å velja frå breidda av nynorsken og attpåtil gå 
utanom norma [...]», og Det Norske Teatret skriv at «[...] scenespråket er 
sjølvsagt opp til den enkelte kunstnaren.» 

Det er vanskeleg à seia om kunsten sin fridom er eit normerings- 
prinsipp eller berre til domes eit praktisk omsyn, men eit framlegg til 
prinsippformulering kan vera at kunstnarar skal sta fritt til à bryta med 
offisiell rettskriving i sitt kunstnarlege arbeid. 


Vert normeringsvala motivert av eit språkpolitisk siktemål, t.d. om å 
påverka framtidig nynorsknormering? 

Både dei som har og ikkje har husnorm, verkar å sjå praktiske grunnar til 
å regulera språkbruk. Det er ei gjengs oppfatning om at tekstar som vert 
skrivne av fleire, må ha like normval. Det Norske Teatret og Samlaget 
peikar begge i svara sine på at ei husnorm kan vera nyttig for «folk som 
er ustøe» eller tilsette «som ikkje har eit privat nynorsk språk». Sameleis 
uttrykkjer Nynorsk kultursentrum i deira svar at dei ynskjer å «framstå 
likast mogleg for omverda». 

Samstundes nemner fleire praktiske argument mot å ha ei husnorm. 
NMU skriv at dei ikkje ynskjer «å bruke arbeidskapasitet på å sikre at ei 
husnorm blir følgd», og fleire gjev uttrykk for at dei ikkje ser noko prak- 
tisk nytte av å ha ei slik norm." 

Mange skriv i svara sine at det hadde vore uheldig eller språkpolitisk 
betent å regulera språkbruken sin gjennom ei husnorm. Ein viktig grunn 
Det Norske Teatret nemner i svaret sitt til at dei er mot å vedta ei streng 
husnorm, er at dei som «den største nynorskinstitusjonen [...] og ein stor 
nynorsk tekstproduksjon» har eit ansvar for å ikkje innskrenka norma 
for publikum eller «i framtidig normering basert på bruk». Dei er den 
einaste nynorskorganisasjonen som eksplisitt gjev uttrykk for medvit om 
at deira nynorskbruk kan påverka framtidig nynorsknormering. 

Det verkar som at det heller er praktiske omsyn enn eit medvite mål 
om å påverka framtidig nynorsknormering som er føremålet med å ha ei 
norm. Og for dei som reflekterer over den sida av saka, verkar det som 
at det språkpolitiske målet er å unngå at språkbruken deira innskrenkar 
valfridomen. 


14 Nynorsksenteret, Kringkastingskringen og LNK. 

Korleis stiller utvalet av nynorskorganisasjonar seg til den offisielle nynorsk- 
rettskrivinga i vala dei har gjort kring eigen språkbruk? 

For å sjå korleis nynorskorganisasjonane stiller seg til den offisielle nynorsk- 
rettskrivinga, må eg granska både på kva dei seier og kva dei gjer. Tolv 
av seksten organisasjonar har ei eksplisitt støtte til den offisielle rettskri- 
vinga, anten i svara på spørjeundersøkinga eller i husnormene sine. 

Det einaste dømet i materialet på at ein nynorskorganisasjon, rett nok 
via ein tredjepart, klart har vedteke å bryta med den offisielle nynorsk- 
rettskrivinga, står Nynorsk avissenter og Firda for. Firda har vedteke å 
skriva landsnamnet Noreg med bokmålsforma Norge, mest truleg fordi 
dei meiner den forma vert sagt eller skrive mest i Sunnfjord. I svaret frå 
Dag og Tid kan det verka som at dei 6g stundom bryt med rettskrivinga. 
Dei skriv at dei i «hovudsak» fylgjer «nynorskordboka», som tyder på 
at dei let skribentane sine skriva former som er utanfor nynorsknorma 
frå 2012. 

Det er eit interessant spørsmål om det at fleire nynorskorganisasjonar 
har husnormer og andre normdokument, i seg sjølv kan vera ein implisitt 
kritikk av den offisielle rettskrivinga. Når Garborgsenteret ser seg nøydd 
til å ha ei husnorm med mange avgrensingar av form- og ordval, er det eit 
teikn på at nynorskrettskrivinga er for vid for dei, eller handlar det mest 
om eit ynske om einskap i eigne tekstar og trong for intern språkrøkt? 

På den andre sida brukar ikkje Garborgsenteret og dei andre som har 
normer, desse i alle tekstar og alle situasjonar. Tilsette og tillitsvalde får 
ofte bruka heile breidda av nynorskrettskrivinga. Praksisen Samlaget 
skildrar i svaret sitt, verkar for å vera gjengs: «Dei fleste treng ikkje fylgja 
husnorma til kvardags.» Reguleringane i normdokumenta gjeld for nokre 
tekstar og er eit alternativ for dei som treng ei ekstra støtte. Slik sett er 
det mykje som tyder på at valfridomen i nynorskrettskrivinga ikkje vert 
oppfatta som eit stort problem av nynorskorganisasjonane. 


Avsluttande drøfting 


Når målrørsla normerer seg sjølv, ser me nokre hovudtendensar saman 
med eit stort mangfald av språkval, praksisar og målsetnadar. Bade i argu- 
mentasjonen og vala kan me sjå ulike normeringsprinsipp, meiningar om 

korleis nynorsk skal sjà ut, og korleis dette sprakpolitiske sporsmalet skal 
loysast. 

Det er eit mindretal som har husnormer, men eit fleirtal regulerer tid- 
vis eller situasjonsvis sprakbruken til tilsette, tillitsvalde eller friviljuge. 
Sjølv hjå dei som har husnormer, er det mange situasjonar der dei tilsette 
har stor valfridom til å velja sjølv korleis dei vil skriva. 

Det verkar som at det er praktiske omsyn som samskriving, å letta 
skrivinga for ustøe nynorskskribentar, og at nokre tekstar frå organi- 
sasjonane skal sjå like ut, som gjer at nokre har husnormer. I svara på 
spørjeundersøkinga gjev ingen av nynorskorganisasjonane uttrykk for eit 
språkpolitisk mål om å påverka framtidig nynorskrettskriving i si ret- 
ning. Den tydelegaste tendensen er at dei vil halda på mangfaldet og val- 
fridomen i norma. For fleire av medlemane i Nynorsk forum gjev heller 
uttrykk for eit mål å bruka rolla si som normfastsetjar til å ikkje gjera ei 
spesifikk form for nynorsk til den einaste rette. 

Støtta er stor til den gjeldande nynorskrettskrivinga og valfridomen ho 
gjev, og støtta er ofte eksplisitt uttrykt. Dels ser dette ut til å byggja på eit 
ynske om at den enkelte skal kunne tilnærma skriftsspråket til dialekta 
si. Det er ei sterk støtte til normeringsprinsippet demokrati og at nynorsk- 
normeringa skal styrast av avgjerder i offentlege organ som er ein del av 
den demokratisk styrte staten. 

Likevel er det slik at fleirtalet av dei som leverer tekst til Språkbanken 
og Språksamlingane, har husnormer, og det er ulike meiningar om kva 
retning dei vil ha på nynorsken dei sjølve skriv. Nokre peikar på ein 
sokalla moderne nynorsk, andre vil ha det dei kallar tradisjonelle for- 
mer, medan andre igjen vil skriva ein nynorsk som ligg nær dialekten i 
området dei held til i. Materialet kan tyda på at det trengst nokre fleire 
normeringsprinsipp enn dei Vikør skisserer opp: regionalisme, mangfald 
og kunstnarleg fridom. 

Sjølv om det er få som gjev uttrykk for at dei tenkjer på koplinga mellom 
språket dei skriv i dag og korleis nynorsknorma ser ut i morgon, vil vala 
dei gjer, bidra både i den stadig pågåande normeringa av nynorsk og ved 
ein eventuell framtidig større gjennomgang av norma. Spørsmålet er om 
valfridomen som det store fleirtalet av nynorskorganisasjonar i utgangs- 
punktet stør som normeringsprinsipp, held seg synleg i det skrivne språket. 


37 


HOPE 


Abstract 


The article examines whether Nynorsk organizations use their own 
norms (husnormer) to influence future standardization of Norwegian 
Nynorsk, which Normalization principles they rely on as a basis for their 
own language use and how they adhere to the official Nynorsk norm. The 
material reflects a survey of the member organizations in the cooperative 
body Nynorsk forum and the various norm documents which are put 
to use by the member organizations. One key find is that the minority 
answer that they have their own norms. Many who answer that they do 
not have own norms have other types of regulations of the organization's 
language use, either related to situation, text types or recipients. The 
Normalization principles of freedom of choice and democracy have great 
support. In Nynorsk organizations both with and without own norms, 
employees and trustees are free to write within the full Nynorsk norm 
in most situations. The majority of those organizations who submit text 
to Nynorsk language corpuses have their own norms. The reason given 
that some organizations have their own norm is practical considerations 
rather than a desire to change the official Nynorsk norm. With a few 
exceptions, all the norms remain within the official norm, and the mate- 
rial shows broad support to the notion that democratically elected bodies 
should govern future standardization of Norwegian Nynorsk. 

Vedlegg: Spørjeskjema om husnormer i 
nynorskorganisasjonar 


Spørsmål om organisasjonen 


Kva heiter organisasjonen dykkar? 


Kva type organisasjon er de? 
De kan velja eitt eller fleire alternativ. Du må velje minst eitt svaralternativ. 


I Bedrift 

[ Friviljug organisasjon 

[ Institusjon (stifting, offentleg organ e.l.) 

[ Samarbeidsorgan (nettverk e.1.) 

Leverer de tekst/data til Språksamlingane (t.d. Nynorskkorpuset) ved 


Universitet i Bergen og/eller Språkbanken ved Nasjonalbiblioteket? 
De kan velja eitt eller fleire alternativ. Du må velje minst eitt svaralternativ. 


[ Språksamlingane (t.d. Nynorskkorpuset) ved Universitet i Bergen 
[ Språkbanken ved Nasjonalbiblioteket 
[ Ingen av desse 


Er de ein nasjonal eller regional organisasjon? 
Vel eitt alternativ. 


Vel... se] 


(Forklaring: Nedtrekksliste der respondentane må velja mellom Nasjonal 
og Regional). 

Kor mange tilsette er det i organisasjonen dykkar? 
Vel eitt alternativ. 


Vel... på 


(Forklaring: Nedtrekksliste der respondentane må velja mellom Berre til- 
litsvalde/frivilljuge, Under fem årsverk, Mellom fem og ti årsverk, Mellom 
ti og tredve årsverk, Over tredve årsverk). 


Spørsmål om husnormer 

Har organisasjonen dykkar ei husnorm eller anna språknorm for 
organisasjonen? 

Med husnorm meiner eg ei anten offisiell vedteken eller uoffisiell men 
medviten språknorm som er snevrare eller vidare enn den offisielle 
nynorskrettskrivinga. 


(Merknad: Nedtrekksliste der respondentane må velja mellom Ja og Nei). 


Kvifor vel de å ha eller ikkje ha ei husnorm? 


pi 


Viss de ikkje har ei slik norm, kan dei tilsette/tillitsvalde/friviljuge velja 
heilt fritt korleis dei kan skriva eller finst det avgrensingar (regulerer de til 
dømes somme situasjonar eller somme tekstar)? 

Dette elementet visest berre dersom alternativet «Nei» er valt i sporsma- 
let «Har organisasjonen dykkar ei husnorm eller anna spraknorm for 


organisasjonen?» 


wi 


Viss de har ei husnorm eller tilsvarande, kva sprakval vel de à regulera i 
denne? 

(Viss husnorma er pa ei A4-side eller mindre, kan de eventuelt lima inn 
denne. Viss husnorma er storre enn ei A4-side, kan de senda henne til 
e-postadressa fredrhop@stud.hivolda.no eller leggja henne ved svaret) 


Dette elementet visest berre dersom alternativet «Ja» er valt i sporsma- 
let «Har organisasjonen dykkar ei husnorm eller anna spraknorm for 


organisasjonen?» 


pie 


Viss de har ei husnorm eller tilsvarande, i kva situasjonar skal dei tilsette 
og tillitsvalde fylgja norma? 


(Viss dette er regulert i husnorma, kan de gjera som på førre spørsmål.) 


Dette elementet visest berre dersom alternativet «Ja» er valt i spørsmå- 
let «Har organisasjonen dykkar ei husnorm eller anna språknorm for 


organisasjonen?» 

Vil de ha tilsendt oppgåva i etterkant? 
Vel eitt alternativ. 


~] 


(Merknad: Nedtrekksliste der respondentane må velja mellom Ja og Nei). 
Legg gjerne ved husnorma (eller tilsvarande) her. 

Dette elementet visest berre dersom alternativet «Ja» er valt i spørsmå- 
let «Har organisasjonen dykkar ei husnorm eller anna spraknorm for 
organisasjonen?» 

Vel fil. Maks 30 MB. 

Normkompetanse hos vg3-elevar 
med nynorsk som hovudmal - ein 
studie av avvikstypar og mogleg 
paverknad fra dialekt og bokmal 


Anna K. Aaland Hellevang og Stig J. Helset 


Samandrag: Denne artikkelen byggjer pa ein studie av normkompetansen til eit 
utval avgangselevar i den vidaregåande skulen med nynorsk som hovudmål, og syn- 
leggjer kva for typar normavvik dei har, og droftar i kva grad rettskrivinga deira er 
påverka av innslag fra høvesvis dialekt og bokmål. Artikkelen byggjer på ein studie 
av 183 tekstar skrivne av avgangselevar skuleåret 2018/2019, fordelt på tre vidaregå- 
ande skular og seks klassar i regionane Nordfjord og Sunnfjord i det tidlegare fylket 
Sogn og Fjordane. Studien syner at elevtekstane hadde eit gjennomsnitt på 1,7 avvik 
per 100 ord, og at dei mest frekvente avvika er knytte til verbbøying (25 %), kon- 
sonantisme (24 %), vokalisme (21 %) og substantivbøying (15 %). 33 % av avvika 
synest å botne i påverknad frå bokmål, medan 30 % synest å botne i påverknad frå 
dialekt, og 12 % av avvika har samanfall både med bokmål og dialekt. Vi meiner at 
desse funna er interessante med omsyn til kva skulen og norsklærarane bør legge 
vekt på for å auke normkompetansen mellom elevar med nynorsk som hovudmål. 


Nøkkelord: språkveksling, fleirspråklegheit, bokmål, nynorsk, dialekt, normavvik 


Keywords: code-switching, multilingualism, Bokmål, Nynorsk, dialect, norm 
deviations 


Innleiing 


Føremålet med denne artikkelen er å synleggjere normkompetansen 
i nynorsk til eit utval avgangselevar i den vidaregåande skulen med 
nynorsk som hovudmål og å drøfte i kva grad rettskrivinga deira blir 


Sitering: Hellevang, A. K. A. & Helset, S. J. (2022). Normkompetanse hos vg3-elevar med nynorsk som 
hovudmål - ein studie av avvikstypar og mogleg påverknad frå dialekt og bokmål. I S. J. Helset & 
E. Brunstad (Red.), Form og formidling knytt til nynorsken (s. 45-67). Cappelen Damm Akademisk. 
https://doi.org/10.23865/noasp.175 

Lisens: CC-BY 4.0 

svekka av umedvitne innslag frå høvesvis dialektale former og bokmåls- 
former som ikkje er tillatne i nynorsknorma. Fleire tidlegare studiar har 
synt at elevar med nynorsk som hovudmål har fleire avvik frå norma 
enn elevar med bokmål som hovudmål på lågare klassetrinn (Matre et 
al., 2011; Eiksund, 2017; Sønnesyn, 2020). Samstundes syner statistik- 
ken at 12,2 % av elevane i den norske grunnskulen hadde nynorsk som 
hovudmål i 2015/2016, medan berre 6,1 % av elevane i den vidaregåande 
skulen hadde nynorsk som hovudmål same året (Gunnerud, 2016). Det 
er med andre ord ein betydeleg del av elevane som skiftar hovudmål 
i løpet av skulegangen, og ein metastudie av Wold (2019, s. 82) kon- 
kluderer med at manglande normkompetanse i nynorsk er den klart 
viktigaste sjølvrapporterte grunnen til at elevane skiftar hovudmål frå 
nynorsk til bokmål. 

På denne bakgrunnen meiner vi at det vil vere interessant å kartlegge 
kva for typar normavvik som er mest dominerande mellom avgangselevar 
med nynorsk som hovudmål, og kva som kan vere kjeldene til avvika, då 
slike kartleggingar kan seie noko om kva skulen og norsklærarane bør 
legge vekt på for å auke normkompetansen mellom elevar med nynorsk 
som hovudmål. Gjennom denne artikkelen freistar vi å gje svar på 
følgjande forskingsspørsmål: 


1. Kva for typar avvik frå nynorsknorma er mest frekvente mellom eit 
utval avgangselevar i den vidaregåande skulen med nynorsk som 
hovudmål? 

2. I kva utstrekning er det umedvitne innslag frå høvesvis dialektale 
former og bokmålsformer som ikkje er tillatne i nynorsknorma i 
tekstane til dei same elevane? 


Teoretisk bakgrunn 
Tidlegare studiar av avvik frå nynorsknorma 


Fleire studiar har synt at ungdom som veks opp i nynorskens kjerne- 
område på Vestlandet, i større mon enn andre norske ungdomar er 
fleirspråklege, dvs. at dei i stor utstrekning både les bokmålstekstar, 


46 


NORMKOMPETANSE HOS VG3-ELEVAR MED NYNORSK SOM HOVUDMAL 


nynorsktekstar og tekstar på dialektneer skrift, og at dei i stor utstrekning 
sjølve vekslar mellom å skrive bokmål, nynorsk og dialektnær skrift alt 
etter sjanger, medium, mottakar og situasjon (Helset & Brunstad, 2020; 
Vangsnes, Söderlund & Blekesaune, 2017). Andre studiar har peikt på 
at påverking frå bokmål kan vere ei viktig forklaring på at elevar med 
nynorsk som hovudmål har fleire avvik frå hovudmålet sitt enn born og 
unge som har bokmål som hovudmål (Bjørhusdal & Juuhl, 2017; Matre et 
al., 2011; Skjelten, 2013; Støfring, 2019). Studiar av Søyland (2002), Røhme 
(2020, s. 39) og Eiksund (2020, s. 60) syner at ein del av normavvika gjort 
av nynorskelevar har sitt opphav i dialekten til elevane, så vel som i bok- 
mål. Helset (2021, s. 22) argumenterer for at den omfattande språkveks- 
linga mellom bokmål, nynorsk og den massive dialektnære skrivinga 
som nynorskungdomen utfører på sosiale medium, kan vere viktige for- 
klaringar på at ungdomar i det nynorske kjerneområdet har fleire avvik 
frå hovudmålet sitt nynorsk enn ungdomar som har bokmål som hovud- 
mål, og han dokumenterer at ein nesten like stor del av avvika i hans 
materiale berre kan forklarast med påverknad frå dialekt som avvika som 
berre kan forklarast med påverknad frå bokmål. Helset (2021, s. 22) finn 
vidare at den største delen av avvika faktisk har samanfall både med den 
lokale dialekten og med bokmål. Felles for alle desse studiane er at dei 
granskar normavvik mellom elevar på barneskulen eller ungdomsskulen. 
I denne studien granskar vi derimot normavvik og moglege kjelder til 
avvik mellom avgangselevar i den vidaregåande skulen i vestlandsregio- 
nane Nordfjord og Sunnfjord. 


Fjordamål 

Sidan denne studien mellom anna freistar å kartlegge umedvitne inn- 
slag frå dialektale former som ikkje er tillatne i nynorsknorma i tek- 
star skrivne av elevar frå Nordfjord og Sunnfjord, er det turvande med 
ei klargjering av kva som kjenneteiknar dialekten i dette området, som 
gjerne er omtala som «fjordamål» (Store norske leksikon, 2021). Det er 
vanleg å dele det nordvestlandske dialektområdet inn i tre hovud- 
område: Romsdalen, Sunnmøre og Fjordane. I alle dei tre nemnde områda 
finn ein «e-mål», det vil seie at både infinitivar og svake hokjønnsord 

endar på -e (Mæhlum & Royneland, 2012, s. 95). Utlyds-r har falle bort 
i heile området. Dette gjeld både i presens av svake verb og i ubunden 
form fleirtal av substantiv (Mæhlum & Røyneland 2012, s. 96). Til dømes 
vil ein ungdom i dette området typisk seie no *kasta (kastar) og fleire 
*jente (jenter) og *hesta (hestar). Innskottsvokal i adjektiv og i presens av 
sterke verb held seg godt både på Sunnmøre og i Fjordane. I Nordfjord 
står innskottsvokalen særleg sterkt, slik at ein ungdom i dette områ- 
det typisk vil seie der *kje:me ein *stor:re, *ste:rke *he:ste (Mæhlum & 
Royneland, 2012, s. 94 ff.). 

Fjordamålet er vidare kjenneteikna av at adverbet ikkje kjem rett 
etter verbet og blir uttala samandrege med dette: «Va “kje dai heime?» 
(Fridtun, 2016, s. 125). Eit anna typisk trekk er at dei ubundne artiklane 
som på nynorsk heiter ein og eit, i fjordamålet blir uttala *e:n og *et, dvs. 
likt med austnorsk og bokmål (Eide, 2020). Vi ser her døme på at dei 
unge i Fjordane utviklar dialekttrekk som skil seg frå den tradisjonelle 
dialekten. Fridtun (2016, s. 126) skriv at talemålet hovudsakleg endrar 
seg ved at «svært lokale språktrekk, eller trekk som folk oppfattar som 
avstikkande, «gamaldagse» eller «breie», vert utskifte med meir regionale 
eller nasjonale former». Dei nye formene vert først tekne opp av dei unge 
i bygdesenter eller byar i område som Måløy, Nordfjordeid, Sandane, 
Stryn, Florø og Førde. Espe (2020) seier at «Dialektane endrar seg, og i 
min dialekt finn eg verken *vært eller *komt, men du finn det i språket 
til dei unge». Eide (2020) seier at ein i Nordfjord tradisjonelt har uttala 
avleiingssuffiks på -leg i samsvar med nynorsknorma, men at yngre etter 
kvart tilpassar seg eit talemål som liknar meir og meir på bokmål, dvs. 
at dei uttalar det som *-li(g). «Det går mot ei utjamning mot bokmål og 
avsliping av særtrekk», seier Eide (2020). 


Metode og materiale 

Då vi planla denne studien, tok vi mål av oss å hente inn eit høgt nok tal 
elevtekstar skrivne som formelle tekstar i norsk hovudmål av eit breitt 
nok samansett utval av vg3-elevar til at resultata av studien kunne vere 
generaliserbar for vg3-elevar med nynorsk som hovudmål. Det tidlegare 
Sogn og Fjordane fylke var fram til det blei ein del av Vestland fylke frå 

1.1.2020 det fylket i landet med høgst del av elevar som tok eksamen med 
nynorsk som hovudmål. Skuleåret 2016/2017 utgjorde nynorskelevane 98 
% av grunnskuleelevane i fylket, medan dei utgjorde 85 % av dei vidaregå- 
ande elevane i fylket (Utdanningsdirektoratet, 2018), og derfor såg vi dette 
som eit eigna område å hente det empiriske grunnlaget frå. Samstundes 
såg vi det som ein metodisk føremon at elevane som skulle vere med i 
studien, kom frå det same dialektområdet, sidan studien mellom anna 
freistar å kartlegge mogleg dialektpåverknad som svekkjer nynorskrett- 
skrivinga til elevane. 

På dette grunnlaget vende vi oss til norsklærarane ved seks ulike 
klassar ved Firda vidaregåande skule og Eid vidaregåande skule i 
Nordfjord og Dale vidaregåande skule i Sunnfjord med førespurnad om 
hjelp til å samle inn såkalla langsvarstekstar i norsk hovudmål gjennom 
skuleåret 2018/2019. Det var frivillig for den einskilde eleven i dei utvalde 
klassane om ho/han ville delta eller ikkje, og det blei innhenta samtyk- 
keskjema frå dei som ville delta. Datamaterialet blei henta inn i samband 
med ein masterstudie (Hellevang, 2020a), der vi søkte og fekk innvilga 
løyve til å hente inn tekstane i anonymisert form hos Norsk senter for for- 
skingsdata (NSD). Vi var berre interesserte i langsvarstekstar frå vg3-ele- 
var med nynorsk som hovudmål, og vi fekk samtykke til å samle inn 
anonymiserte versjonar av langsvarstekstar frå til saman 100 elevar. Så 
mykje som 96 av elevane er etnisk norske, medan fire elevar har utan- 
landsk opphav. Sistnemnde har budd i Noreg i minst seks år og følgjer 
derfor vanleg læreplan i norsk. 66 av elevane var jenter, medan 34 av dei 
var gutar. Diagram 1 nedanfor syner elevfordelinga mellom ulike skular 
og studieretningar. 


EL 
EV 
TA 
L 


DALE EID FIRDA 


E Studiespesialiserande M Påbygging m Dans/drama WŒ Musikk 


Diagram 1. Elevfordeling mellom ulike skular og studieretningar 

Vi ser at 41 av elevane tilhoyrde Firda vidaregaande skule, medan 37 av 
elevane tilhoyrde Eid vidaregaande skule og 22 av elevane tilhoyrde Dale 
vidaregaande skule. 61 av elevane gjekk studiespesialiserande retning, 
medan 13 gjekk musikk, 10 gjekk dans/drama og 16 gjekk pabygging. 
Langsvarstekstane, som var normerte til 800 ord +/- 10 %, blei samla 
inn i to omgangar etter to såkalla fagdagar i norsk. Fagdagane hadde ei 
tidsramme pa fem timar, der elevane skulle skrive svara pa eigne pc-ar 
der dei hadde tilgang pa retteprogrammet i Word og dessutan hove til a 
bruke nettversjonen av Nynorskordboka (Sprakradet og Universitetet i 
Bergen, 2020). Vi fekk inn til saman 183 langsvarstekstar, dvs. at 83 % av 
dei 100 elevane i utvalet hadde levert to tekstar kvar, medan 17 % av elev- 
ane berre hadde levert éin tekst kvar (pga. sjukefråvær). Tekstane hadde 
ei gjennomsnittslengde på 903 ord, og samla sett inneheld elevtekst- 
korpuset 165 165 ord. For kvart mogleg normavvik funne ved manuell 
gjennomlesing vart det gjort oppslag i nettversjonen av Nynorskordboka 
(Språkrådet og Universitetet i Bergen, 2020). Ordformer frå elevtekstane 
som ikkje var i samsvar med gjeldande rettskriving, vart kategoriserte 
som avvik. 


Avviksstypar 


Avvika vart registrerte i åtte hovudkategoriar og 33 underkategoriar 
av avvikstypar. Dei åtte hovudkategoriane er: avvik i staving innanfor 
vokalisme og konsonantisme, avvik i bøying av substantiv, verb, adjektiv 
og adverb og pronomen og determinativ og avvik i andre ordklassar og 
(heile) bokmålsord og dialektale ord som ikkje er i samsvar med 
nynorsknorma. Tabell 1 nedanfor gjev oversyn over hovudkategoriar 
med underkategoriar. 

Vi har også registrert avvik som skuldast andre tilhøve enn slike som 
kan forklarast med interferens frå bokmål og/eller dialekt, men desse 
vil ikkje bli nærare omtala nedanfor. Følgjefeil vart ikkje talde som 
avvik. Dersom eleven har tenkt feil kjønn, men har rett samsvarsbøy- 
ing (jf. *di eiga identitet i staden for din eigen identitet), er dette regis- 
trert som eitt avvik (sjølv om både *di og *eiga er feil her, sidan identitet 
er hankjønn). 

Tabell 1. Avvikstypar. Oversikt over hovudkategoriar og underkategoriar 


Vokalisme Konsonantisme Adjektiv og adverb 
1. Diftong 1. Dobbel konsonant 

2. Ombyte 2. Ombyte 

3. Utelating 3. Utelating 

4. Tilfoying 4. Tilføying 


5. Andre vokalismefeil 


5. Andre konsonantismefeil 


Substantivbøying Verbbøying Pronomen og determinativ 


1. a-verb blir bøygde som 
e-verb i presens, preteritum, 


1. Hokjønnsord får 
hankjønnsbøying i eintal, 


fleirtal perfektum partisipp 
2. Hankjønnsord får 2. e-verb blir bøygde som 
hokjønnsbøying i eintal, a-verb i presens, preteritum, 
fleirtal perfektum partisipp 
3. Inkjekjønnsord får feil bøying 3. Sterke verb blir bøygde 
i eintal, fleirtal svakt i presens, preteritum, 
4. Andre feil i substantiv perfektum partisipp 
4. Svake verb blir bøygde 
sterkt i presens, preteritum, 
perfektum partisipp 
5. St-verb blir bøygde feil 
i presens, preteritum, 
perfektum partisipp 
6. Andre avvik i verbbøyinga 
Ord Andre ordklassar 


Bokmålsord eller dialektale ord Avvik i andre ordklassar 


Bokmålspåverknad og dialektpåverknad 


Alle dei registrerte avvikstypane kan som nemnt botne i påverknad frå 
ulike påverkingskjelder, og då tenker vi særleg på interferens frå majori- 
tetsspråket bokmål eller frå den lokale dialekten, som vi veit at ungdomen 
i det nynorske kjerneområdet legg seg tett opp mot når dei skriv i sosiale 
medium (jf. til dømes Helset & Brunstad, 2020). Derfor har vi også regis- 
trert kva for påverkingskjelde som (mest truleg) ligg til grunn for kvart 
av dei registrerte avvika i materialet. Avvik frå nynorsknorma som var i 
samsvar med gjeldande rettskriving i bokmål, og som ikkje samstundes 
var i samsvar med den lokale dialekten, vart registrerte som bokmåls- 
påverknad. Avvik frå nynorsknorma som var i samsvar den lokale dialekten, 
og som ikkje samstundes var i samsvar med gjeldande rettskriving i bok- 
mål, vart registrerte som dialektpåverknad. Samstundes er det slik at ein 

del av avvika samsvarar bade med bokmal og med den lokale dialekten, 
slik at det er vanskeleg à seie om denne typen avvik skuldast paverknad 
fra bokmål eller paverknad fra den lokale dialekten eller båe delar. Slike 
avvik vart registrerte som bokmålspåverknad/dialektpåverknad. 


Resultat 


Det vart registrert til saman 2882 avvik i dei 183 analyserte langsvarstek- 
stane, som altså hadde ei gjennomsnittslengde på 903 ord og inneheldt 165 
165 ord til saman. Dette svarar til 1,74 avvik per 100 ord, noko som ikkje 
overraskande er langt lågare enn funn i dei tidlegare nemnde studiane, 
sidan desse har kartlagt avvik i tekstar skrivne av elevar på mellomtrin- 
net og i ungdomsskulen, medan vi i vår studie har kartlagt avvik skrivne 
av avgangselevar i den vidaregåande skulen. Likevel finn vi det relevant å 
samanlikne funn frå vår studie med funn i dei andre nemnde studiane når 
det kjem til typar av avvik og moglege kjelder til avvik, då dei samla sett 
kan vere med på å seie noko om «kvar skoen trykkjer mest» for elevar med 
nynorsk som hovudmål. I dette kapittelet skal vi først sjå korleis avvika fra 
nynorsknorma fordeler seg på ulike hovudkategoriar og underkategoriar 
av avvikstypar. Deretter skal vi sjå korleis avvika fordeler seg med omsyn 
til om dei botnar i påverknad frå bokmål, dialekt eller båe delar. 


Avvikstypar 
Hovudkategoriar avvik 
25% 

Diagram 2. Avvik i dei ulike hovudkategoriane malt i prosentar 

Vi ser at avvik innanfor lydverket og innanfor boyingsverket ikkje over- 
raskande dominerer da desse avvika til saman utgjer 85 % av alle regis- 
trerte avvik i materialet. Vidare kan ein konstatere at avvika innanfor 
lydverket utgjer ein litt storre del (45 %) av alle avvik enn avvika innanfor 
boyingsverket (40 %). Ser vi pa hovudkategoriane innanfor lydverket, kan 
vi sla fast at avvik innanfor konsonantisme utgjer ein litt storre del av 
avvika (24 %) enn avvika innanfor vokalisme (21 %). Ser vi pa hovud- 
kategoriane innanfor bøyingsverket, kan vi slå fast at avvik innanfor verb- 
bøyinga (25 %) dominerer, samstundes som ein ikkje liten del av avvika 
gjeld substantivbøyinga (15 %). Derimot utgjer avvika innanfor adjek- 
tiv- og adverbbøyinga (2 %), pronomen- og determinativbøyinga (3 %) og 
bøyinga innanfor andre ordklassar (1 %) berre 5 % av alle avvik. Samla 
sett kan vi konstatere at dei to største avvikskategoriane er verbbøying, 
med 25 % av dei registrerte avvika, og konsonantisme, med 24 % av dei 
registrerte avvika. Vidare gjeld 21 % av avvika vokalisme, medan 15 % av 
avvika gjeld substantivbøying. Vi merker oss også at så pass mykje som 
9 % av avvika gjeld bruk av (heile) bokmålsord eller dialektale ord. 

Desse funna syner likskapstrekk med funn som er gjorde i andre stu- 
diar. Støfring (2019, s. 49) sin studie av elevtekstar på mellomtrinnet synte 
at konsonantisme og vokalisme var dei klart største avvikskategoriane, 
medan avvik i verbbøyinga var den tredje største kategorien, tett føre 
avvik i substantivbøyinga. Denne studien og Støfring sin studie syner 
båe at det er fleire feil med konsonantisme enn vokalisme. Vidare syner 
båe studiane at det er fleire avvik i verbbøyinga enn i substantivbøyinga. 
Funn i Røhme (2020, s. 34) sin studie, som også gjaldt elevtekstar på 
mellomtrinnet, syner også samanfall med funn frå vår studie. Mellom 
anna er verbbøying og vokalisme to av dei tre største avvikskategoriane i 
hennar studie, slik dei er det i vår studie. 

I det følgjande skal vi sjå nærmare på detaljane ved dei fire største 
hovudkategoriane i vår studie: verbbøying, substantivbøying, konso- 
nantisme og vokalisme. Avvik i verbbøyinga er altså den største av alle 
hovudkategoriane. Det er registrert 720 avvik i verbbøying, noko som 
utgjer 25 % av alle avvika i materialet. Dette samsvarar med Helset (2021, 
s. 20) sin studie, der 26 % av alle avvik gjaldt verbbøying. Desse funna 
ligg rimeleg nær funn frå Røhme (2020, s. 34) sin studie, der avvik i 

verbbøyinga utgjorde 22 % av alle avvika. Tabell 2 nedanfor syner korleis 
avvika i verbbøyinga fordeler seg på dei ulike underkategoriane i vårt 
materiale. 


Tabell 2. Avvik i verbbøying fordelt på underkategoriar 


Feil i verbbøying 


Underkategori Frekvens Relativ 

frekvens 
1 A-verb blir bøygde som e-verb i presens 32 5% 
2 A-verb blir bøygde som e-verb i preteritum eller perfektum partisipp 0 0% 
3 E-verb blir bøygde som a-verb i presens 253 35% 
4 E-verb blir bøygde som a-verb i preteritum eller perfektum partisipp 1 0% 
5 Sterke verb blir bøygde svakt i presens 111 16 % 
6 Sterke verb blir bøygde svakt i preteritum eller perfektum partisipp 79 11% 
7 Svake verb blir bøygde sterkt i presens 79 11% 
8 Svake verb blir bøygde sterkt i preteritum eller perfektum partisipp 0 0% 
9 St-verb blir baygde feil i presens 48 7% 
10 St-verb blir bøygde feil i preteritum 0 0% 
11 Andre feil med verb i infinitiv og presens 33 5% 
12 Andre feil med verb i preteritum eller perfektum partisipp 73 10 % 
Totalt 709 100 % 


Vi ser at den storste underkategorien er e-verb som blir boygde som 
a-verb i presens med 35 % av dei registrerte avvika innanfor verbboy- 
ing. Dette utgjer 9 % av alle avvika i det samla materialet, og nær halv- 
parten (44 %) av elevane har denne feiltypen. Dei mest høgfrekvente 
avvika innanfor denne kategorien er: *definera (definerer), *kommuni- 
sera (kommuniserer), *meina (meiner) og *reflektera (reflekterer). Denne 
typen avvik ser ut til å botne i dialektpåverknad, jamfør Mæhlum og 
Røyneland (2012, s. 96), som skriv at utlyds-r har falle bort i heile det 
nordvestlandske dialektområdet, samstundes som desse e-verba blir 
uttala som a-verb i den lokale dialekten. Det er vidare registrert avvik 
med *fungerar i staden for fungerer og avvik med *visar i staden for 
viser. Søyland (2002, s. 8) kallar dette fenomenet der elevane har prøvd 
å gjere ordet «meir» nynorsk enn nynorsken sjølv, for «hypernynorsk» 
(jf. Hellevang, 2020b). 

Sterke verb som blir bøygde svakt i presens, er den nest største under- 
kategorien med 16 % av dei registrerte avvika innanfor verbbøyinga. Dei 
fleste av desse verba får endinga -er, som altså er brot med nynorsknorma. 
Typiske døme er *beskriver (beskriv), *finner (finn), *legger (legg), leser 
(les) og *skriver (skriv). Søyland (2002, s. 13) har registrert fleire av dei 
same avvika i ein stor studie som ho gjorde av nynorsktekstar skrivne av 
10.-klassingar med nynorsk som hovudmål, og argumenterer for at denne 
typen avvik botnar i bokmålspåverknad. Det kan ho ha rett i, men sam- 
stundes skal vi vere merksame på at svake verb av e-klassane endar på -e 
i den lokale dialekten, noko som gjer det nærliggande for unge nynorsk- 
brukarar å tenke seg at -e i dialekten systematisk svarar til -er i nynorsk. 
Ein del sterke verb har også fått e-ending i presens, slik som til dømes 
*beskrive (beskriv) og *legge (legg). Desse avvika botnar truleg i dialekt- 
påverknad, jf. Mæhlum og Røyneland (2012, s. 96) som skriv at innskotts- 
vokal i presens av sterke verb held seg godt i Fjordane. 

Den fjerde største av hovudkategoriane er avvik i substantivbøyinga. 
Det er registrert 432 avvik i substantivbøying, noko som utgjer 15 % av 
alle avvika i materialet. Denne typen avvik inkluderer feil kjønn, avvik i 
bøying av hankjønnsord, hokjønnsord og inkjekjønnsord og ein samle- 
kategori for andre avvik ved substantivbøyinga. Andre studiar gjer likn- 
ande funn. Helset (2021) sin studie syner at om lag 12 % av alle avvika 
i hans materiale botnar i avvik i substantivbøyinga, medan studien til 
Røhme (2020) syner at om lag 10 % av alle avvik i hennar materiale gjeld 
substantivbøyinga. Tabell 3 nedanfor syner korleis avvika i substantiv- 
bøyinga i vårt materiale fordeler seg på dei ulike underkategoriane. 


Tabell 3. Avvik i substantivbøyinga fordelt på underkategoriar 


Feil i substantivbøying 


Underkategori Frekvens Relativ frekvens 

1 okjønnsord bøygde som hankjønnsord i eintal 158 38% 

2 Hokjønnsord bøygde som hankjønnsord i fleirtal 4 1% 

3 Hankjønnsord bøygde som hokjønnsord i eintal 21 5% 

4 Hankjønnsord bøygde som hokjønnsord i fleirtal 27 6% 

5 Inkjekjønnsord med avvikande baying i eintal 28 6% 

6 Inkjekjønnsord med avvikande baying i fleirtal 63 15% 

7 Andre avvik ved substantiv 120 29% 
Totalt 420 100 % 

Vi ser at den største underkategorien er hokjønnsord som far hankjønns- 
bøying i eintal med 38 % av dei registrerte avvika innanfor substantiv- 
bøyinga, anten ved ubunden artikkel framfor (*ein) eller ved bunden 
form eintal (*-en). Over halvparten (54 %) av elevane har gjort denne fei- 
len. Nokre døme på ord som fekk feil kjønn i ubunden artikkel er: bok, 
gruppe, meining, sak, tid og utfordring, medan *verden (verda) er eit høg- 
frekvent avvik i bunden form eintal. I Søyland (2002, s. 7) sitt materi- 
ale har 46 % av nynorskelevane éin eller fleire feil med at hokjønnsord 
får hankjønnsbøying i eintal. Nesten alle dei registrerte avvika i denne 
underkategorien kan bøyast både som hokjønnsord og hankjønnsord på 
bokmål. På denne bakgrunnen er det rimeleg å rekne med at Søyland 
(2002, s. 7) har rett når ho skriv at «[dJet er nærliggjande å tru at han- 
kjønnsbøyinga breier seg etter mønster frå bokmål, der felleskjønn står 
stadig sterkare». Samstundes peiker Furevikstrand (2020) på at talemålet 
mellom unge i Dale har fått preg av eit nyare regiontalemål, moglegvis 
etter påverknad frå Bergen. Dette er noko som Furevikstrand (2020) også 
ser innslag av i elevtekstar, særleg når det gjeld bruk av feil kjønn i sub- 
stantiv. Dermed kan denne typen avvik botne både i påverknad frå bok- 
mål og i påverknad frå dialekt for elevane i dette delområdet. 

Vi ser at underkategorien «Andre feil med substantiv» utgjer så mykje 
som 29 % av alle dei registrerte avvika i substantivbøying. Ei viktig 
undergruppe her er avleiingar på -ing som har fått bokmålsavleiing på 
-else. Elevane har til dømes skrive *begynnelsen, *forståelse, *krenkelse, 
*kvinneundertrykkelse og *oppfattelsen i staden for byrjinga, forståing, 
krenking, kvinneundertrykking og oppfatninga. Desse formene er i sam- 
svar med bokmålsnorma, og ved første augekast kan dette sjå ut som bok- 
målpåverknad - og berre det. Men Eide (2020) seier at desse else-orda 
også finst i talemålet i Nordfjord og Sunnfjord. Parr (2020) stadfestar 
dette: «Mange slike ord lever likevel godt i daglegspråket vårt anten ein 
heldt seg til den eine eller andre målforma.» Dermed er det rimeleg å 
rekne med at denne typen avvik like gjerne botnar i dialektpåverknad, 
eller kanskje heller påverknad både frå dialekt og frå bokmål. Noko 
som truleg verkar ekstra forvirrande på nynorskungdomen, er at nokre 
-else-endingar faktisk er tillatne også innanfor nynorsknorma (jf. til 
dømes betennelse og oppstandelse). 

Inkjekjonnsord med avvikande boying i fleirtal er den tredje storste 
underkategorien med 15 % av dei registrerte avvika innanfor substantiv- 
bøyinga. Ord som ofte vert bøygde feil er *mennesker, *omrader, *domer 
og *medier for menneske, område, dome og medium. Nynorsksenteret 
forklarar i ein ressurs at elevane ofte legg til ei ending i ubunden form 
fleirtal av inkjekjonnsord truleg for 4 markere ein forskjell mellom eintal 
og fleirtal, og pga. interferens fra bokmal (Hellevang, 2020c). I den delen 
av Støfring (2019) sitt materiale som gjeld substantivboying, er 11 % av 
avvika inkjekjønnsord som får hokjønnsbøying i eintal, medan 10 % av 
avvika er inkjekjønnsord som får hokjønnsbøying i fleirtal, noko som 
altså samsvarar bra med funna i vår studie. 

Avvik i stavinga innanfor konsonantisme er den nest største av hovud- 
kategoriane. Det er registrert 690 avvik innanfor konsonantisme, noko 
som utgjer 24 % av alle dei registrerte avvika i materialet. Støfring (2019, 
s. 56) har funne at så mykje som 31 % av alle avvik innanfor substantiv- og 
verbbøyinga gjeld konsonantisme. Røhme (2020, s. 34) har funne at 15 % 
av avvika i hennar materiale gjeld konsonantisme, medan Helset (2021) 
har funne at 6 % av avvika i hans materiale høyrer til denne kategorien. 
Tabell 4 nedanfor syner korleis avvika i vårt materiale fordeler seg på dei 
ulike underkategoriane. 


Tabell 4. Avvik innanfor konsonantisme fordelt på underkategoriar 


Feil innanfor konsonantisme 
Dobbel Ombyte Utelating Tilføying Andre feil Totalt 


konsonant 
Frekvens 145 62 368 117 (0) 692 
Relativ frekvens 21% 9% 53% 17% 0% 100 % 


Vi ser at den storste underkategorien er utelating, med 53 % av dei regis- 
trerte avvika innanfor konsonantisme. Dette utgjer nærare 13 % av alle 
avvika i det samla materialet, og over %-delar (79 %) av elevane har denne 
feiltypen. Dei fleste avvika gjeld bortfall av konsonant i slutten av ordet. 
Om lag halvparten (49 %) av desse avvika er registrert både i denne kate- 
gorien og i ein underkategori verb som gjeld e-verb som blir bøygde som 
a-verb i presens (jf. ovanfor). Eit anna avvik som også går att, er *seie 

for seier. I substantiv er mellom anna dagar, dialektar, kvinner og setnin- 
gar ofte skrivne *daga, *dialekta, *kvinne og *setninga. Det er grunn til å 
rekne med at alle desse typane av avvik botnar i påverknad frå den lokale 
dialekten, jamfør Mæhlum og Røyneland (2012, s. 96). 

Avvik knytt til enkel og dobbel konsonant er den nest største under- 
kategorien med 21 % av den totale mengda avvik innan konsonantisme. 
I denne underkategorien er det registrert avvik med dobbel konsonant 
som blir enkel konsonant, og avvik med enkel konsonant som blir dobbel 
konsonant. Det er også registrert dobbel konsonant som får annan dob- 
bel konsonant eller to ulike konsonantar. Nesten % (72 %) av desse avvika 
gjeld enkel konsonant som blir skriven med dobbel konsonant, slik som 
til dømes nok, tør, set, sit og vil som ofte blir skrive *nokk, *torr, *sett, *sitt 
og *vill. Det er grunn til å rekne med at denne typen avvik botnar i dia- 
lektpåverknad. Samstundes er det ein god del døme på at dobbel konso- 
nant blir bytt ut med annan konsonant, slik som til dømes *falt, *fant og 
*forsvant i staden for fall, fann og forsvann. Her er det tale om samanfall 
med bokmålsnorma, og til ein viss grad også samanfall med dialekten til 
dei unge vaksne som er med i vår studie. Dermed kan det vere grunn til å 
rekne med at denne typen avvik i alle fall botnar i påverknad frå bokmål, 
men i nokre tilfelle også i påverknad frå den lokale dialekten. 

Den tredje største av hovudkategoriane er avvik i staving innanfor 
vokalisme. Det er registrert 605 avvik innanfor vokalisme, noko som 
utgjer 21 % av alle dei registrerte avvika i materialet. Støfring (2019, s. 52) 
har funne at 27 % av alle avvik innanfor substantiv- og verbbøyinga gjeld 
vokalisme, medan 27 % av avvika i Røhme (2020, s. 34) sitt materiale og 
13 % av avvika i Helset (2021, s. 20) sitt materiale gjeld denne kategorien. 
Tabell 5 nedanfor syner korleis avvika fordeler seg på dei ulike under- 
kategoriane i vårt materiale. 


Tabell 5. Avvik innanfor vokalisme fordelt på underkategoriar 


Feil med vokalisme (lydverket) 
Diftong Ombyte =Utelating Tilføying Andre feil Totalt 
Frekvens 121 346 106 46 7 621 
Relativ frekvens 19% 56% 17% 7% 1% 100 % 

Vi ser at ombyte er den storste underkategorien med 56 % av dei regis- 
trerte avvika innanfor vokalisme. Ombyte av vokal i avleiingssuffikset -leg 
dominerer denne underkategorien, og dei mest frekvente feila er *alvorlig 
(alvorleg), *dårlig (dårleg), forferdelig (forferdeleg) og *tydelig/*tydeligvis 
(tydeleg/tydelegvis). Desse orda fell saman med bokmålsnorma, noko som 
peiker i retning av at bokmålspåverknad kan vere grunnen til desse feila. 
Samstundes seier Eide (2020) at sjølv om ein i den tradisjonelle dialekten 
i midtre Nordfjord uttalar denne typen ord med leg-ending, så kan ein 
høyre klare tendensar til at mange unge uttalar dei med li(g)-ending. Det 
same gjeld ifølgje Furevikstrand (2020) i Dale i Sunnfjord. Dermed er det 
rimeleg å rekne med at denne typen avvik like gjerne botnar i dialektpå- 
verknad, eller kanskje heller påverknad både frå dialekt og frå bokmål. 
Det same kan seiast om det einskildordet i underkategorien ombyte som 
det er registrert flest feil med, nemleg *være i staden for vere, som også er 
den mest frekvente i Støfring (2019, s. 52) sitt materiale. Eit anna einskild- 
ord som har mange registrerte avvik innanfor ombyte, er *skreve i staden 
for skrive i perfektum partisipp. Skaaden (2007, s. 41) omtalar e-lyden og 
i-lyden i dialekten i Gloppemålet i Midtre Nordfjord, der ho har registrert 
fleire ord der folk flest brukar e i talemålet, medan det på nynorsk skal 
vere i. Eide (2020), Espe (2020) og Øvrebust (2020) seier *skreve er ein 
del av talemålet blant elevane frå Nordfjord og Sunnfjord. Dette avviket 
botnar derfor truleg i påverknad frå den lokale dialekten. 

Feil med diftong er den nest største underkategorien med 19 % av den 
totale mengda avvik innan vokalisme. Særleg vanlege feil er *en i staden 
for ein og *et i staden for eit. Så mykje som 17 % av elevane har skrive feil 
med *en og 15 % av elevane har skrive feil med *et. Eide (2020) seier at 
dette kan sjå ut som bokmålspåverknad, då avvika har samanfall med 
bokmålsnorma, men argumenterer for at avvika like gjerne kan botne 
i påverknad frå dialekt fordi desse avvika også fell saman med dialek- 
ten til dei unge i regionen. Noko av det same kan seiast om diftongen 
øy som blir til monoftongen ø, slik som i til dømes høyre som ofte blir 
skrive *høre. 

Den tredje største underkategorien er utelating, med 17 % av dei regis- 
trerte avvika innanfor vokalisme. Ein fellesnemnar for desse avvika er 
at utelating skjer i slutten av ordet der vokalane -e eller -a har falle bort. 

Nesten kvart tredje avvik i denne underkategorien gjeld ordet seie, som 
ofte blir skrive *sei. Russdal-Hamre (2020, s. 279) har undersøkt den 
nynorske rettskrivingskompetansen til lærarstudentar og funne avvik 
med *sei som ho meiner kan skuldast påverknad frå dialekten til studen- 
tane, dersom dei kjem frå eit område der apokope er vanleg: «I tillegg er 
det vanleg i fleire dialektar på Vestlandet som ligg utanfor apokopeområ- 
det, å bruka «sei» i infinitiv.» Espe (2020) støttar Russdal-Hamre: «Sei blir 
brukt i talemålet. Det er ei forenkling som har breidd seg i Nordfjord.» 
Søyland (2002, s. 16) har også registrert verbformer som *gjer/gjør, *sei, 
*spør og *ver/vær, og forklarer dette med at på delar av Vestlandet er det 
vanleg å kutte infinitivsendinga i visse verb. 


Bokmålspåverknad og dialektpåverknad 

I gjennomgangen av dei ulike avvikstypane ovanfor har vi også drøfta 
moglege kjelder til avvika. Diagram 3 nedanfor gjev eit samla oversyn 
over moglege kjelder til avvika. Oversynet syner at påverknad frå høves- 
vis dialekt og bokmål synest å vere ein vesentleg faktor i rettskrivinga til 
vg3-elevane i Nordfjord og Sunnfjord skuleåret 2018/2019. 


Ål astefeil 
4% 


Bokmålspåverknad 
33% 


Dialektpåverknad Bokmålspåverknad/ 
30% dialektpåverknad 
12 % 


E Bokmålspåverknad Bokmålspåverknad/dialektpåverknad 
E Dialektpåverknad m Andre feil 
E Tastefeil 


Diagram 3. Oversyn over moglege kjelder til avvik 

Vi ser at tre av fire avvik (75 %) er knytt opp mot bokmalspaverknad og/ 
eller dialektpaverknad. Figuren syner at 33 % av dei registrerte avvika gjeld 
reine bokmålsavvik, medan 30 % er reine dialektavvik. I tillegg har 12 % av 
avvika samanfall både med bokmål og dialekten til elevane, noko som gjer 
det vanskeleg å avgjere kva for ein av delane dei botnar i. Kvart fjerde avvik 
(25 %) i materialet kan ikkje bli forklart verken med påverknad frå dialek- 
ten til elevane eller med påverknad frå bokmål. Ein del av desse avvika 
gjeld hypernynorsk, som vi alt har vore inne på. Til dømes skriv mange 
elevar *meinar for meiner, medan det heiter meina i den lokale dialekten og 
mener på bokmål. Andre avvik botnar truleg i at elevane ikkje har lært seg 
grammatikkreglane, til dømes ved at svake verb blir bøygde som om dei 
var sterke. Ein monaleg del av elevane skriv *lev for lever, medan det heiter 
leve i den lokale dialekten og lever på bokmål, som på nynorsk. 

Vi ser altså at 1/3 av avvika i vår studie har samanfall med bokmåls- 
norma. I andre studiar er samanfallet jamvel høgre. Bjørhusdal og Juuhl 
(2017, s. 101) sin studie synte at 43 % av avvika i elevtekstar på 6. tinn hadde 
samanfall med bokmålsnorma. Vidare synte Røhme (2020, s. 39) sin studie 
at 47 % av avvika i elevtekstar på mellomtrinnet hadde bokmålssamanfall. 
Studien til Støfring (2019), som gjaldt verb- og substantivbøying i elevtek- 
star frå 7. trinn, synte at 40 % av avvika var samanfallande med formverket 
i bokmål. Helset (2021) sin studie synte at 29 % av avvika berre kunne skul- 
dast påverknad frå bokmål, medan så mykje som 30 % av avvika kunne 
skuldast påverknad frå bokmål og/eller dialekt, dvs. at dei hadde saman- 
fall med båe. Eit vesentleg moment her er at Helset (2021) skilde ut former 
som både hadde samanfall med bokmål og med den lokale dialekten som 
ein eigen kategori, medan dei andre studiane berre talde bokmålsavvik 
(Bjørhusdal & Juuhl, 2017; Stofring, 2019) eller bokmålsavvik og dialektav- 
vik kvar for seg (Røhme, 2020). Det at ein så stor del av avvika har saman- 
fall med bokmål, kan ha si forklaring i at sjølv ungdomen i det nynorske 
kjerneområdet både les og skriv store mengder tekst på det nasjonale majo- 
ritetsspråket bokmål, kanskje jamvel meir enn dei les det lokale majoritets- 
språket nynorsk (jf. til dømes Helset & Brunstad, 2020). 

I denne studien har vi sett at det særleg er innanfor substantivbøyinga 
vi finn mykje bokmålssamanfall. Det gjeld hokjønnsord som får han- 
kjønnsbøying i eintal, slik som *en sak for ei sak og *verden for verda. 

Det gjeld også hankjonnsord bøygde som hokjənnsord i fleirtal, slik som 
*reklamer for reklamar. Vidare gjeld det inkjekjønnsord som har fått 
endinga -er, slik som *områder for område. Derimot har vi i vårt materi- 
ale funne relativt få døme på avvik innanfor verbbøying, konsonantisme 
og vokalisme som berre fell saman med bokmålsnorma, utan at det sam- 
stundes er samanfall med den lokale dialekten. 

Avvik som har samanfall med den lokale dialekten, men ikkje med 
bokmål, utgjorde 30 % av alle avvika i vår studie. Til samanlikning synte 
studien til Helset (2021, s. 21) at 23 % av avvika i hans materiale botna i 
påverknad frå dialekt, medan 18 % av avvika i Røhme (2020, s. 39) sitt 
materiale hadde samanfall med dialekten til elevane. Det at ein så pass 
stor del av avvika har samanfall med dialekt, kan ha si forklaring i at 
elevane har ei oppfatning om at det går bra å bygge på dialekten når dei 
skal skrive nynorsk, samstundes som dei strekker det for langt, ved at dei 
skriv dialektale former som ligg utanfor nynorsknorma. Ei anna mogleg 
forklaring som særleg Helset (2021) har vore inne på, er at den massive 
dialektnære skrivinga som vi veit at særleg ungdomen på Vestlandet driv 
med i sosiale medium, kan forsterke denne problematikken ved at dei 
«dreg med seg» unormerte former frå snakkeskrivinga i SoMe over i for- 
melle nynorsktekstar i skulen. 

Vi har sett at det i vårt materiale særleg er innanfor verbbøyinga vi 
finn avvik som har samanfall med den lokale dialekten. Det gjeld då ikkje 
minst e-verb som blir bøygde som a-verb i presens, slik at meiner, define- 
rer, appellerer og kommuniserer blir skrivne *meina, *definera, *appellera 
og *kommunisera. I desse døma har også utlyds-r falle bort. Vi har også 
ein del døme på bortfall av -er i presens av verb, slik som *sei for seier. 
Vidare har vi ein del sterke verb som har fått feil vokal i perfektum par- 
tisipp, særleg *skreve for skrive. Det er også ein del tilfelle av substantiv i 
ubunden form fleirtal som får bortfall av utlyds-r, *daga for dagar. Espe 
(2020) og Øvrebust (2020) seier at dei unge også tek i bruk nyare dialek- 
tale former som *vert og *komt i staden for vore og kome. 

Vidare er det altså slik at 12 % av alle avvika i vårt materiale kan botne 
i påverknad anten frå dialekt eller frå bokmål eller båe delar. Her er det 
tale om avvik frå nynorsknorma som fell saman med bokmålsnorma, 
men som også finst i talemålet til elevane frå Nordfjord og Sunnfjord. Vi 

har sett at det særleg er innanfor vokalisme vi finn denne typen avvik 
i vårt materiale. Særleg vanleg er det at elevane brukar monoftong i 
staden for diftong, slik som *en i staden for ein og *et i staden for eit. 
Vi har også døme på avvik som kan botne både i bokmålspåverknad og 
dialektpåverknad innanfor konsonantisme, slik som *fant for fann, og 
verbbøyinga, der vi mellom anna finn det høgfrekvente avviket *være 


for vere. 


Konklusjon 


Føremålet med denne studien var å kartlegge normkompetansen til og 
normavvik hos vg3-elevar med nynorsk som hovudmål, og å granske i 
kva grad rettskrivinga til elevane er påverka av innslag frå høvesvis dia- 
lekt og bokmål. Det empiriske grunnlaget for studien var 183 langsvars- 
tekstar skrivne av 100 vg3-elevar fordelte på tre skular og seks klassar 
i regionane Nordfjord og Sunnfjord skuleåret 2018/19. Normavvika er 
registrerte i åtte hovudkategoriar med totalt 33 feiltypekategoriar. Totalt 
viser granskinga at elevar med nynorsk som hovudmål hadde eit gjen- 
nomsnitt på 1,7 avvik per 100 ord. 

Storparten av avvika er registrerte i fire hovudkategoriar: verbbøy- 
ing (25 %), konsonantisme (24 %), vokalisme (21 %) og substantivbøy- 
ing (15 %). Dei største underkategoriane av avvik innanfor kvar av desse 
hovudkategoriane er som følgjer: e-verb som blir bøygde som a-verb i 
presens, substantiv der hokjønnsord får hankjønnsbøying i eintal, ute- 
lating og ombyte. Desse hovudtrekka finn vi att også i Støfring (2019), 
Søyland (2002), Røhme (2019) og Helset (2021) sine studiar, om enn med 
ein del variasjonar. 

Ein tredjedel av avvika ser ut til å botne i bokmålspåverknad (33 %), 
men ein nesten like stor del ser ut til å botne i dialektpåverknad (30 %). 
I tillegg er det slik at 12 % av avvika har samanfall både med bokmål og 
med talemålet til elevane. Desse avvika kan altså botne i påverknad anten 
frå bokmål eller frå dialekt eller båe delar. Berre ein fjerdedel av avvika 
(25 %) i denne studien let seg forklare av andre årsaker, medan tre fjer- 
dedel (75 %) har samanfall anten med bokmål eller den lokale dialekten 
eller båe delar. Helset (2021) sin studie syner at 82 % av alle avvika i hans 

materiale har bokmals- og/eller dialektsamanfall, medan det tilsvarande 
talet i Røhme (2020) sin studie er 64 %. 

I denne artikkelen har vi peikt på at det store innslaget av interferens 
frå bokmål kan botne i at sjølv ungdomen i det nynorske kjerneområdet 
både les og skriv store mengder tekst på det nasjonale majoritetssprå- 
ket bokmål, kanskje jamvel meir enn dei les det lokale majoritetsspråket 
nynorsk. Når det gjeld det store innslaget av dialektale avvik, har vi trekt 
fram at éi mogleg forklaring er at elevane gjerne har ei oppfatning om at 
det går bra å bygge på dialekten når dei skal skrive nynorsk, samstundes 
som dei strekker det for langt, ved at dei skriv dialektale former som ligg 
utanfor nynorsknorma. Ei anna mogleg forklaring som vi har vore inne 
på, er at den massive dialektnære skrivinga som vi veit at særleg ung- 
domen på Vestlandet driv med i sosiale medium, kan forsterke denne 
problematikken ved at dei «dreg med seg» unormerte former frå snak- 
keskrivinga i SoMe over i formelle nynorsktekstar i skulen. Vonleg kan 
funna i denne artikkelen gje tildriv for utarbeiding av ein språkdidaktikk 
for elevar med nynorsk som hovudmål. 


Abstract 


Norwegian has two written standards with equal official status, Bokmål 
and Nynorsk, which are mutually intelligible and which to a great 
extent overlap in syntax and lexis. Furthermore, both standards allow 
an unusual amount of variation between alternative spelling and inflec- 
tional forms, representing different stylistic sub-varieties. According to 
the Norwegian subject curriculum children and young people should 
develop awareness of linguistic diversity and learn to read and write both 
Bokmål and Nynorsk. This can lead to confusion when young writers 
attempt to learn standard orthography and morphology. This article 
investigates the written language proficiency level among final-year sec- 
ondary school students with Nynorsk as their primary language form. 
The aim is to examine to what extent and in what ways do texts written 
by students with Nynorsk as their primary language form deviate from 
the written standard, and to what extent Norwegian Bokmål or a stu- 
dent's dialect affects the student's mastery of the official Nynorsk norm. 

The discussion is based upon a linguistic analysis of 183 texts authored by 
100 final-year secondary school students from three separate schools and 
six different classes in the regions of Nordfjord and Sunnfjord in Western 
Norway during the school year of 2018/19. The words deviating from the 
official Nynorsk norm were registered and categorized into eight main 
categories and 33 subcategories. The study shows that the students who 
use Nynorsk as their first language had an average of 1.7 word deviations 
per 100 words. The most frequent deviations are related to verb conjuga- 
tion, consonants, vocalism and noun declension. As many as three of four 
spelling mistakes are derived from the student’s dialect and/or Bokmal, 
with an approximately equal share from each of them. 

Nok tilfang pa begge malformer? 
Om sprakleg fordeling i 
lesebøker og tekstar i norsk for 
nynorskelevar i ungdomsskulen! 


Liv Astrid Skåre Langnes 


Samandrag: Spørsmålet om nynorskelevane vert nok eksponerte for hovudmålet 
sitt til å meistre det godt, har vorte stilt av fleire. Denne studien undersøker spørs- 
målet ved å presentere ei gransking av språkleg fordeling mellom tekstar på nynorsk 
og bokmål i nynorske lesebøker for to norskverk i ungdomsskulen, Fabel 8-10 og 
Kontekst 8-10. For å undersøke kva målform tekstane elevane les i norskfaget har, 
er også faglærarrapportar frå skular med nynorsk som hovudmål som brukar dei 
aktuelle bøkene med i granskinga. Faglærarrapportar er dokument i skulen som 
minner om tidlegare pensumlister. Studien presenterer også bakgrunnen for dei to 
læreverkforlaga sin praksis for utval av tekstar til lesebøkene som resultat frå kvali- 
tative intervju med forlagsrepresentantar. Dei undersøkte lesebøkene har om lag 1/3 
tekstar på nynorsk jamført med 2/3 på bokmål, og den språklege fordelinga mellom 
tekstane som er lista opp i faglærarrapportane, er tilsvarande. Forlaga meiner det er 
læreplanen og ikkje lesebøkene som skal vere styrande for kva elevane skal lese for å 
nå kompetansemåla. Implikasjonar av den språklege fordelinga for nynorskelevane 
si meistring av den nynorske språknorma blir drøfta i lys av teoriar om samanhen- 
gar mellom leseeksponering og literacy. 


Nøkkelord: skriftspråkseksponering, nynorsk, literacy, hovudmål, lesebøker, 
ungdomsskule 


Keywords: print exposure, Nynorsk, literacy, main language, literature textbooks, 
secondary school 


1 Artikkelen byggjer på delar av ei masteroppgåve (Langnes, 2021). 


Sitering: Langnes, L. A. S. (2022). Nok tilfang på begge målformer? Om språkleg fordeling i lesebøker og 
tekstar i norsk for nynorskelevar i ungdomsskulen. I S. J. Helset & E. Brunstad (Red.), Form og formidling 

Innleiing 


Elevar i norsk grunnskule har rett til læremiddel på hovudmalet sitt i alle 
fag utanom norskfaget (Forskrift til opplæringslova, 2006 $ 17-1). I norsk- 
faget skal elevane lese skjønnlitteratur og sakprosa på både bokmål og 
nynorsk (Utdanningsdirektoratet, 2019), og i norskverka sine lesebøker, 
også kalla tekstsamlingar, finn vi tekstar på begge målformene. Fleire av 
lesebøkene har eigne nynorskutgåver, bøker som er omsette og tilpassa 
elevar med nynorsk som hovudmål. Nokre lesebøker er fellesutgåver og 
skal passe for både bokmålselevar og nynorskelevar. I opplæringslova 
heiter det at «lesebøkene i norskfaget i grunnskulen skal ha nok tilfang 
på begge målformer slik at elevane lærer å lese både bokmål og nynorsk» 
(Opplæringslova, 1998, $ 9-4). I denne granskinga undersøker eg den 
språklege fordelinga mellom nynorsk og bokmål i lesebøkene til to nynor- 
ske læreverk i norsk, og eg undersøker kva målform det er på tekstane i 
tekstutvalet i faglærarrapportar for elevar på 10. trinn ved nynorskskular 
som brukar desse læreverka i norskfaget. Eg intervjuar også forlagsredak- 
tørane for verka om språkfordelinga i lesebøkene og forlaga sin praksis. 

Ifølgje læreplanen og eksamensrettleiinga i norsk kan ein forvente at 
elevar på 10. trinn meistrar formelle krav til hovudmålet noko betre enn 
sidemålet (Utdanningsdirektoratet, 2019; 2021), men i fleire samanhengar 
har det blitt peika på at mange nynorskelevar meistrar bokmål betre enn 
nynorsk (Eiksund, 2017; Idsøe, 2016, s. 64; Nordal, 2017, s. 246; Wold, 2019, 
s. 82), og at tekstane deira har stor grad av normavvik grunna bokmåls- 
samanfall (Bjørhusdal & Juuhl, 2017; Søyland, 2002; Wiggen, 1992). Ei av 
forklaringane som blir drøfta, er at nynorskelevane er meir eksponerte for 
bokmål enn nynorsk gjennom det dei les og det dei høyrer (Eiksund, 2011, 
s. 56-62; Sonnesyn, 2020, s. 225), og at dei treng å lese mykje nynorsk for å 
bli trygge i nynorsknorma (Bjørhusdal & Juuhl, 2017, s. 116; Nordal, 2017, 
s. 247; Sønnesyn, 2018, s. 308). Påstandane om at nynorskelevane blir lite 
eksponerte for hovudmålet sitt, og hypotesar om mogelege implikasjonar 
av det, gjer at føremålet med denne studien er å granske bakgrunnen for 
og implikasjonane av den måten som tekstar på nynorsk og bokmål er 
fordelte på i nynorske lesebøker i ungdomsskulen. Dette føremålet skal 
undersøkast ved hjelp av desse forskingsspørsmåla: 

1. Korleis er den spraklege fordelinga mellom tekstar på nynorsk og 
bokmål i lesebøker for elevar i ungdomsskulen med nynorsk som 
hovudmål? 

2. Korleis er den språklege fordelinga mellom tekstar på nynorsk og 
bokmål i faglærarrapportar i norsk for elevar på 10. trinn med 
nynorsk som hovudmål? 

3. Kva er forlagsbakgrunnen for den spraklege fordelinga i lesebøkene? 

4. Kva for implikasjonar kan den språklege fordelinga i desse tekstut- 
vala ha for språkmeistringa til nynorskelevane i lys av teoriar om 
literacy? 


Tidlegare studiar og observasjonar har vist at det er stort bokmålstilfang 
i norske lesebøker (Askeland, 2009; Språkrådet, 2006), og at læraren i stor 
grad brukar læreboka med tilhøyrande ressursar når elevane skal lese 
tekstar i norskfaget (Gabrielsen & Blikstad-Balas, 2020, s. 94; Kjelen, 2013, 
s. 153-155). Ein argumenterer for at det i realiteten er forlaga og lærebok- 
forfattarane som avgjer kva elevane på ungdomstrinnet skal lese i skulen 
(Blikstad-Balas & Roe, 2020, s. 93). I norsk kontekst er det lite forsking 
på korleis læreplanar påverkar tekstutvalet, og i kva grad forlaga styrer 
det som blir lese, gjennom val og prioriteringar i læreverka (Gabrielsen 
& Blikstad-Balas, 2020, s. 89). Høyringsforslaget frå utvalet til ny opp- 
læringslov ønskjer å fjerne kravet i $ 9-4 om «nok tilgang til begge mål- 
former» fordi læreplanen skal vere styrande for kva læremiddel som er 
nødvendig for eigna læring og for å nå kompetansemåla (NOU, 2019: 23, 
s. 393). I denne studien undersøker eg om den spraklege fordelinga i lese- 
bøkene heng saman med den språklege fordelinga i det samla tekstutvalet 
som elevane møter i norskfaget. Kunnskapen som kjem fram i intervjua 
med forlagsredaktørar, blir brukt for å diskutere forlagsbakgrunnen for 
den språklege fordelinga i lesebøkene. 

For å diskutere om og kvifor elevar treng å lese mykje nynorsk for å bli 
trygge nynorskbrukarar, brukar eg internasjonal forsking om samanhen- 
gar mellom lesing og skriving, og om kva rolle leseeksponering kan spele 
i utviklinga av literacy. Artikkelen har det ein kan kalle ei smal, funksjo- 
nell tilnærming til literacy, og definerer omgrepet som evna til å lese og 
skrive verbal tekst (Gee & Hayes, 2011, s. 14). 

Teoretisk bakgrunn 


For å motivere kvifor eg granskar språkleg fordeling i lesebøkene, og for å 
kunne drøfte implikasjonar, nyttar eg teoriar om leseutvikling og om kva 
rolle leseeksponering har for å utvikle leseforståing og skriveferdigheiter. 
Utgangspunktet er to vanlege syn på lesing og skriving som fortel oss 
noko om ferdigheiter og delferdigheiter ein treng for å lese og skrive: The 
simple view of reading og The not-so-simple view of writing. Den inter- 
aktive, dynamiske literacy-modellen integrerer desse to syna og viser at 
lesing og skriving deler mange felles kompetansar. Det gjer at utvikling 
av leseforståing kan gje betre skriveferdigheiter og motsett. Eg viser også 
til teoriar om korleis ein utviklar ferdigheitene avkoding og språkleg for- 
ståing gjennom lesing i seg sjølv, noko som igjen kan påverke ferdigheiter 
ein treng for å skrive. Til slutt presenterer eg nyare studiar om teksttypar 
og sjangrar som kan fasilitere leseengasjement og literacy-utvikling hos 


ungdom. 


Felles kompetansar 

Sjølv om det kan verke opplagt at lesing og skriving heng tett saman, 
har det inntil nyleg vore forska lite på samanhengane mellom lesing og 
skriving for den som skal lære seg å lese og skrive (Shanahan, 2020, s. v). 
Dei siste fire tiåra har det vakse fram ein forskingsdisiplin som under- 
søker desse samanhengane, på tvers av språk og ortografiar (Ahmed 
et al., 2014; Shanahan, 2020). Dei fleste studiane innanfor forskingsfeltet 
avdekkjer at lesing og skriving heng tett saman, og biletdiagnostiske stu- 
diar viser at lesing og skriving aktiverer overlappande område i hjernen. 
Vidare har intervensjonsstudiar vist at leseopplæring har positiv effekt 
på skriving, og at skriveopplæring har positiv effekt på lesing (Ahmed 
et al., 2014, s. 419). Ein av pionerane innanfor denne forskingsdisiplinen, 
Timothy Shanahan, summerer opp kva ein har lært så langt: Lesing og 
skriving heng saman, og det vi lærer frå lesing, kan vi bruke i skriving og 
omvendt (Shanahan, 2020, s. vii). Den leiande forklaringa på at lesing og 
skriving heng saman, er at desse ferdigheitene byggjer på felles kompe- 
tansar (Abbott et al., 2010; Graham, 2020; Jiménez et al., 2020; Kim, 2020; 


Shanahan, 2020). 

The simple view of reading and the not-so-simple 
view of writing 


Eit syn på leseforståing som har fått mykje merksemd og etter kvart solid 
feste i teoriar om lesing (Kim, 2020, s. 12), er The simple view of reading 
(Gough & Tunmer, 1986; Hoover & Gough, 1990). Den sentrale ideen i 
dette synet er at leseforståing i hovudsak er sett saman av to delar: avko- 
ding og språkleg forståing. Leseforståing er med andre ord avhengig av 
evna til å avkode ord og til å forstå munnleg språk. Denne forståinga av 
lesing er robust på tvers av språk med varierande ortografisk djupne og 
transparens (Florit & Cain, 2011; Kim, 2020; Garcia & Cain, 2014; Lervåg 
et al., 2018). Modellen har fått kritikk for å vere for enkel til å forklare 
kompliserte prosessar som er involverte i leseforståing, særleg fordi vik- 
tige komponentar som til dømes ordforråd, grammatiske kunnskapar og 
bakgrunnskunnskap også er sentrale for leseforståinga (Kim, 2020, s. 12). 

Eit tilsvarande syn på skriveferdigheiter er The simple view of writing 
(Juel et al., 1986). I denne modellen blir skriving skildra som ein pro- 
sess sett saman av to ferdigheiter: idear og staving. Modellen vart seinare 
utvida til å omhandle arbeidsminne, skrivinga sin utøvande funksjon og 
å skrive flytande. Den utvida modellen blir kalla the not-so-simple view of 
writing (Kim, 2020, s. 13). Også munnleg språk spelar ei viktig rolle i desse 
modellane fordi både idear og tekstskaping må gjennom det munnlege 
språket før det blir omsett til skrift (Kim, 2020, s. 13-14). Både The sim- 
ple view of reading og the not-so-simple view of writing er utgangspunkt 
for fleire modellar som forklarer samanhengar mellom lesing og skriving 
(Kim, 2020; Jiménez et al., 2020; Ahmed & Wagner, 2020). 

Ein slik modell er den interaktive, dynamiske literacymodellen (Kim, 
2020). Modellen viser eit isfjell som flyt i havet, og toppen av isfjellet er 
lesing (avkoding og forståing av skriven tekst) og skriving (staving og 
produksjon av skriven tekst). Under havoverflata ligg den største delen 
av isfjellet, med felles språklege og kognitive kompetansar, som gjer det 
mogeleg å lese og skrive. Både leseforståing og skriveferdigheiter spelar 
på kunnskapar om fonologi, ortografi og morfologi og på munnlege 
kompetansar som ordforråd, grammatisk kunnskap og talemåtar. Sjølv 
om både lesing og skriving spelar på like kunnskapar og evner, er dei 
likevel skilde frå kvarandre. Lesing er ei reseptiv oppgåve, og målet er å 

avkode og forsta det avgrensa materialet ein har framfore seg. Skriving 
er ei produktiv ferdigheit som krev at ein stavar og genererer tekst, og i 
tillegg har ein mange fleire mogelegheiter og val å manøvrere mellom. 
Kompetansane dei deler, bidreg i leseutviklinga og skriveutviklinga på 
kvar sine måtar (Kim, 2020, s. 18-19). 


Avkoding av ord 

Det har vore stor semje mellom forskarar om at det er to hovudprosessar 
som går inn i avkodingsprosessen når vi les ord. Desse modellane blir 
kalla dual-route-modellar eller tovegsmodellar for lesing (Coltheart, 2005, 
s. 6). Modellane peikar på to måtar som fører til at ein lesar kan avkode 
ord inn i leksikon, det lageret av språkleg kunnskap og ordforråd som er 
lagra i langtidsminnet til lesaren. Lesaren kan nå leksikon ved å lese ordet 
via ein indirekte veg. Då vert ordet koda om fonem for fonem og kopla til 
lyden eller ordet som er lagra i leksikon. Ein kan også nå leksikon via ein 
direkte veg. Då nyttar lesaren ein ortografisk strategi der fleire bokstavar 
blir identifiserte som ein struktur og får ein såkalla direkte veg inn i lek- 
sikon. Bruk av ortografisk strategi byggjer på kunnskapen lesaren har 
lagra i leksikonet sitt om ord, ordstruktur og rettskrivingsreglar (Lyster, 
2011, s. 48-49). Ein modell om sjølvlæring gjennom lesing går ut frå at vi 
kan lære ortografiske strukturar gjennom lesing. Ein lesar som greier å 
avkode ein tekst, vil gjennom lesing i seg sjølv vere i stand til å tileigne seg 
detaljerte, ortografiske representasjonar som er nødvendige for å kjenne 
att ord og for å lære seg å lese flytande. Hypotesen er verifisert for fleire 
språk, alfabet og ortografiar (Share & Shalev, 2004, s. 770-771). Studiar 
har også vist at barn gjennom lesing lærer ortografiske mønster som dei 
tek i bruk når dei skriv. Mykje eksponering for skriven tekst hjelper barn 
til å skrive og stave ord korrekt (Cunningham & Stanovich, 1991, s. 265; 
Jiménez et al., 2020, s. 36). 

Sjølv om nynorsk og bokmål er rekna for å vere lingvistisk like og del- 
vis transparente skriftspråk (Arnesen et al., 2016, s. 178), skil ortografiske 
og syntaktiske strukturar dei to skriftspråka frå kvarandre. I nynorsk 
er det til dømes meir diftongar enn i bokmål (feitt, haust), bruk av j 
etter g og k (mykje, leggje), annleis vokalisme i enkeltord (bare - berre, 

vold - vald), annleis konsonantisme i enkeltord (havn - hamn, regning - 
rekning) og konsonantbindinga kv- i staden for hv- i spørjeord. I tillegg 
har nynorsk anna bøying enn bokmål i store ordklassar som substantiv 
og verb (Bjørhusdal & Juuhl, 2017; Søyland, 2002; Wiggen, 1992). Elevane 
treng å ofte møte ortografiske og morfologiske strukturar som er typiske 
for deira skriftspråk, for at avkoding av ord med slike strukturar skal få 
ein effektiv, direkte veg inn i leksikon. Det er ikkje mogeleg å oppnå feilfri 
og automatisk ordavkoding utan omfattande leseeksponering. Gjennom 
omfattande øving blir det mindre og mindre nødvendig å vere medviten 
rundt ordavkodinga (Bråten, 2007, s. 48). Dei fleste elevar i ungdomssku- 
lealder er på eit nivå der dei les flytande. Då vil ein ha energi til å rette 
merksemd mot andre komponentar i forståingsprosessen (Garcia & Cain, 
2014, S. 75; Lervåg et al., 2018, s. 1822). 


Språkleg forståing 
Samanhengen mellom ordavkodingsferdigheiter og leseforståing er godt 
dokumentert (Bråten, 2007; Garcia & Cain, 2014; Kim, 2020; Lervåg et 
al., 2018). Denne samanhengen er ekstra sterk i barneskulealder. Det ser 
ut til at ein av dei viktigaste grunnane til dårleg leseforståing på dette 
trinnet er problem med å avkode ord flytande (Garcia & Cain, 2014, s. 92). 
På ungdomstrinnet, når avkoding går relativt automatisk for dei fleste 
elevane, er språkleg forståing den viktigaste faktoren for leseforståinga 
(Bråten, 2007, s. 47; Florit & Cain, 2011, s. 555; Lervåg et al., 2018, s. 1822; 
Stanovich, 1986, s. 364). Lesestimulerande tiltak mot denne målgruppa 
bør leggje vekt på arbeid med språkleg forståing og det mangfaldet av 
språkrelaterte evner som er involvert i denne forståinga (Lervåg et al., 
2018, s. 1835). Sentrale komponentar for språkforståinga er ferdigheiter 
som ordforråd og grammatisk kompetanse (Bråten, 2007, s. 53-58; Garcia 
& Cain, 2014, s. 76; Kim, 2020, s. 15—16; Lervåg et al., 2018, s. 1822). 
Ordforrådet påverkar både ordavkodinga og den språklege forståinga, 
og er difor ein sentral, indirekte komponent for leseforståinga (Garcia & 
Cain, 2014, s. 76; Kim, 2020, s. 12-13;). Barn som har lite adekvat voka- 
bular, les sakte og mindre og har som resultat ei seinare utvikling av 
ordkunnskap, som igjen fører til dårlegare leseevne. Barn som les godt 

og har godt ordforråd, vil lese meir, lære fleire tydingar av ord og igjen 
lese endå betre (Cunningham & Stanovich, 1991, s. 265; Stanovich, 1986, 
380-382;). Ordforrådet ein tileignar seg gjennom lesing, er ein indirekte 
komponent for skriveferdigheitene, ein tek i bruk dette ordforrådet når 
ein skriv (Kim, 2020, s. 18-19). Studiar har vist at elevar som har blitt 
eksponerte for mange leseerfaringar, ikkje berre får betre leseforståing, 
dei oppnår også høgare resultat på skriveprøver og har betre skrivefer- 
digheiter innanfor både staving og skrivekvalitet (Graham et al., 2018b, 
s. 269; Jiménez et al., 2020, s. 36;). Delar av det nynorske ordforrådet skil 
seg frå bokmål, og i nynorske elevtekstar finn ein fleire døme på at ele- 
vane nyttar leksem som berre er i tråd med bokmålsnorma, ikkje med 
nynorsknorma (Bjørhusdal & Juuhl, 2017; Søyland, 2002; Wiggen, 1992). 
Dette kan indikere at elevane brukar ordforrådet dei mellom anna har 
tileigna seg gjennom å lese meir bokmål enn nynorsk. Det å lese er i seg 
sjølv ein viktig bidragsytar til utviklinga av mange språklege og kognitive 
evner (Stanovich, 1986, s. 364). 


Litteratur som gjev leselyst 


Elevar som les på fritida, og elevar som uttrykkjer at dei likar å lese, viser 
betre skulefaglege prestasjonar enn dei som ikkje likar å lese (Mol & Jolles, 
2014, S. 1). Fleire studiar viser at leseferdigheitene og leseengasjementet til 
ungdommar ofte profitterer på å lese nyare, skjønnlitterære tekstar som 
er skrivne for dei, framfor å lese vaksenlitteraturen som tradisjonelt har 
blitt brukt i skulen (Glenn et al., 2016, s. 324; Martin-Chang et al., 2020, 
s. 755; Solheim, 2014, s. 290). Det ser ut som om ungdommar les ung- 
domstekstar grundigare og med større engasjement, mellom anna fordi 
dei kan relatere tekstane til eige liv og erfaringar (Martin-Chang et al., 
2020, S. 755; Solheim, 2014, s. 290). Dette kan vere viktig for å halde fram 
med lese- og skriveutviklinga, og det kan kanskje også auke engasjemen- 
tet, som igjen kan betre staveferdigheitene, leseferdigheitene og leseflyten 
(Martin-Chang et al., 2020, s. 742). Ein studie viste at ungdommar som 
kjende att mange barne- og ungdomsforfattarar, hadde god lese- og sta- 
veevne og god lesefart av enkeltord. Elevane som kjende att mange forfat- 
tarar for barn og ungdom, kjende også att mange forfattarar for vaksne. 

Det kan sja ut som at den beste maten a fa barna til a lese vaksenlitteratur 
pa, er a gje dei den litteraturen dei kjenner seg dregne mot å lese (Martin- 
Chang et al., 2020, s. 753). Å tilby elevane populære boktitlar kan sjå ut 
til å auke motivasjonen og, i ei ideell verd, sparke i gang ei interesse for 
lesing som varer utover skuletida (Martin-Chang et al., 2020, s. 755). 


Metode 


Føremålet med studien er å granske bakgrunnen for og implikasjonane 
av den måten som tekstar på nynorsk og bokmål er fordelte på i nynorske 
lesebøker i ungdomsskulen. For å undersøke dette har eg samla inn mate- 
riale gjennom kvantitative innhaldsanalysar av lesebøkene til to nynor- 
ske læreverk i norsk og 24 faglærarrapportar for 10. trinn frå skular med 
nynorsk som hovudmål som har nytta dei aktuelle lesebøkene. I tillegg 
har eg gjennomført kvalitative intervju med forlagsredaktørane av dei to 
undersøkte læreverka. 

Den kvantitative innhaldsanalysen av lesebøkene i denne studien 
samanfattar den språklege fordelinga mellom bokmål og nynorsk i 
bøkene. Ofte vil innhaldsanalysen ha ein underliggande ambisjon om 
å finne årsaker som ligg bak opphavet til teksten (Bratberg, 2014, s. 85). 
I denne studien leitar eg etter bakgrunnen for den språklege fordelinga 
som blir kartlagd i analysen. Kvalitative intervju med redaktørar som 
har vore med å utvikle lesebøkene, kan gje innsikter om forlagsbakgrun- 
nen for den språklege fordelinga. Ein innhaldsanalyse vil også ofte røre 
ved konsekvensane, altså kva for ein effekt dokumenta ein undersøker, 
har på mottakarane (Bratberg, 2014, s. 85). Faglærarrapportar frå sku- 
lar som brukar dei undersøkte bøkene, kan teikne eit bilete av mogelege 
implikasjonar den språklege fordelinga i lesebøkene kan ha, både for lær- 
arar som skal velje ut tekstar frå bøkene, og for målforma på tekstane 
elevane les i skulen. Ved å bruke ein kombinasjon av kvalitative og kvan- 
titative studiar kan ein fange opp breidda og djupna i temaet ein ønskjer 
å studere (Thagaard, 2013, s. 17). Samla kan materialet og analysane av 
desse undersøkingane gje meg eit breiare og djupare grunnlag til å dis- 
kutere emnet og problemstillinga enn om eg berre hadde ein av desse 
innfallsvinklane. 

Lesebokene - utval og analysemetode 

Dei to lereverka i kartleggingsundersokinga er to nynorske norskverk 
som var mykje brukte i ungdomsskulen da eg gjorde undersokingane 
varen 2020, Fabel 8-10 fra Aschehoug og Kontekst 8-10 fra Gyldendal 
(heretter kalla Fabel og Kontekst). Begge verka fekk nye lereboker og 
lesebøker etter Fagfornyinga hausten 2020. Sidan faglærarrapportane 
og intervjua er relaterte til læreverk som var i bruk i skulen skuleåra 
2018/2019 og 2019/2020, er lesebøkene som var i bruk for LK20, også med 
i kartlegginga. I tillegg har eg kartlagt nye lesebøker som er i bruk skule- 
året 2020/21, etter innføringa av ny læreplan. 

Læreverka har fleire komponentar, til dømes grunnbok (også kalla 
lærebok eller basisbok), lesebok (tekstsamling), lærarrettleiing og digi- 
tale ressursar. I denne granskinga undersøker eg lesebokkomponentane 
til læreverka, og eg kallar komponentane lesebøker, sjølv om nokre ikkje 
er frittståande bøker. Læreverket Fabel har lesebok og grunnbok samla 
i same bok, læreverket Kontekst har ei grunnbok og fleire lesebøker. Eg 
har konsentrert meg om å kartleggje nynorsktekstar jamført med bok- 
målstekstar i lesebøkene, digital tekstbank (Fabel) og eksempeltekstane 
i nye grunnbøker (2020), og lesebøkene merka med * er fellesbøker for 
bokmålselevar og nynorskelevar: 


° Fabel 8-10, Aschehoug Undervisning: Fabel 8 (Ommundsen et al., 
2020), Fabel 8 (Drivflaadt et al., 2014), Fabel 9 (Fostås et al., 2014), 
Fabel 10 (Fostas et al., 2014) og Tekstbanken for ungdomsskolen* 
(digital ressurs Fabel). 

e Kontekst 8-10, Gyldendal Undervisning: Tekstar 1 (Blichfeldt et al., 
2006), Tekstar 2 (Blichfeldt et al., 2006), Tekstar 3 (2010) (Blichfeldt 
& Fløtre, 2010), Tekstar 4* (Blichfeldt & Nilsen, 2014), Tekstar 5* 
(Blichfeldt et al., 2020) og Kontekst Basis 8-10* (Blichfeldt et al., 
2020). Digital tekstbank til læreverket Kontekst blei lansert i august 
2021. 


Eg har kartlagt tekstmengda i lesebøkene på to måtar: Først registrerte eg 
talet på sider. Denne registreringa viser språkleg fordeling i sjølve tekst- 
mengda i lesebøkene til dei to norskverka. Sidan faglærarrapportane 

berre spesifiserer tekstar, har eg også registrert språkleg fordeling 
mellom tekstar i lesebøkene, slik at eg kan jamføre desse tala med 
faglærarrapportane. 

I arbeidet med å kartleggje lesebøkene gjekk eg igjennom bøker og 
nettressurs og registrerte talet på sider med nynorsktekstar jamført med 
talet på sider med tekstar på bokmål, svensk og dansk. Eg registrerte 
tittel, forfattar og sjanger for kvar tekst i ein tabell, om teksten var på 
nynorsk, bokmål, dialekt, svensk, dansk eller samisk, og om teksten var 
omsett frå andre språk eller målformer. I tillegg registrerte eg kor mange 
sider teksten var på. Eg registrerte berre brødtekst, det vil seie at eg trekte 
frå illustrasjonar og metatekstar (forfattarpresentasjonar, oppgåver og 
skildring av epoke eller sjanger). Tittelblad, kolofonside, innhaldsliste og 
register er heller ikkje rekna med. Det er altså berre sakprosatekstane 
og dei skjønnlitterære tekstane skrivne av andre, som er talde opp i 


innhaldsanalysen. 
Tekst Forfattar Sjanger Bokmål Nynorsk Omsett Anna språk/ 
(sider) (sider) dialekt 
Et stygt Bjørnstjerne — Forteljing 2,5 
barndomsminne Bjørnson 
Som barn gikk jeg Mari Boine Lyrikk 0,5 Samisk 
lykkelig 
Jag vil möta Karin Boye Lyrikk Svensk (0,5) 
Um å bera Jan Magnus Lyrikk 0,5 
Bruheim 
Påkledningsværelset Bill Bryson Artikkel 2 Engelsk 
Grisen Lars Saabye ovelle 6 
Christensen 
Figur 1. Døme på tabell frå teljing av «Tekstbanken for ungdomsskolen» (Aschehoug) 


Etter at eg registrerte lesebøkene, summerte eg kor mange av tekstsidene 
og tekstane i kvar læringsressurs som var på nynorsk og bokmål. 


Faglærarrapportar - utval og analysemetode 


Dei 24 faglærarrapportane i studien kjem frå eit utval nynorsksku- 
lar som har brukt eit av dei to aktuelle læreverka skuleåret 2018/2019. 

Ein faglerarrapport skal dokumentere kva elevane har arbeidd med pa 
10. trinn, og er eit grunnlag for munnleg eksamen. I rapportane finn ein 
oftast litteraturlister som viser kva for litterære tekstar elevane har arbeidd 
med på 10. trinn (Utdanningsetaten, 2015). Faglærarrapportane gjev oss 
ikkje det heile og fulle biletet av kva tekstar elevar les i norskfaget, men 
samla kan rapportane vere med på å vise i kva grad lesebøkene er i bruk i 
skulen, og kva målform det er på tekstane elevane les. Analysen av rappor- 
tane gjev oss informasjon om tekstar som er lesne over eit større tidsrom 
enn ein ville fått gjennom observasjonar. Dei har også gjort det mogeleg å 
samle informasjon frå fleire informantar enn ein ville fått gjennom inter- 
vju eller observasjonar (Thagaard, 2013, s. 18). På grunn av koronaviruset 
og avlyst eksamen våren 2020 er rapportane frå skuleåret 2018/2019. 

Eg søkte i GSI for å finne fram til ungdomsskular der majoriteten av 
elevane har nynorsk som hovudmål, i Møre og Romsdal og Vestland 
fylke. Av desse kontakta eg 54 skular på e-post. Eg la vekt på at dei inn- 
sende rapportane ville bli behandla anonymt. Til saman fekk eg inn 29 
faglærarrapportar, men forkasta fem av dei: I den eine rapporten var ikkje 
tekstutvalet spesifisert, og fire rapportar var frå skular som nytta andre 
læreverk enn Fabel og Kontekst. Eg sat då att med 24 rapportar. 

I arbeidet med å kartleggje språkleg fordeling i tekstutvalet gjekk eg 
igjennom teksttitlane i kvar rapport og registrerte kor mange som var 
på nynorsk eller bokmål, dialekt eller andre nordiske språk, i ein tabell. 
Eg registrerte også om denne teksten var henta frå elevane sine lesebø- 
ker. I tabellen er faglærarrapportane og skulane anonymiserte, og dei er 
namngjevne med kvar sin bokstav, frå A til X. (jf. vedlegget til denne 
artikkelen). 


Skule Bokmål Nynorsk Anna Læreverk Henta frå 
læreverket 
A 18 5 Fabel Alt 
B 24 9 Dansk 1 Kontekst Alt 
Ç 13 6 Dansk 1 Fabel Alt 
Svensk 1 
Dialekt 2 


Figur 2. Utdrag som viser registrering av språkleg fordeling mellom tekstane i faglærarrapportane 

Eg brukte stort sett oversikta fra kartlegginga av lesebokene for à finne 
kva sprak teksten hadde. Malforma til dei tekstane som ikkje var fra 
tekstsamlingane, fann eg ved hjelp av Google-søk. 


Intervju med forlagsredaktørar 


Dei to forlagsredaktørane eg har intervjua, var begge redaktørar for kvar 
sine læreverk, Fabel og Kontekst, våren 2020. Informanten frå forlaget til 
Kontekst har vore redaktør for alle lesebøkene til forlaget i studien, medan 
informanten frå forlaget til Fabel berre har vore redaktør for nye Fabel 8 
(2020). Deltakarane har erklært seg innforståtte med at identifiserbar infor- 
masjon blir gjord kjend i prosjektet, og godkjent det (Kvale & Brinkmann, 
2009, s. 90). Dei har fått tilbod om sitatsjekk i etterkant, og dei har hatt 
tilbod om å trekkje seg på alle punkt i prosessen, noko ingen har gjort. 

Informantane fekk intervjuguiden på e-post om lag ei veke før inter- 
vjuet. Intervjuguiden hadde 18 spørsmål, og hovudtematikken er krite- 
rium forlaga arbeider etter når dei vel ut tekstar for tekstsamlingane, og 
kva rolle dei meiner tekstsamlinga skal ha i nynorskelevane si literacy- 
opplæring i norskfaget. 

Eg gjennomførte det eine intervjuet som videointervju og det andre 
intervjuet som telefonintervju. Eg gjorde taleopptak av begge inter- 
vjua. Det eine intervjuet varte i 33 minutt, og det andre intervjuet varte 
i 59 minutt. Lydopptaka vart transkriberte i bokmål standardortografi 
fordi den ligg nærare talemålet til informantane enn nynorsk gjer, med 
markering av nokre ikkje-språklege trekk. I transkripsjonen, og i attgje- 
vinga av sitat i resultatdelen, gjeld følgjande transkripsjonsnøkkel: 


Nøling/pause 
Call Utelating av tekst 


Figur 3. Transkripsjonsnøkkel 


Data frå transkripsjonane vart bearbeidd og systematisert i tråd med det 
Kvale og Brinkmann omtalar som «meiningsfortetting»: Det som i tråd 
med problemstilling og teoretisk grunnlag vert sett på som meinings- 
berande, vart attgjeve med få ord (Kvale & Brinkmann, 2009, s. 212). 
Datamaterialet koda eg i deskriptive kodar som «vekkje leselyst», «lite 

nynorsk tekstutval» og «rammer» (Hogheim, 2020, s. 204). Ved hjelp av 
intervjuguiden og kodane fra transkripsjonane sorterte eg transkrip- 
sjonane i tre kategoriar, om forlaga sin praksis knytt til kriterium for 
tekstutval, fordeling mellom nynorsk og bokmal og leseboka si rolle i 
literacyopplæringa. Etter at eg hadde skrive ut analysen, jamforte eg han 
med transkripsjonane for å vere sikker på at viktige innspel ikkje var 
utelatne. 


Resultat 
Resultat frå lærebokanalysen 


Kontekst Basis, 
eksempeltekstar* (2020) 


= 
Tekster 5* (2020) 
Tekster 4* (2014) ee 
Tekstar 3 (2010) El 
Tekstar 2 (2006) ES 
Tekstar 1 (2006) ====== 
Digital tekstbank, Fabel* m 
Fabel 8, eksempeltekstar (2020) m 
Fabel 8 (2020) EEE] 
Fabel 10 (2014) === 
— 
=s 


Fabel 9 (2014) 


Fabel 8 (2014) 


0 20 40 60 80 100 120 140 160 180 
E Nynorsk Bokmal 


Figur 4. Kor mange sider tekst det er pa nynorsk og bokmal i nynorskelevane sine lesebgker til 
verka Fabel og Kontekst. Lesebøker merka med * er fellesbøker. 

Tekstsamlingane for begge læreverka har stor overvekt av sider pa bok- 
mål jamført med nynorsk, og denne fordelinga ser ut frå diagrammet 
ganske lik ut for dei to verka. Det er likevel stor skilnad på tekstmengda, 
og såleis på utvalet av nynorske tekstar å velje mellom for lærarane. Fabel 
8-10 har til saman 143 sider nynorsk tekst og 327 sider med tekst på bok- 
mål, medan Kontekst 8-10 har 366 sider nynorsk tekst og 751 sider tekst på 
bokmål, over dobbelt så stor tekstmengd som Fabel 8-10. 

I undersøkinga av faglærarrapportane er det prosenten nynorske tek- 
star jamført med bokmål eg brukar for å danne meg eit bilete av mål- 
forma på tekstane elevar les i skulen. Figur 5 viser at den prosentvise 
fordelinga mellom tekstar på nynorsk og bokmål er ganske lik for dei to 
verka, med gjennomsnittleg 34 % tekstar på nynorsk og 66 % tekstar på 
bokmål. Vi ser også at nyare lesebøker har større del nynorske tekstar enn 
eldre lesebøker i kartlegginga. 


Kontekst Basis, 
eksempeltekstar* (2020) 


Tekster 5* (2020) 


Tekster 4* (2014) 


Tekstar 3 (2010) 


Tekstar 2 (2006) 


Tekstar 1 (2006) 


Digital tekstbank, Fabel* 
Fabel 8, eksempeltekstar (2020) 
Fabel 8 (2020) 
Fabel 10 (2014) 
Fabel 9 (2014) 
Fabel 8 2012) uwa 
0% 10% 20% 30% 40% 50% 60% 70% 80% 90%100% 
E Nynorsk Bokma 


H 


Figur 5. Prosentvis fordeling mellom tekstar på nynorsk og bokmål i nynorskelevane sine 
lesebøker til verka Fabel og Kontekst. Lesebøker merka med * er fellesbøker. 


Resultat frå analysen av faglærarrapportar 


I dei 24 faglærarrapportane for nynorsk med hovudmål på 10. trinn 
registrerte eg til saman 654 tekstar, gjennomsnittleg 27 teksttitlar i kvar 

rapport. Rapporten med flest tekstar har 56 tekstar, og i rapporten med 
færrast er det 10 titlar. Eg summerte resultata av språkleg fordeling i rap- 
portane og fekk fram følgjande språklege fordeling: 


Bokmål Nynorsk Andre språk/dialekt Til saman 
409 tekstar 178 tekstar 67 tekstar 654 tekstar 
63 % 27% 10 % 


Figur 6. Tabellen viser språkleg fordeling i tekstutvalet i dei 24 faglærarrapportane i studien 


Av 654 tekstar var 409 tekstar på bokmål og 178 tekstar på nynorsk. 
67 tekstar var på svensk, dansk, samisk eller dialekt. Den prosentvise for- 
delinga blir då (avrunda) 63 % tekstar på bokmål, 27 % tekstar på nynorsk 
og 10 % tekstar på andre språk eller varietetar. 

Dersom vi berre ser på fordelinga mellom bokmål og nynorsk, er det 
70 % tekstar på bokmål og 30 % på nynorsk: 


Bokmål Nynorsk 
409 tekstar 178 tekstar 
70% 30% 


Figur 7. Tabellen viser prosentvis fordeling mellom tekstar på nynorsk og bokmål i faglærar- 
rapportane i studien 

Dei fem skulane som hadde Fabel som læreverk, hadde 27 % tekstar på 
nynorsk og 73 % tekstar på bokmål, og dei 19 skulane som hadde Kontekst, 
hadde 31 % tekstar på nynorsk og 69 % tekstar på bokmål. Alle skulane 
unnateke tre hadde henta alle tekstane frå leseboka til klassen. Dei tre rap- 
portane som hadde henta tekstar utanfrå leseboka, hadde henta 88 %, 71 % 
og 95 % av tekstane frå leseboka. Den språklege fordelinga mellom tekstar 
på nynorsk og bokmål er altså nesten identisk i rapportane og lesebøkene. 


Resultat frå intervju 

Kriterium for tekstutval 

I intervjua vart informantane spurde om kva generelle kriterium forlaga 
har nar dei vel ut tekstar til lesebokene i norskfaget. Forlagsrepresentantane 
legg stor vekt på at tekstane i lesebøkene skal vere relevante for elevar i ung- 
domsskulen, både når det gjeld tema, aktualitet og kjønnsbalanse, og dei 
må variere i sjanger, uttrykk og språkformer. Tekstane skal engasjere og 

motivere, og dei skal vere gode å bruke i samanheng med grunnboka ele- 
vane har. Det er eit mål at leseboka skal opne døra til litteraturen for ung- 
dommane, og at dei skal oppleve magien ved å lese litteratur. Redaktøren 
for Fabel seier: «Det er jo bare smakebiter vi får plass til i en tekstsam- 
ling, men de smakebitene skal få dem inn til å lese videre.» Redaktøren 
for Kontekst trekkjer fram at tekstane skal vise eit mangfald «[...] som 
elevene også kan finne utenfor skolen, at det ikke bare blir en sånn skolsk 
bok, men at de finner en gjenkjenning i verden utenfor, da, hvor de nå er 
utenfor skoleporten». Dei ønskjer at tekstane skal gje elevane lyst til å lese 
meir av teksttypen, forfattaren eller romanen dei blir presenterte for. 


Fordelinga mellom nynorsk og bokmål 


Informantane vart spurde om dei har fått retningslinjer frå Utdannings- 
direktoratet for tekstutvalet, og kvifor utvalet av nynorske tekstar og 
forfattarar i desse bøkene er lite jamført med tekstar på bokmål. Svara 
viser at forlaga ikkje har interne retningslinjer som regulerer fordelinga 
mellom tekstar på nynorsk og bokmål i tekstsamlingane til læreverket. 
Dei har heller ikkje fått føringar frå Utdanningsdirektoratet. Redaktøren 
for Kontekst seier: «Nei, det fins ikke. De legger ikke, og det skal de hel- 
ler ikke gjøre, føringer for hva forlagene skal gjøre. Vi forholder oss til 
læreplanverket og det som står der, og ikke minst, ønsker og behov fra 
skolene.» Redaktørane seier at dei strekkjer seg langt for å gje både bok- 
måls- og nynorskelevane nok nynorske tekstar, men at det er både prak- 
tiske og økonomiske omsyn å ta. 

Av praktiske omsyn viser dei til at det blir gitt ut færre tekstar på 
nynorsk enn bokmål, og at det kan vere vanskeleg å finne aktuelle, nynor- 
ske tekstar for ungdom ut frå alle kriteria dei har, både innanfor skjønnlit- 
teratur og sakprosa. Redaktøren for Kontekst seier dei les mange hundre 
tekstar på både bokmål og nynorsk, og dei vel ut den teksten dei meiner 
er best. Ho meiner det dei siste åra har blitt lettare å finne aktuelle, nynor- 
ske tekstar som passar for målgruppa, både sakprosa og skjønnlitteratur, 
og at forlaget har blitt meir medvite om at bøkene må ha nok nynorske 
tekstar. Ifølgje redaktøren for Kontekst kan ungdomstrinnet dessutan 
vere ei utfordrande gruppe å velje tekstar for. Dei er snart vaksne, men 

vaksenlitteraturen passar ofte ikkje ungdommar tematisk. Av og til har 
forlaga brukt utdrag fra nynorske boker for vaksne som passar for ung- 
dommar, men det er ikkje sikkert resten av boka passar for elevane, fordi 
tematikken er for «vaksen». Dei vil helst presentere elevane for utdrag der 
også resten av boka er aktuell for målgruppa. I utvalet av eldre tekstar før 
1900 er det lite tilfang av nynorsk, men redaktøren for Fabel seier dei bru- 
kar alternative nynorske utgåver der det er mogeleg. Det kan til dømes 
vere den nynorske omsetjinga av Håvamål eller eventyret om Raudhette. 
Forlaga omset ofte saktekstar frå bokmål til nynorsk dersom dei får lov av 
forfattaren, men skjønnlitteratur omset dei ikkje. Redaktøren for Fabel 
seier: «Det har med stilnivået å gjøre, egentlig, fordi ... skjønnlitteratur 
er jo per definisjon kunst, mens fagtekster er ikke det. Våre oversettere er 
jo ikke skjønnlitterære oversettere.» 

Her kjem også det økonomiske aspektet inn. Ifølgje redaktøren for 
Fabel er høge kostnader ei av årsakene til at forlaga ikkje omset skjønnlit- 
terære tekstar frå bokmål til nynorsk: 


Hvis jeg tenker høyt, så vil man kanskje kunne tenke seg at Udir satte av støtte- 
midler til å oversette skjønnlitteratur til nynorsk. Da må man jo kontakte profe- 
sjonelle, skjønnlitterære oversettere [...] Men det er jo selvfølgelig en mulighet 
Udir har til å, eller staten, da, har til å spytte i midler, fordi at dette er jo snakk 


om økonomi. 


Begge redaktørane viser til at dei må ha ein forretningsmodell som er 
berekraftig for forlag, forfattarar og omsetjarar, både med omsyn til ret- 


tar og honorar. 


Leseboka i literacy-opplæringa 

Informantane vart spurde om kva rolle dei ønskjer leseboka skal ha i 
norskfaget, kva dei veit om leseboka si rolle i skulen, og kva rolle leseboka 
kan ha for nynorskelevane si literacy-opplæring. Også her trekkjer redak- 
tørane fram at boka skal vere ei kjelde til leselyst og gode leseopplevingar, 
og at elevane skal kjenne at tekstane er aktuelle. I tillegg peiker redaktø- 
ren for Fabel på at bøkene skal vere gode utgangspunkt for å snakke om 
litteratur, tolke tekst og arbeide med lesestrategiar. 


86 


NOK TILFANG PA BEGGE MÅLFORMER? 


Begge forlaga er mykje ute i skulane for å sjå korleis lærebøkene og nett- 
ressursane blir brukte. Redaktøren for Kontekst seier bruken av tekst- 
samlingane varierer mellom lærarar, og at tekstsamlinga ikkje er den 
einaste kjelda elevane har til tekstar på skulen: «Jeg vil si at tekstsamlin- 
gen fungerer på en måte som et arsenal av tekster de kan plukke fra, og 
så er det jo opp til læreren å velge hva de vil bruke.» Redaktøren for Fabel 
seier ho ikkje veit kva for nokre tekstar frå samlingane som blir lesne 
rundt i skulane, eller korleis lærarane vel ut tekstar til munnleg eksamen. 

På spørsmålet om leseboka si rolle i literacy-opplæringa innleier begge 
redaktørane med at lesing for den gjennomsnittlege ungdomsskule- 
eleven handlar meir om å lære seg korleis ein kan få tilgang til innhal- 
det i teksten enn om teknisk leseopplæring og avkoding. Vidare seier dei 
at leseopplæring i ungdomsskulen handlar om at elevane skal lære gode 
lesestrategiar, at dei skal bli meir medvitne lesarar med evne til å lese 
tekstar rimeleg kritisk. Begge redaktørane legg vekt på at det er viktig å 
lese mykje. Redaktøren for Fabel seier ho tenkjer ein kan utvide ordforrå- 
det og språkkompetansen ved å lese mykje, både ulike sjangrar og ulike 
forfattarar, og redaktøren for Kontekst seier eit tekstleg mangfald, både 
i sjanger og språkleg stil, kan vere modellar å sjå etter når elevane sjølve 
skal skrive: «Og da er det viktig å lese mye. Det er det jo alltid.» 

Redaktørane trur nynorskelevane møter lite nynorsk i kvardagen, 
både fordi mediebiletet og tekstmengda elevane blir eksponerte for til 
dagleg, er dominert av bokmål. Dei hevdar det er viktig at tekstsamlinga 
har eit utval gode, nynorske tekstar, slik at nynorskelevane ser hovudmå- 
let sitt der i ulike sjangrar. Begge meiner ein kan stimulere elevane til å 
lese nynorsk dersom dei blir eksponerte for gode, nynorske forfattarar og 
tekstar som appellerer til dei. Redaktøren for Kontekst seier ho er usikker 
på om leseboka aleine er avgjerande for elevane sin språkkompetanse: 


[...] den totale tekstmengden som elever omgir seg med hele døgnet, er det 
som har den største betydningen. Men det er klart, at det er jo også viktig da, 
at tekstsamlingen har nynorske, gode nynorske modeller, slik at elevene ser sitt 


eget hovedmål der i ulike sjangre. 


Ho legg til at med fem tekstsamlingar med 100 tekstar i kvar vil lærarane 
kunne plukke det som er aktuelt for si undervisning og sine elevar. 

Begge forlaga ser ut til å ha ei hovudmålsetjing om at lesebokene skal 
gje elevane gode leseopplevingar og lyst til å lese meir. Redaktørane viser 
til at det er lærarane som har ansvar for å velje tekstane som er best eigna 
for å nå kompetansemåla i planen, lesebøkene gjev lærarane eit mangfald 
av tekstar å velje mellom. Informantane frå forlaga hevdar dei strekkjer 
seg langt for å tilby elevane aktuelle, nynorske tekstar, og redaktøren for 
Kontekst seier dei har blitt meir medvitne om det dei siste åra. Kostnader 
i samband med omsetjing og få publikasjonar av nynorsk litteratur for 
målgruppa ser ut til å vere avgrensande faktorar for nynorskmengda i 
bøkene. 


Diskusjon 


Kva som kan vere bakgrunnen for og implikasjonane av den måten 
som tekstar på nynorsk og bokmål er fordelte på i nynorske lesebøker 
i ungdomsskulen, skal eg no diskutere i lys av teoriar om literacy og 
forlagsbakgrunn. 


Leseboka styrer tekstutval og språkleg fordeling 

I lesebøkene til dei to norskverka i studien er 66 % av tekstane på bokmål 
og 34 % på nynorsk. Dei innsamla faglærarrapportane har 70 % tekstar 
på bokmål og 30 % tekstar på nynorsk, og nesten alle tekstane i rappor- 
tane er henta frå lesebøkene til elevane. Den språklege fordelinga mellom 
tekstar på nynorsk og bokmål er altså nesten identisk i rapportane og 
lesebøkene. Redaktørane for læreverka seier dei ikkje har retningslinjer 
for språkleg fordeling i lærebøkene, bortsett frå læreplanen. Dei viser stor 
tillit til læraren som forvaltar av læreplanen, og omtalar leseboka, med 
«et arsenal av tekster de kan plukke fra», som eitt av fleire hjelpemid- 
del til å nå måla i læreplanen. Det er i tråd med høyringsforslaget frå 
utvalet til ny opplæringslov som ønskjer å fjerne elementet i $ 9-4 om 
«nok tilfang på begge målformer» ut frå argumentet om at læreplanen er 
styrande for kva læremiddel ein treng for å nå kompetansemåla (NOU, 
2019: 23, S. 393). Ein kan spørje seg om forlaga (og opplæringslovutva- 
let) er klar over at lærebøkene og lesebøkene i realiteten ser ut til styre 

det som blir lese i norskfaget (Gabrielsen & Blikstad-Balas, 2020, s. 94; 
Kjelen, 2013, s. 153-155). Sjølv om læreverket Kontekst har eit mykje større 
samla tekstutval enn Fabel, og eit langt større tekstutval på nynorsk, kan 
det sjå ut som den språklege fordelinga i lesebøkene er meir styrande for 
den språklege fordelinga i faglærarrapportane enn talet på tekstar å velje 
mellom. Skulane som brukar Kontekst, har 31 % nynorske tekstar jamført 
med bokmål, berre 4 % meir enn skulane som nyttar Fabel. 


Implikasjonar av den språklege fordelinga i lys av 
teoriar om literacy 


Resultata frå granskinga viser at elevar i ungdomsskulen med nynorsk 
som hovudmål har lesebøker i norskfaget med dobbelt så mykje tekst på 
sidemålet som hovudmålet, og dei les fleire tekstar i norskfaget på bokmål 
enn nynorsk. Det kan vere særleg problematisk for elevar med nynorsk 
som hovudmål som møter lite nynorsk utanom skulen (Eiksund, 2011, 
s. 56-62; Sønnesyn, 2020, s. 225), i alle fall nar vi jamforer med forvent- 
ningane om at elevane skal meistre hovudmålet betre enn sidemålet etter 
10. trinn fordi dei har hatt opplæring i hovudmålet lenger enn i sidemålet 
(Utdanningsdirektoratet, 2019; 2021). 

Forlagsredaktørane meiner det er viktig at elevane med nynorsk som 
hovudmål blir eksponerte for gode, nynorske tekstar i lesebøkene, og 
at det kan stimulere elevane til å lese meir nynorsk. Dei hevdar tekst- 
mengda elevane blir eksponerte for til dagleg, er dominert av bokmål. 
Det er i tråd med kva både forskarar og nynorskelevane sjølve peiker 
på som ei av årsakene til at dei meistrar bokmål betre enn nynorsk 
(Bjørhusdal, 2014, s. 13; Idsøe, 2016, s. 64, s. 84; Sønnesyn, 2020, s. 225). 
Sjølv om denne kjensgjerninga kan vere eit argument for å auke mengda 
nynorsk tekst i lesebøkene i norskfaget, gjer ikkje forlagsrepresentantane 
det til eit poeng. 

Ifølgje modellen om sjølvlæring gjennom lesing kan elevane lære seg 
ortografiske strukturar som er nødvendige for å kjenne att ord og lære seg 
å lese flytande, berre ved å lese (Share & Shalev, 2004, s. 770-771). Dette 
synet på lesing kan vere eit argument for at lesing av tekstar på sidemålet 
er opplæring i sidemålet. Dersom røyndommen samsvarar med funna i 

denne granskinga, og nynorskelevane i norskfaget les sidemalet meir enn 
hovudmaálet, er det ikkje sikkert dei i praksis har meir opplæring i hovud- 
målet. Også dual-route-modellar for lesing legg vekt på at ein må møte 
ortografiske og morfologiske strukturar ofte for å byggje opp kunnskapar 
om ord, ordstruktur og rettskrivingsreglar (Lyster, 2011, s. 48-49). Begge 
desse modellane støttar eit syn på at elevar med nynorsk som hovud- 
mål må lese mykje nynorsk for å lese nynorske tekstar flytande. Studiar 
viser også at barn tek i bruk ortografiske mønster som dei lærer gjen- 
nom lesing, når dei skriv (Cunningham & Stanovich, 1991, s. 265; Jiménez 
et al., 2020, s. 36). Desse teoriane om lesing kan vere relevante når ein vil 
diskutere kva implikasjonar den språklege fordelinga kan ha for stavefer- 
digheitene til elevar med nynorsk som hovudmål. Dersom nynorskele- 
vane lærer ortografiske mønster i nynorsknorma gjennom lesing, kan dei 
ta desse mønstera i bruk når dei skriv. Er tilfellet at elevane i norskfaget 
les flest tekstar på bokmål, kan ein tenkje seg at dei tek i bruk ortografiske 
mønster og kunnskapar om ord, ordstruktur og rettskrivingsreglar som 
dei har lært gjennom lesing av tekstar på bokmål, også når dei skal skrive 
nynorsk. Om dette stemmer, kan det vere med på å forklare at nynorsk- 
elevar har ei rekkje normavvikande samanfall med bokmålsnorma i 
tekstane sine (Bjørhusdal & Juuhl, 2017). 

Ordforrådet er ein sentral komponent for både ordavkoding og språk- 
leg forståing (Kim, 2020, s. 13; Garcia & Cain, 2014, s. 76), og ein kan 
truleg utvikle ordforråd og språkleg forståing gjennom lesing i seg sjølv 
(Stanovich, 1986, s. 364). I tillegg er ordforrådet ein viktig, indirekte kom- 
ponent for skriveferdigheitene (Kim, 2020, s. 17). Studiar av nynorske 
elevtekstar viser at når nynorskelevar skriv, blandar dei leksem som berre 
er i trad med bokmålsnorma inn i tekstane sine (Bjørhusdal & Juuhl, 
2017; Søyland, 2002; Wiggen, 1992), og teoriane ovanfor kan indikere at 
elevane brukar ordforrådet dei mellom anna har tileigna seg gjennom 
meir lesing av tekstar på bokmål enn nynorsk. Dersom elevane blir lite 
eksponerte for nynorsk, går dei glipp av mogelegheiter til å lære seg ord 
dei treng når dei skal uttrykkje seg skriftleg i tråd med nynorsk språkfø- 
ring. Resultata frå denne undersøkinga viser at bokmål dominerer, både 
i lesebøkene til elevane og i tekstutvalet elevane les i skulen. Nar vi veit at 
elevane rapporterer at dei les lite nynorsk utanom skulen (Eiksund, 2011, 

56-62; Sønnesyn, 2020, s. 225), gjev det grunn til å hevde at nynorsk bør 
dominere i tekstutvalet dei møter i norskfaget. Dersom elevane les meir 
bokmål enn nynorsk, går dei glipp av mogelegheiter til å lære seg kunn- 
skapar om fonologi, ortografi og morfologi og språklege ferdigheiter som 
ordforråd og grammatikk som er unike for nynorsknorma. Alle desse 
kompetansane er sentrale kompetansar som leseforståing og skrivefer- 
digheiter spelar på (Kim, 2020, s. 19-19), og som elevane treng når dei skal 
forstå og komponere nynorske tekstar i skulen og vaksensamfunnet sin 
diskurs (Shanahan, 2020, s. vii). 

I lys av desse resonnementa er det mogeleg å hevde at det ikkje er nok 
nynorske tekstar i dei nynorske lesebøkene. På den andre sida ser vi, sær- 
leg for læreverket Kontekst, at det samla utvalet av nynorske tekstar i lese- 
bøkene er relativt breitt og kanskje til og med stort nok til å dekkje behova 
ein har for nynorske tekstar til nynorskelevane i norskfaget. Dersom lese- 
bøkene i framtida har den same språklege fordelinga mellom nynorsk og 
bokmål i tekstutvalet, og nynorskelevane skal få lese ein større del tekstar 
på hovudmålet sitt, krev det truleg at denne problemstillinga vert ekspli- 
sitt løfta fram i norsklærarkollegia. 


Trumfar leselyst nynorsk? 


Sjølv om teoriar om literacy kan gje støtte til påstanden om at nynorsk- 
elevane bør lese tekstar på nynorsk for å bli trygge språkbrukarar, er der 
også teoriar om lesing som gjev støtte til forlaga sin praksis der leselyst, 
aktualitet og gode leseopplevingar spelar ei viktig rolle: Ungdommar som 
opplever glede ved lesing, les meir, dei les betre og viser betre skulefaglege 
prestasjonar enn dei som ikkje likar å lese (Mol & Jolles, 2014, s. 1). Elevar 
sjølve melder at dei skummar raskt gjennom tekstar som ikkje engasjerer 
dei, medan tekstar dei kjenner seg dregne mot, les dei grundigare og med 
større engasjement (Glenn et al., 2016, s. 321-324; Martin-Chang et al., 
2020, S. 752; Solheim, 2014, s. 290). Det å tilby ungdommar god barne- og 
ungdomslitteratur i skulen ser ut til å vere viktig for både leseengasjement 
og utvikling av lesaridentitet. Det ser også ut til å auke sjansane for at dei 
les litteratur som ikkje er skriven primært for dei (Martin-Chang et al., 
2020, 8. 753). Desse poenga er argument for å gje nynorskelevane tekstar 


91 


LANGNES 


dei opplever som aktuelle, noko ogsa forlaga legg vekt pa, sjolv om fleir- 
talet av tekstane er pa bokmal. 

Pa den andre sida kan vi argumentere for at nynorskelevane ber fa 
eit breitt møte med nynorske tekstar i skulen, dersom det er eit mål at 
dei skal komme inn i den nynorske språk- og tekstkulturen (Wagner, 
Strömqvist & Uppstad, 2008, s. 31). Det blir gitt ut ei rad aktuelle, skjønn- 
litterære tekstar for ungdom på nynorsk (Nynorsksenteret, 2020), men 
både kartlegginga av lesebøkene og faglærarrapportane viser at der er eit 
potensial for å gje fleire nynorske ungdomstekstar ein plass i lesebøkene 
og i norsktimane til nynorskelevane. Forlaga fortel om ein praksis med 
å bruke nynorske omsetjingar eller å omsetje tekstar til nynorsk der dei 
kan, til dømes omset dei sakprosa og brukar nynorske omsetjingar av 
klassikarar eller eventyr. Det kan vere problematisk på to måtar: For det 
første er noko av dette sjangrar og teksttypar som kan engasjere ung- 
domslesaren i mindre grad enn ungdomslitteratur (Martin-Chang et al., 
2020, S. 752; Glenn et al., 2016, s. 321-324), for det andre blir ikkje ung- 
dommane kjende med den nynorske saklitteraturen gjennom omsette 
tekstar. Dette momentet er eit argument for at det ikkje berre er språkleg 
fordeling av tekstutvalet generelt vi bør undersøke, men også i kva grad 
aktuell, nynorsk litteratur for ungdom er med i utvalet av tekstar nynorsk- 
elevane les i ungdomsskulen. 


Konklusjon 


Funna frå denne granskinga kan gje viktige innsikter til norsklærarpro- 
fesjonen, forlag og det opplæringspolitiske feltet. Studien får fram at den 
språklege fordelinga i tekstutvalet som elevane møter i norskfaget, kan 
spele ei rolle for nynorskelevane sin literacy. Studien viser at den språk- 
lege fordelinga i bøkene ser ut til å påverka språkleg fordeling av tekstane 
elevane les i skulen. Desse funna teiknar eit bilete av at lærarar har tillit til 
at det tekstlege utvalet i nynorskelevane sine lesebøker er tilpassa nynorsk- 
elevane. Det kan vere ein peikepinn både til forlag som lagar bøkene, og 
for opplæringspolitikken som har ansvar for kvalitetskriterium for lære- 
middel, om at elevar med nynorsk som hovudmål i praksis ikkje har den 
tilgangen til tekstar på eige språk som dei treng og har krav på. Dermed 

kastar studien også lys over dei språklege rettane til nynorskelevane, og 
kan vere eit bidrag i diskusjonen om kva føringar, forskrifter og lover den 
norske skulen treng for å gjere det lettare og kjekkare å vere nynorskelev. 


Abstract 


The purpose of this paper is twofold. First, through content analysis, it 
examines the linguistic distribution of Nynorsk and Bokmål texts in two 
Nynorsk secondary school literature textbooks. It also investigates reports 
from teachers in schools with Nynorsk as the main language, that are 
using these textbooks. Second, through qualitative interviews, the paper 
addresses how publishers select texts for the literature textbooks. The 
results show that in the textbooks under study as well as in the teacher's 
reports, about 1/3 of the texts are in Nynorsk and 2/3 in Bokmål. Further, 
publishers believe that it is the curriculum, not the textbooks that should 
be decisive for what the pupil should read to achieve the competence 
goals. Through theories about the correlation between reading exposure 
and literacy, the paper discusses how uneven distribution in literature 
textbooks may affect how pupils with Nynorsk as their main language 
master Nynorsk. 

Språkleg fordeling mellom tekstar i 24 faglerarrapportar frå skular med 


nynorsk som hovudmål 

Skule Bokmål Nynorsk Anna Læreverk Hentafra Leseboker i bruk 
læreverket 
A 18 5 Fabel alt Fabel 9 og 10 
24 dansk ontekst alt Tekstar 1,2 og 3 

Ç 13 dansk Fabel alt Fabel 10 
svensk 
dialekt 2 

D 11 2 dansk Fabel alt Fabel 10 
svensk 

E 21 8 svensk ontekst alt Tekstar 1, 2, 3 
dansk og 4 
dialekt 2 

F 13 1 svensk ontekst alt Tekstar 1 og 2 
dansk 1 

G 12 4 svensk Fabel 14/16 Fabel 10 
dialekt 2 

H 15 4 dialekt 4 ontekst 17/24 Tekstar 1, 2 og 3 
dansk 1 

| 29 21 dialekt 2 ontekst al Tekstar 1,2,3,4 
dansk 2 og Basisboka 
svensk 1 

J 25 9 dansk 3 ontekst al Tekstar 1, 2, 3, 
svensk 2 og 4 
dialekt 3 

K 6 1 svensk 1 Kontekst al Tekstar 1 og 2 
dansk 1 
dialekt 1 

L 19 9 diale Kontekst al Tekstar 1, 2 og 3 
svens 

M 25 13 svensk 3 Kontekst 41⁄43 Tekstar 1, 2, 3 
dialekt 2 og 4 

N 9 15 svensk 2 Kontekst al Tekstar 1, 2,3 
dialekt 2 og 4 
dansk 1 

O 34 18 svensk 1 Kontekst al Tekstar 1, 2, 3 
dansk 1 og 4 
samisk 1 
dialekt 1 

P 9 2 dialekt 1 Kontekst alt Tekstar 1 og 2 
svensk 1 
dansk 1 

(Forsett) 

(Forsett) 
Skule Bokmal Nynorsk Anna Læreverk Hentafra Leseboker i bruk 
læreverket 

Q 9 6 svensk 2 Fabel alt Fabel 10 
dansk 1 

R 12 6 dialekt 1 Kontekst alt Tekstar 1, 2 og 4 

S 16 5 svensk 1 Konteks alt Tekstar 1, 2 og 
dansk 1 Basisboka 
dialekt 1 

T 20 7 dansk 2 Konteks alt Tekstar 1 og 2 
dialekt 1 
svensk 

U 23 9 dansk 1 Konteks alt Tekstar 1, 2 og 3 
svensk 

V 13 3 svensk Konteks alt Tekstar 1 og 2 

W 14 9 svensk Konteks alt Tekstar 1, 2 og 
dansk 1 basisboka 

X 19 6 svensk Konteks alt Tekstar 1, 2 og 3 

Tekstar pà nynorsk i klasserom 
der bokmal er hovudmal - ei 
undersøking av lærarar sin bruk av 
og haldning til tekstar på nynorsk 


Britt Iren Nordeide 


Samandrag: Forsking på kva tekstar ein les i skulen i Noreg har helst handla om 
lesing av skjønnlitteratur og sakprosa, og mindre om kva målform tekstane som 
vert lesne i klasseromma, har. Fleirtalet av norske born møter nynorsk for første 
gong i skulen, og skulen har såleis eit viktig formidlingsoppdrag. Dette skjer i klas- 
serommet, og undervisinga som vert gitt, er avhengig av læraren sin kunnskap og 
haldningar, kva læremiddel som er tilgjengelege, og korleis desse læremidla vert 
nytta. I artikkelen kjem det fram at lærarane som var med i denne studien, stort 
sett er positive til å lese tekstar på nynorsk. Tekstane som desse lærarane brukar, er 
i stor grad skjønnlitterære tekstar, henta frå læreverk i norskfaget og knytte opp til 
estetiske arbeidsmåtar der elevane sine opplevingar av tekst spelar ei sentral rolle. 
Lærarane brukar læreverka i stor grad, men er kritiske til det dei meiner er eit sne- 
vert tekstutval, spesielt når det gjeld sakprosatekstar på nynorsk. 


Nøkkelord: nynorsk, haldning til nynorsk, tekstar på nynorsk, val av tekst 


Keywords: Norwegian Nynorsk, attitudes to Norwegian Nynorsk, texts in 
Norwegian Nynorsk, choice of texts 


Innleiing 


Opplæringslova slår fast at elevar skal ha opplæring i begge målfor- 
mer dei to siste åra i grunnskulen (Opplæringslova, 1998, $ 2-5). LK20, 
Fagfornyinga, går lenger enn $ 2-5 når omfanget av sidemålsunder- 
visinga vert skildra, for læreplanen i norsk har kompetansemål knytte 


Sitering: Nordeide, B. I. (2022). Tekstar pa nynorsk i klasserom der bokmål er hovudmål - ei undersøking 
av lærarar sin bruk av og haldning til tekstar på nynorsk. I S. J. Helset & E. Brunstad (Red.), Form og for- 
midling knytt til nynorsken (s. 101-127). Cappelen Damm Akademisk. https://doi.org/10.23865/noasp.175 
Lisens: CC-BY 4.0 

til bade nynorsk og bokmal pa alle steg (Utdanningsdirektoratet, 2o2oa). 
I Fagfornyinga er det aukande krav til elevane sin kompetanse i og om 
nynorsk etter kvart som dei vert eldre, og dette handlar mellom anna 
om at alle elevar skal ha tilgangskompetanse pa begge malformer 
(Utdanningsdirektoratet, 2020b). 

Tilgangskompetansen sikrar at elevane kan delta i skriftkulturelle 
fellesskap der dei lærer å lese, forstå, tolke og sjølve produsere tekstar i 
ulike medium (Skaftun, 2019, s. 17). Det er godt dokumentert at nynorsk 
er mindre brukt enn bokmål i skulen (t.d. Grepstad, 2015). Det å få høve 
til å lese bøker og tekstar på nynorsk er såleis avgjerande for at elevar 
med bokmål som hovudmål skal få tilgangskompetanse også på nynorsk. 
Fleirtalet av norske born møter nynorsk for første gong i skulen, og det 
møtet er avgjerande for kunnskapen elevane får med seg. Det ser dess- 
utan ut til at mange elevar med bokmål som hovudmål opplever nynorsk 
og bokmål som to ulike språk, og difor er tilgangskompetansen viktig 
(Eiksund, 2017, s. 279). 

Lesing i skulen er for mange knytt til norskfaget og lesing av skjønnlitte- 
ratur. Men dette er berre ein del av all lesinga som skjer i skulen. Kravet om 
lesing som grunnleggjande ferdigheit i alle fag (Kunnskapsdepartementet, 
2017) understrekar at lesing er noko meir enn det som skjer i norskfaget, 
og dermed møter eleven mange fleire typar tekst enn dei skjønnlitte- 
rære tekstane. I opplæringslova heiter det at «Lesebøkene i norskfaget i 
grunnskolen skal ha nok tilfang på begge målformer slik at elevane lærer 
å lese både bokmål og nynorsk» (Opplæringslova, 1998, $ 9-4). Kravet om 
representasjon av begge målformer i læreverk finn vi ikkje i andre fag enn 
norskfaget. 

Styresmaktene stiller krav om at lærarar skal meistre begge målformer, 
så som lærar i grunnskulen kan ein ikkje velje vekk den eine målforma. Ei 
undersøking som vart utført av Proba samfunnsanalyse på oppdrag frå 
Utdanningsdirektoratet i 2014, såg på nynorsk som hovudmål og på kor- 
leis lærarutdanningane sikrar og dokumenterer lærarstudentar sin kom- 
petanse i nynorsk. Rapporten frå Proba dokumenterte at det var svært 
store skilnader i krava lærarutdanningsinstitusjonane stilte til nynorsk- 
kompetansen til studentane, og nokre av institusjonane dekte heller ikkje 
opplæringskrava som er sette frå styresmaktene (Proba, 2014). 


102 


TEKSTAR PA NYNORSK I KLASSEROM DER BOKMAL ER HOVUDMÅL 


Kva nynorskkompetanse lærarstudentane har og bør ha har også vore 
eit tema for Eiesland (2020a, 2020b). Ho fann at det er store skilnader når 
det kjem til kva nynorskkompetanse lærarutdanningsinstitusjonane krev 
av studentane sine. Med andre ord kjem lærarstudentar ut i skulen med 
svært ulik kompetanse i nynorsk, og truleg også med ulike haldningar til 
nynorsk. Det er rimeleg å anta at lærarar med god teoretisk og praktisk 
kunnskap i nynorsk vil vere meir positivt innstilte til det å undervise om 
og på nynorsk enn ein lærar som manglar denne kompetansen. 

Høgskulen på Vestlandet, campus Sogndal, har sidan 2012 tilbydd eit 
nettbasert kurs for lærarar i norsk 1, 1-7, innanfor ordninga Kompetanse 
for kvalitet. Kompetanse for kvalitet’ er ein strategi for vidareutdan- 
ning av lærarar, og lærarane får tilbod om kompetanseutvikling i basis- 
fag. Kurset rekrutterer studentar frå heile landet. Førelesarane som har 
undervist på kurset nokre år, har lagt merke til at det er gjennomgåande 
låg kompetanse i nynorsk i studentgruppa, og at det er få studentar som 
brukar nynorsk i kommunikasjonen med førelesarane. Fråværet av kom- 
petanse og bruk av nynorsk i kommunikasjonen på kurset har ført til ei 
interesse for i kva grad studentane nyttar tekstar på nynorsk i sine klas- 
serom, og kva som ligg bak vala dei tek når dei skal velje tekstar til bruk i 
sine klasserom. Artikkelen vil omhandle følgjande spørsmål: 1) I kva grad 
spelar læraren si personlege haldning til nynorsk inn når hen skal velje 
målform på tekstane hen skal bruke i klasserommet? 2) I kva grad brukar 
ein tekstar på nynorsk i klasserom der bokmål er hovudmål? 3) Når det 
er brukt bøker og tekstar på nynorsk, kva ligg bak val av tekst, og korleis 
vert tekstane nytta? 


Bakgrunn og tidlegare forsking 


I Noreg er samfunnslivet generelt prega av stor bokmålsdominans, og 
nynorsk som bruksmål i det offentlege er lite synleg for elevane, anten 
dei har bokmål eller nynorsk som opplæringsmål. Mange elevar med 


1 Kompetanse for kvalitet er eit kompetanseutviklingstilbod frå Utdanningsdirektoratet for 
lærarar som er i arbeid i grunnopplæringa. https://www.udir.no/kvalitet-og-kompetanse/etter- 
og-videreutdanning/larere/ 

bokmål som hovudmål opplever nynorsk først og fremst som eit skule- 
språk, sidan det i hovudsak er i skulen dei møter sidemålet sitt (Hårstad, 
Mæhlum & van Ommeren, 2021, s. 16). Skuleåret 2020-2021 var det 4084 
(13,8 prosent) av totalt 29 506 lærarar som underviste på 1.-7. steg utan 
å ha minst 30 studiepoeng i norsk (gsi.no). Elevar kan såleis møte lær- 
arar utan godkjend norskfagleg kompetanse på alle steg i grunnsku- 
len. Denne undersøkinga vart gjennomført medan Kunnskapsløftet var 
gjeldande læreplan. I Kunnskapsløftet vart det stilt krav til arbeid med 
nynorsk i norskfaget, og kompetansemåla etter 2., 4. og 7. steg la vekt 
på lesing, samtale og refleksjon over innhald og formål i tekstar på både 
bokmål og nynorsk, uavhengig av kva som var opplæringsmålet til eleven 
(Utdanningsdirektoratet, 2013). Tidlegare forsking på lesing av tekstar i 
skulen har helst handla om lesing av skjønnlitteratur og sakprosa, og min- 
dre om kva tekstar og bøker på nynorsk som vert lesne i klasseromma, og 
i kva grad ein les tekstar på nynorsk i klasserom der bokmål er hovudmål. 


Lærarhaldningar som bakgrunn for val av målform i 
undervisinga 


I ei undersøking frå 2004 fann Nordal at mange lærarar ynskte å integrere 
nynorsk i fleire delar av undervisinga, slik at det kunne bli eit bruksspråk. 
Mange av lærarane nemnde at dei ynskte fleire og «morsomme» tekstar 
på nynorsk for å auke motivasjonen for nynorsk i elevgruppa (Nordal, 
2004). Nordal si undersøking viste med det at mange lærarar kunne sei- 
ast å ha positive haldningar til nynorsk i undervisinga. Det finst fleire 
masteroppgåver som undersøkjer haldningane lærarar har til nynorsk 
som sidemål, mellom anna Eide (2020), Karstad (2015) og Slettemark 
(2006). I masteroppgåva si fann Eide (2020) at lærarane jamt over hadde 
svakt positive haldningar til nynorsk som sidemål. Eit hovudfunn i mas- 
teroppgåva til Karstad (2015) var at det var vanskeleg å kategorisere del- 
takarane i studien som anten positive eller negative til nynorsk. Ho fann 
også at 15 prosent av lærarane meinte at det er unødvendig med nynorsk 
fordi alle forstår bokmål, men også at lærarane var nokså einige i at det 
er viktig at elevane utviklar gode haldningar til nynorsk (Karstad, 2015, 
s. 99). Slettemark (2006) fann at fleirtalet av lærarane i hans undersøking 

hadde ei svakt negativ haldning til nynorsk som sidemal (Slettemark, 
2006, S. 68). 

Om og korleis lærarane omset positive haldningar til nynorsk til under- 
vising, er usikkert. I LISA*-studien såg ein også på opplæringspraksis i 
klasseromma på ungdomsskulen når det kom til sidemålsundervising. 
Her fann ein at arbeid med formverk og vokabular tok mesteparten av 
tida. Der forskarane fann bruk av tekstar på sidemålet nynorsk, var det i 
stor grad skjønnlitterære tekstar, og desse vart brukte som utgangspunkt 
for litterære samtalar om form og innhald. I den grad forskarane fann 
bruk av sakprega tekstar på nynorsk, var dette argumenterande tekstar 
(Blikstad-Balas & Roe, 2020, s. 126). 

I 2006 gjorde TNS Gallup ei undersøking om sidemålsundervising 
blant elevar på 10. steget og VK1 på oppdrag frå Utdanningsdirektoratet. 
Her fann ein at elevar i gjennomsnitt har mindre enn ein time med side- 
målsundervising i veka frå 8. til 10. steget (Wedde, 2006). I ei masteropp- 
gåve frå 2011 undersøkte Nyrnæs rammevilkåra for lesing på nynorsk i 
ungdomsskulen i Bergen, og ho fann at det vart lese ein del nynorsk i 
skulen, men at det helst var kortare tekstar og utdrag, og at andre fag 
enn norsk sjeldan var involverte i arbeid med tekstar på nynorsk. Også 
Eiksund (2011) fann at elevar i norsk skule, uavhengig av opplæringsmål, 
i liten grad var eksponerte for nynorsk anna enn der ein aktivt arbeidde 
med nynorsk i fag, og difor ser på nynorsk som eit «skulespråk». 


Teksttypar i skulen 

Ifølgje Hamre kan skulefaget norsk delast i to sentrale dimensjonar: eit 
danningsfag og eit reiskapsfag (Hamre, 2017). Danningsfaget norsk pei- 
kar mot mange overordna mål for opplæringa, men eit viktig siktemål 
er å formidle den norske kulturarven og la elevane bli kjende med dei 
viktigaste tekstane frå fortid og notid, først og fremst den skrivne skjønn- 
litteraturen. Reiskapsfaget norsk skal gje elevane kompetansen, kunn- 
skapane og ferdigheitene dei treng for å kunne vere aktive deltakarar i 


2 LISA (Linking Instruction and Student Achievement). Forskingsprosjekt som involverte 47 ung- 
domsskular der ein filma undervisinga som vart gjeven i norsk og matematikk. 

utdannings-, arbeids- og samfunnsliv. Det er fleire dimensjonar ved 
norskfaget, det er også eit identitetsfag som bidreg til å forme og utvikle 
elevane sin identitet (Penne, 2001, s. 9), og eit opplevingsfag der sjølve 
leseopplevinga står i sentrum (Utdanningsdirektoratet, 2020). 

Opplæringslova krev at det i opplæringa berre skal bli brukt lære- 
middel som ligg føre på både bokmål og nynorsk, og formuleringa gjeld 
også digitale læremiddel (Opplæringslova, 1998, $ 9-4). Slik er lærebø- 
kene ei kjelde som potensielt kan vere med og sikre elevane sin tilgang 
til nynorsk. Skuletekstar i lærebøker og læringsressursar er tekstar som 
er tilrettelagde for læring, men skuletekstar treng ikkje vere tilrettelagde 
tekstar (Skjelbred, 2019, s. 5). Det er eit skilje mellom dei tekstane som er 
utarbeidde med opplæring som mål, og dei tekstane som vert skuletekstar 
ved at dei blir tekne inn i skulen og brukt i opplæringa (Skjelbred, 2019, 
s. 21). Det manglar studiar som undersøkjer tekstutval i grunnskulen 
og korleis ulike læreplanar påverkar dette (Gabrielsen & Blikstad-Balas, 
2020), men det er grunn til å anta at fordelinga på 75 vs. 25 prosent mellom 
skjønnlitteratur og sakprosa i ungdomsskulen som vist i LISA-studien 
(Blikstad-Balas og Roe, 2020, s. 122) også kan gjelde på barnesteget og 
mellomsteget, kanskje med endå større overvekt på dei skjønnlitterære 
tekstane på dei lågare årsstega. 

Tradisjonelt har læreboka spelt ei viktig rolle for opplæringa (Skjelbred, 
Askeland, Maagerø & Aamotsbakken, 2017). Askeland, Maagerø & 
Aamotsbakken (2013, s. 11) nemner at den stabile posisjonen som lære- 
bøkene har, kanskje gjer desse bøkene til «de bøkene som barn og unge 
bruker mest tid på av alle bøker». Dette vert også støtta av LISA-studien, 
som viste at på skulane som var med i prosjektet, vart nesten alle tekstane 
i norskundervisninga henta frå læreverket i faget (Blikstad-Balas og Roe, 
2020, S. 93). 

Aashamar, Bakken, og Brevik (2021) nyanserer dette biletet. Dei fann 
at posisjonen til læreboka er i ferd med å bli svekt, noko dei forklarer 
med den auka tilgangen til alternative informasjonskjelder og avviklinga 
av godkjenningsordninga for lærebøker i Noreg. Aashamar mfl. hevda 
at lærarar hovudsakleg hentar tekstar frå andre kjelder enn læreboka, 
men at læreboka har ein sterkare posisjon på dei lågare årsstega, og at ein 
gradvis brukar læreboka mindre etter som elevane vert eldre. Dette siste 

poenget svarer til ei undersøking gjort for Utdanningsdirektoratet i peri- 
oden 2013-2016, der ein fann at den papirbaserte læreboka framleis hadde 
ei dominerande rolle i skulen, men at dette i størst grad gjaldt lågare steg 
i grunnskulen (Skjelbred, 2019, s. 72). Biletet er likevel ikkje eintydig, 
for i norskfaget er læreboka ei mykje brukt kjelde til skjønnlitteratur 
(Aashamar et al., 2021). 


Nynorsk i læremiddel 

I år 2000 vart godkjenningsordninga for lærebøker oppheva. Fram til 
dette var det eit krav at ein i læreverk i norsk skulle ha minst 33,3 prosent 
nynorsk tekst i lesebøker for born med bokmål som hovudmål. Fleirtalet 
av norske skular har bokmål som det vedtekne skulemålet (Statistisk 
sentralbyrå, 2020, 2021), og då er læremidla også å finne på bokmål, 
med unntak av læremiddel i norskfaget. Om læremidla har få tekstar på 
nynorsk, må ein på skulane nytte andre kjelder for å nå måla i læreplanen 
om representasjon av nynorske tekstar. 

Kravet i opplæringslova til fordeling er generelt, der heiter det 
at «... lesebøkene i norskfaget i grunnskolen må ha nok tilfang på 
begge målformer slik at elevene lærer å lese både bokmål og nynorsk» 
(Opplæringslova, 1998, $ 9-4). I ein rapport frå TNS Gallup kom det fram 
at metodikken som vart brukt i sidemålsopplæringa, handla mykje om 
skriving og grammatikk, men også at elevar las romanar på sidemå- 
let nynorsk. Rapporten fekk også fram at når elevane las på fritida, las 
dei tekstar i mange ulike sjangrar, men i alle sjangrar las dei mindre på 
nynorsk enn på bokmål, uavhengig av eleven si målform (Wedde, 2006). 

I ei undersøking publisert i 2009, fann Askeland at lesebøkene for ung- 
domsskulen som vart laga etter Kunnskapsløftet, hadde langt færre tek- 
star på nynorsk enn det som var tilfelle før godkjenningsordninga vart 
oppheva (Askeland, 2009). Snittet i prosent i dei undersøkte læreverka 
låg på 15 prosent i 2009. I masteroppgåva til Langnes (2021) vert resul- 
tata til Askeland nyanserte. Langnes undersøkte mellom anna prosent- 
vis fordeling i to mykje brukte læreverk for ungdomsskulen, og ho fann 
at fordelinga mellom tekstar på nynorsk og bokmål var ganske lik for 
dei to læreverka, med gjennomsnittleg 34 prosent tekstar på nynorsk og 

66 prosent tekstar på bokmål. Langnes fann også at nyare lesebøker har 
større del nynorske tekstar enn eldre lesebøker (Langnes, 2021). Desse 
undersøkingane tyder på at alle elevar, anten dei har nynorsk som side- 
mål eller hovudmål, får mindre høve til å lese nynorsk fordi mengda 
nynorsk er mindre enn mengda bokmål i læreverka. 

I si masteroppgåve argumenterer Slettemark (2006) for at lærebøker og 
læringsressursar spelar ei viktig rolle for å skape engasjement for tekst, og 
særleg for nynorsk som sidemål. Nordal (2017, s. 249) skriv at det utvida 
tilbodet om læremiddel som er kome med digitale kjelder og læremiddel, 
har gitt eit større tilbod til elevane om kjelder på bokmål og engelsk, sidan 
marknaden er størst der, medan det er ein mangel på nynorskressursar 
også når det gjeld digitale kjelder og læremiddel. Dette forsterkar utfor- 
dringa som Askeland (2009), Langnes (2021) og Eide (2020) har peika på, 
nemleg det at læreverka har ei overvekt av tekstar på bokmål. 


Utval og metode 


Materialet denne undersøkinga byggjer på, er ei spørjeundersøking blant 
172 nettstudentar som skuleåret 2020/2021 tok 30 studiepoeng i norsk 1, 
1-7, gjennom ordninga Kompetanse for kvalitet. Alle studentane er lær- 
arar med fast jobb i grunnskulen, og studiet rekrutterer lærarar frå heile 
landet. Val av digital spørjeundersøking som metode gjorde det såleis 
enklare å samle inn data frå ein populasjon som var geografisk spreidd. 
Av 172 lærarar svarte 126 på spørjeundersøkinga. Dette gjev ein svarpro- 
sent på 74 prosent. Av desse definerte 85 prosent seg som bokmålsbru- 
karar. I det følgjande er svara frå lærarane som underviser på skular der 
nynorsk er opplæringsspråk, filtrerte vekk. Dette er gjort for å setje søke- 
lyset på praksis nar det kjem til bruken av bøker og tekstar på nynorsk i 
klasserom der bokmål er opplæringsspråk. 

For å delta på denne vidareutdanninga i norsk er det eit krav at lærarane 
sjølve underviser i norskfaget. Deltakarane i undersøkinga fekk spørsmål 
om dei hadde formell utdanning utover vidaregåande skule i faget norsk. 
34 prosent rapporterte at dei hadde studiepoeng frå høgare utdanning i 
norsk, medan 66 prosent rapporterte at dei ikkje hadde dette. Dei som 
svarte at dei hadde formell kompetanse i norsk, vart vidare spurde om 

kva denne gjekk ut pa. Ut fra svara er det rimeleg à tru at mange har 
bakgrunn frå barnehagelærarutdanning, eller at dei har «gammal» lær- 
arutdanning der talet på studiepoeng i norskfaget varierte, for dei fleste 
rapporterte at dei hadde mellom 5 og 30 studiepoeng i norskfaget frå før. 
Med andre ord hadde lærarane eit behov for å fylle på med studiepoeng 
for å stette kompetansekrava om studiepoeng i basisfag, som kom i 2014 
(Utdanningsdirektoratet, 2017a). 91 prosent av lærarane underviser på 
eitt eller fleire av stega frå 1. til 7. klasse, medan 9 prosent anten er spesi- 
alpedagogar, arbeider i vaksenopplæringa eller underviser på ungdoms- 
skulen. Dette siste er overraskande, sidan dette kurset er spesielt innretta 
mot 1. til 7. steg, og ein finn tilsvarande kurs for dei som underviser frå 
5. til 10. steg. Spesialpedagogar og dei som arbeider med vaksenopplæring, 
kan ha elevar som har fritak frå skriftleg sidemål, så at denne gruppa med 
lærarar svarer at dei ikkje brukar bøker og tekstar på nynorsk, kan ha ei 
naturleg forklaring. Lærarane som underviser frå 1. til 10. trinn, skal gjere 
alle elevane kjende med nynorsk gjennom lytting, lesing og refleksjon og 
kan difor ikkje velje vekk bøker og tekstar på nynorsk når dei underviser 
i norskfaget (Utdanningsdirektoratet, 2020b). 

Undersøkinga er ei spørjegransking med innslag av både opne og 
lukka spørsmål. Dette kan vi kalle ei kvalitativ rundspørjing (Tjora, 2021, 
s. 207). Dei opne spørsmåla inviterer informanten til å svare på det som 
vedkomande er mest oppteken av, og til at informanten kan nyansere 
synspunkta sine. Dei lukka spørsmåla kan gjere at informanten hugsar at 
det er andre alternativ som kan vere like aktuelle som det ein først kom på, 
men også få informanten til å ta aktive val mellom dei forskjellige alterna- 
tiva. Spørsmålstypane gjev difor informantane ulike inngangar til å svare 
på undersøkinga, og slik kan ein få eit rikare informasjonsgrunnlag. 

Fem av spørsmåla var lukka og hadde faktabaserte alternativ. Det å ha 
lukka spørsmål gjer dataregistreringa enklare, og ved at respondentane 
vel mellom dei same svarkategoriane, vert undersøkinga standardisert 
(Ringdal, 2018, s. 204). To av spørsmåla var heilt opne, og her fekk stu- 
dentane høve til å kome med eventuelle synspunkt dei ikkje hadde fått 
fram tidlegare i undersøkinga. Åtte av spørsmåla hadde ei hybrid form, 
det vil seie at studentane skulle krysse av i den svarkategorien som høvde 
best for dei (lukka spørsmål), og i tillegg gje utfyllande kommentarar 

til spørsmålet (opne svaralternativ). Den siste spørsmålstypen var også 
lukka, med ein Likert-skala med fem steg, der studentane skulle gradere 
kor einige eller ueinige dei var i sju ulike påstandar. 

Informantane i denne studien er forskaren sine eigne studentar, og 
dette kan ha påverka svara, då informantane kan ha ynskt å framstille seg 
sjølv mest mogleg fordelaktig. Det vart ikkje spurt etter data som gjorde 
det mogleg å kjenne att informantane. Det at informantane var studen- 
tar på eit nettkurs, gjorde at forskaren sin kontakt med dei var avgrensa 
til møte i digitale klasserom og skriftleg korrespondanse på ulike mel- 
dingstenester og e-post. Undersøkinga vart gjennomført i februar 2021, og 
lenkja til undersøkinga vart send til nettstudentane sin e-post. Deltaking 
i undersøkinga var frivillig og anonym, og studentane kunne gjennom- 
føre undersøkinga innanfor eit tidsrom på tre veker. 


Analyse 


For å kunne analysere dei lukka spørsmåla, vart det brukt ein deskrip- 
tiv analyse der målet var å identifisere og skildre mønster i materialet 
(Cresswell, 2014). Reint praktisk vart frekvensar og fordeling på kvart 
spørsmål kartlagde. Dei opne spørsmåla vart analyserte gjennom ein 
enkel innhaldsanalyse og systematisert i Excel. Arbeidet starta her 
med å lese fritekstsvara mange gonger for å få ei oversikt over heilska- 
pen. Ut frå innhaldet vart svara sorterte i større tematiske kategoriar. 
Desse vart vidare delt ut på tal respondentar, for å kunne identifisere 
tendensar i tekstsvara. Slik gjev dette ei systematisk tilnærming til 
klassifisering og identifisering av tema og mønster i dataa (Hsieh & 
Shannon, 2005). 


Atterhald 


Nettbaserte program for spørjeundersøkingar er først og fremst utforma 
for kvantitative undersøkingar der spørsmål skal svarast på med ferdig- 
definerte svar, til dømes kor einig ein er i ein påstand på ein skala frå 1 til 
5 (Tjora, 2021, s. 208). Det er likevel mogleg å nytte slike program også i 
undersøkingar med opne svaralternativ, men då er det nokre utfordringar 

ein bør ta omsyn til i analysen. Den eine er at ein del svar kan bli for korte 
til ein god kvalitativ analyse. Den andre er at deltakarane ikkje er vane 
med at slike undersøkingar inneber at dei må skrive og ikkje berre krysse 
av. Dette kan i begge høve gje svar som ikkje svarer fullstendig på det som 
er spurt etter. Til sist kan ein oppleve at verktøyet som er valt til spør- 
jeundersøkinga, ikkje lagar rapportar som er tilpassa kvalitativ analyse 
(Tjora, 2021, s. 208). I denne undersøkinga vart dei opne svara grupperte 
tematisk, slik at eventuelle tendensar kunne observerast. Dette gjorde at 
også korte og ufullstendige svar på opne spørsmål kunne gje utdjupande 
informasjon utover dei ferdigdefinerte svara. I kvalitative analysar kan 
ein ikkje unngå at det ein observerer og tolkar, er farga av forskaren sin 
faglege og ideologiske ståstad (Hsieh & Shannon, 2005). Sentralt for ana- 
lysen er at ein klarer å kombinere relevante teoretiske omgrep med data- 
materialet for å få fram kunnskap. At nokre delar av materialet er løfta 
fram og andre delar valde vekk, kan vere ein metodisk veikskap ved dette 
arbeidet. 


Teoretiske perspektiv 
Haldningar til nynorsk som sidemål 


Haldning til språk kan ha lite med sjølve språket å gjere, men mykje med 
sosiale stereotypiar å gjere, altså dei oppfatningane og forventingane vi 
knyter til ein person på bakgrunn av til dømes språk. Mæhlum skriv at 
«språkholdninger snarere er en refleks av bestemte sosiale og kulturelle 
strukturer i det aktuelle samfunnet» (Mæhlum, 2008, s. 96). Med andre 
ord gjev språkbrukarane status til ulike språkvarietetar. Dette dannar 
grunnlag for språklege hierarki og hegemoni, og med Bourdieu kan vi 
seie at på den lingvistiske marknaden vil majoritetsspråk ha høgare verdi 
enn minoritetsspråk (Bourdieu, 1991). Walton (2015) problematiserer rolla 
nynorsk har som eit minoritetsspråk. Han seier at om ein forstår nynorsk 
som eit språkøkologisk system der all norsk tale høyrer heime, i tillegg til 
det normerte skriftspråket, er nynorsken slett ikkje mindre brukt, men 
mest brukt. Walton legg då til grunn at dei fleste norsktalande har eit 
talemål som lettast let seg systematisere med nynorsk. Likevel er mykje 
av diskursen rundt nynorsk prega av at ein har fokus på nynorsk som 

skriftsprak og màlform, og at ein i praksis da ser pa nynorsk som eit 
minoritetssprak (Walton, 2015). 

Kor mykje sprakbrukarane brukar ulike sprak, og forestillingane dei 
har om sprak og maten dei snakkar om sprak pa, resulterer i maktfor- 
deling mellom dei ulike spraka (Harstad et al., 2021, s. 49). Kva haldnin- 
gar lerarar har til mindretalsspraket nynorsk, kan vere uttrykte bade 
implisitt og eksplisitt, og dette kan spegle verdien sprakbrukarane legg 
til nynorsken. Implisitte haldningar kan bli uttrykte ved at læraren gjev 
nokre tema meir merksemd og verdi enn andre, til dømes kan læraren 
undervise språklege emne utan å nemne nynorsk. Eksplisitte haldningar 
kan vere lettare å få auge på, for då vil læraren uttrykke klåre anten posi- 
tive eller negative haldningar. 

Det er grunn til å anta at dei haldningane til nynorsk som ein har 
med seg som vaksen, kan vere påverka av til dømes sidemålsundervi- 
singa på skulen. Haldningane ein har med seg som lærar, handlar såleis 
ikkje berre om haldninga ein har til språket nynorsk. Slettemark (2006) 
peikar på at språkhaldningar vil vere «vevet sammen med betraktnin- 
ger om opplæringen i emnet og denne opplæringens form, funksjon og 
vilkår». Med andre ord kan ein lærar som er positiv til språket nynorsk, 
likevel vere negativ til det at alle elevar skal lære å skrive nynorsk på 
skulen. Blikstad-Balas og Roe skriv at mange elevar med nynorsk som 
sidemål klarer å lese og forstå nynorsk utan vanskar, men at det er 
mange som slit med motivasjonen når dei skal skrive korrekt nynorsk. 
Dette slår ut som negative haldningar til nynorsk blant elevane, og dette 
kan påverke også lærarane sine haldningar (Blikstad-Balas & Roe, 2020, 
S. 126). 


Tekstane elevar nyttar i grunnskulen i faget norsk 

I grunnskulen arbeider elevane med tekstar i mange ulike sjangrar, og i 
mange ulike fag, og det kan vere store skilnader mellom klasser og sku- 
lar når det gjeld kva tekstar elevar har tilgang til. Tekstane og læreverka 
presenterer ulike måtar å forstå verda på, og desse har vist seg å inne- 
halde mange ulike spor av ideologisk farging i si framstilling av verda. På 
grunn av den sentrale rolla slike tekstar kan ha, er det truleg at synsmåtar 

som er representerte, kan bli tileigna som naturaliserte forestillingar og 
idear (Harstad et al., 2021, s. 206). Med andre ord kan tekstutvalet i seg 
sjolv indirekte paverke elevane sine haldningar. 

Ei grovsortering skil tekstane i skjonnlitterzere tekstar og sakprosatek- 
star, der norskfaget er den største bidragsytaren til lesing av skjønnlitte- 
rære tekstar, medan sakprosatekstane er å finne i alle fag. LISA-studien 
viste også at dei skjønnlitterære tekstane som vert brukte i klasseromma, 
i stor grad var henta frå læreverket til elevane eller anna pedagogisk 
materiell for norskundervising. Sakprosaantologiar frå læreverka vart lite 
brukte, og lærarane brukte heller andre kjelder for å finne tekstar som 
elevane skulle analysere kritisk eller bruke som modelltekstar (Blikstad- 
Balas & Roe, 2020). 

Skjong (2018a) undersøkte lesebøkene til dei fire mest brukte norsklæ- 
reverka som var utgitt eller revidert etter LKo6. Alle bøkene etter 4. ste- 
get hadde med tekstar på «den andre målforma», og dette gjer at elevar 
med bokmål som opplæringsmål kan ha møtt tekstar på nynorsk før 
dei har fullført 4. steget. Nynorsktekstane er dominerte av korte tekstar 
innan sjangrar som gåter, dikt, fablar, ordtak, aforismar og oppskrifter. 
Fleire sjangrar er likevel representerte, ein finn mellom anna teikneseriar, 
utdrag frå barnebøker og sakprosatekstar. Sjangerbreidda aukar i alle 
bøkene fram mot 7. steget, men dei skjønnlitterære sjangrane dominerer. 
Oppgåvetekstane knytte til tekstane er stort sett på bokmål, noko som 
kan vere med på å forsterke tradisjonelle oppfatningar om nynorsk som 
«kunstspråk» (Skjong, 2018a, s. 143). 

Blikstad-Balas (2014) hevdar at årsaka til at læreboka har ein posisjon 
som ein viktig læringsressurs i skulen, trass i at skulen kan nytte mange 
ulike ressursar, er at skulen som system er lite endringsvillig, og at lære- 
bøkene er tilpassa ein læreplan, og såleis er tilrettelagde for bruk i sku- 
len. Blikstad-Balas fann også at lærarar uttrykkjer at dei brukar læreboka 
aktivt i planlegginga av undervising, fordi dei vil vere sikre på at under- 
visinga er i tråd med læreplanen. Med andre ord legg lærebøkene pre- 
missar for undervisinga. Som Aashamar mfl. (2021) viser, er dette biletet i 
endring. I 2021 har minst seks av ti elevar i grunnskulen og alle elevane i 
vidaregåande skule si eiga digitale eining knytt opp til internett. I tillegg 
har fordelinga i omsetning mellom digitale og papirbaserte læremiddel 

endra seg, og dei digitale tekstane har fatt ein mykje storre plass i skulen 
(Gilje, 2021). 


Tekstar pa nynorsk i grunnskulen 

Skjong (2018b) seier at eit fullverdig mote med norsk kultur alltid vil inne- 
bere eit møte med tekstar på både nynorsk og bokmål. Det er ikkje nok at 
ein i dette møtet berre les desse tekstane; skal danningspotensialet i slike 
tekstmøte realiserast, må møta føre til at elevane opplever konsekvensane 
av norsk som ein toskriftskultur, og at dei sjølve er aktive deltakarar i 
denne kulturen. Truleg startar ein seint med opplæring i nynorsk på 
mange skular, og undersøkingar som er gjorde av sidemålsopplæring der 
nynorsk er sidemålet, viser at tidleg start er nøkkelen til suksess (Jansson 
& Traavik, 2017). 

I LISA-studien fann forskarane at arbeid med nynorsk i liten grad vart 
integrert i arbeidet med lesing og tekstskaping, og at elevane fekk få kon- 
krete døme på bruk av nynorsk i eit mangfald av levande tekstar i faget 
(Blikstad-Balas & Roe, 2020, s. 147). Sjøhelle (2020) peikar på at opplæring 
i nynorsk som sidemål tradisjonelt har blitt kopla opp til grammatikkun- 
dervising, også gjennom at lærebøkene koplar nynorsk og opplæring i 
grammatikk tett saman. 

Jansson og Traavik argumenterer for varierte arbeidsmåtar, mellom 
anna at lærebøkene kan vere på nynorsk også i andre fag enn norsk, 
og at skriving på begge målformer må bli forstått innanfor det same 
skrivedidaktiske paradigmet. I masteroppgåva til Eide (2020) argu- 
menterer han med at lærarar helst ville unngå å bruke læreboka når 
dei underviser i og om nynorsk, og seier «at nynorsken gir en større 
frihet til å velge tekster man selv liker, i motsetning til bokmålstekster, 
som er mer kanoniserte». Lærarkompetanse og ein didaktisk praksis 
som fremjar språkleg praksis, er også viktige faktorar om ein vil luk- 
kast med undervising om og på nynorsk (Jansson & Traavik, 2017). 
Lærarkompetanse er særleg viktig i eit språkfag som norsk, for norsk- 
faget er både kunnskapsobjekt og formidlingmedium. Her må læraren 
vere særleg medviten om at hen meir eller mindre eksplisitt reproduse- 
rer språklege røyndomar, og dermed implisitt haldningar, for elevane, 

og at dette er eit særleg ansvar for språklæraren (Harstad et al., 2021, 
s. 198). 


Resultat og drøfting 


For å få kunnskap om lærarane sine haldningar, fekk dei i undersøkinga 
direkte spørsmål som gjekk på deira eigne haldningar til nynorsk, men 
også kva haldning dei hadde til at elevar i grunnskulen skal lære nynorsk. 
Lærarane fekk også spørsmål om kva haldning dei har til å bruke tekstar 
og bøker på nynorsk i klasseromma sine, og kva vurderingar dei gjer når 
dei vel tekstar til bruk i klasserommet. 


Haldningar til nynorsk som sidemål 


For fleirtalet av norske elevar vil den første staden der dei møter nynorsk, 
truleg vere i skulen. Det er sannsynleg at opplevinga av dette første møtet 
vil prege haldninga elevane får til nynorsk. Med andre ord spelar lær- 
arane ei viktig rolle. Materialet frå denne undersøkinga syner mellom 
anna at 48 prosent av lærarane er eksplisitt positive til nynorsk når dei 
vert spurde om eiga haldning. Ein lærar seier: «Positiv til muntlig bruk 
av nynorsk», og ein annan seier: «I utgangspunktet positiv, men lærebø- 
kenes innhold kan styre litt mye av tekstvalgene vi tar utgangspunkt i, de 
er stort sett på bokmål.» Slettemark (2006) nyanserer den positive hald- 
ninga lærarane hevdar å ha, og seier at sjølv om lærarar er eksplisitt posi- 
tive til nynorsk, kan dei vere negative til at elevane skal lære det. Dette 
viser også nokre utsegner frå lærarane i denne undersøkinga. Ein lærar 
grunngjev positiviteten med at hen underviser på barnesteget og difor 
ikkje treng å gje karakter. 42 prosent av lærarane er eksplisitt positive til 
kravet om at alle elevar skal lære nynorsk, men det er likevel litt uklart 
kva lærarane legg i spørsmålet, for mange som uttaler at dei er positive til 
at elevane skal lære nynorsk, nyanserer dette til å lese og bli lesne for, men 
meiner det er unødvendig at elevane skal lære å skrive nynorsk. Fleirtalet 
av dei som er positive, utdjupar i liten grad svara sine. Det kan vere at dei 
har ei kjensle av at dette er ei haldning som ikkje må grunngjevast, i og 
med at denne haldninga er i tråd med krava som er stilte til opplæringa. 

34 prosent av lerarane uttaler heilt eksplisitt at dei har ei negativ hald- 
ning til nynorsk. Desse svara kan grupperast i tre omtrent like store 
grupper: (i) dei som sjølv synest nynorsk er vanskeleg og difor opplever 
lite meistring, (ii) dei som synest det er unødvendig at vi skal ha to så like 
språk i Noreg, og (iii) dei som synest at det av ulike årsaker er vanskeleg 
for eigne elevar å lære nynorsk. Nokre døme på dette kan vi finne i utseg- 
ner som følgjande: «Synes det er kjempe vanskelig, og har vel egentlig 
aldri lært nynorsk godt nok», «Holder med ett skriftspråk i Norge» og 
«... opplever at mange flerspråklige og de som har vansker med lesing og 
skriving har større utfordringer med nynorsk». I tillegg peikar ein lærar 
på at hen forstår at det er viktig at ein gjev opplæring i begge målformer, 
men «... det blir likevel negativt når en selv ikke kan det godt nok». 

37 prosent av lærarane uttrykkjer ei negativ haldning til at elevane i 
grunnskulen skal lære seg nynorsk. Dette vert i hovudsak grunngjeve 
ut frå at det er nok for elevane å lære seg eitt norsk skriftspråk og eitt 
framandspråk. I tillegg er det mange som nyanserer haldninga si ved å 
skrive at dei i utgangspunktet meiner det er bra at elevane vert kjende 
med målforma, men at dei meiner elevane ikkje skal bli testa i nynorsk 
til eksamen og heller ikkje måtte skrive nynorsk. Haldningane vi ser, 
kan truleg bli sette i samanheng med det Mæhlum seier er «... en refleks 
av bestemte sosiale og kulturelle strukturer i det aktuelle samfunnet» 
(Mæhlum, 2008, s. 96), og det at nynorsk er eit mindre brukt språk enn 
bokmål, som lærarane ikkje ser som nyttig for elevane å lære. Vi kan 
også sjå dette i samanheng med tenkinga til Bourdieu og det at minori- 
tetsspråk, her nynorsk, er sett pa som mindre verdifulle enn majoritets- 
språk (Bourdieu, 1991). Desse haldningane, og det at elevane i liten grad 
møter skriftleg nynorsk som skrivarar, vert potensielt eit problem for ele- 
vane når dei kjem på ungdomsskulen og der møter ei undervising som er 
prega av arbeid med formverk og vokabular (Blikstad-Balas & Roe, 2020, 
s. 129). Med andre ord kan haldningane seiast å vere prega av ein diskurs 
der nynorsk er eit minoritetsspråk (Walton, 2015). 

75 prosent av lærarane uttaler at dei er positive til bøker og tekstar 
på nynorsk, 11 prosent er negative, og 14 prosent seier at dei ikkje har 
tenkt over dette spørsmålet. Når lærarane skal utdjupe svara sine, knyter 
dei haldningane til elevane og opplæringa i klasserommet. Dei som er 

Respondenter 
Positiv 80 
Negativ 12 
Har i grunnen ikkje tenkt over det 15 
0% 25% 50% 75% 100 % 
Figur 1. Lærarane si haldning til bøker og tekstar på nynorsk 


positive, seier at det er fint at elevane får møte begge skriftspråk, og at 
det er viktig at elevane har ei forståing av at vi har to ulike skriftspråk 
i Noreg. Ein lærar seier også: «Opplever elever i småskolen velger å lese 
nynorske tekster, da de synes dette er lettere.» At dei fleste lærarane i 
denne undersøkinga underviser på 1.-7. steget, kan kanskje vere med på 
å forklare kvifor mange av dei er eksplisitt positive til å lese og høyre 
nynorsk, sidan dei truleg jobbar mykje med lesing og lett kan integrere 
ulike typar bøker. Dei som er negative, grunngjev dette i stor grad med 
den skriftlege opplæringa, og det kan gjere at dei vel vekk arbeid med 
nynorsk. Dette stemmer overeins med funn frå LISA-undersøkinga, her 
fann ein at arbeid med nynorsk i liten grad var kopla saman med tekst- 
produksjonen til elevane (Blikstad-Balas & Roe, 2020, s. 140). 


Bruken av tekstar på nynorsk i undervisinga 


Norsk som dannings- og reiskapsfag peikar mot at alle elevar skal møte 
både nynorsk og bokmål i opplæringa (Hamre, 2017), og dette er også 
understreka i læreplanen (Utdanningsdirektoratet, 2020a). Undersøkinga 
viser at det er stor variasjon i korleis dette kjem til uttrykk når lærarane 
vel tekstar til bruk i klasserommet. 

Den største gruppa, 38 prosent, seier dei nyttar nynorsk i undervi- 
singa mellom 5 og 10 gonger i året. Ei gruppe på 27 prosent seier dei 
nyttar nynorsk mindre enn 5 gonger i året, og ei nesten like stor gruppe, 
24 prosent, seier dei nyttar tekstar på nynorsk i klasserommet ca. ein 
gong i månaden. Gruppene har lærarar frå alle klassesteg, så det er 
ikkje mogleg å peike på eit spesifikt klassesteg som utmerkjer seg i den 
eine eller andre retninga. 10 prosent av lærarane i undersøkinga seier 
at dei aldri brukar tekstar på nynorsk i klasseromma sine. Også desse 

Respondenter 
Kvar dag | 0 % 
Kvar veke |Ë] 4 % 4 
Kvar manad 24 
5-10 gonger i året EA 38 
Mindre enn 5 gonger i året 27 
Aldri 10 
0% 25% 50% 75% 100 % 


Figur 2. Kor ofte lærarane nyttar bøker eller tekstar på nynorsk i klasserommet 


lærarane er spreidde over alle klassesteg frå 1. til 7. og har ingen andre 
openberre fellestrekk. 

Når lærarane brukar tekstar på nynorsk i undervisinga, er det oftast 
tekstar henta frå læreverket til elevane. Dette er i tråd med funna frå 
LISA-studien (Blikstad-Balas & Roe, 2020, s. 93). Ein lærar seier det 
slik: «De nynorske tekstene jeg bruker, er som regel tekster i elevenes 
lærebøker.» Ein lærar tek opp eit anna viktig poeng: «Det kunne vært 
flere tekster på nynorsk i leseboka. Har sjøl liten oversikt over hvilke 
bøker/bildebøker som er på nynorsk.» Då Langnes (2021) undersøkte 
fordelinga mellom nynorsk og bokmål i læreverk, fann ho at nynorsk- 
delen gjennomsnittleg var på 34 prosent. Tekstutvalet i læreverka sikrar 
slik at alle elevar får møte begge målformer, slik intensjonen i lærepla- 
nen er (Utdanningsdirektoratet, 2020a), men mengda med bokmål er 
likevel monaleg større enn mengda nynorsk. Mange uttaler at dei synest 
det er eit problem å finne gode tekstar på nynorsk. Implisitt i det ligg 
kanskje at dei hadde brukt nynorsk meir om dei fekk fatt i tekstar som 
høvde betre i undervisinga deira. Mellom anna skriv ein lærar: «Vi har 
problem med å fylle opp biblioteket med nynorskbøker på skolen vår.» 
Ein annan lærar skriv: «Er mange fine tekster på nynorsk, men vanske- 
lige å få tak i.» 

Ser vi på kva typar tekstar og bøker på nynorsk lærarane rapporterer 
at dei brukar i eigne klasserom, seier 80 prosent at dei nyttar dikt, rim 
og regler. Å leike med språket er mål frå 1. til 4. steg i Kunnskapsløftet, 
og sidan mange av lærarane underviser på desse stega, var kanskje 

ikkje dette så overraskande. I tillegg eignar slike korte tekstar seg 
godt i begynnaropplæringa. Dette samsvarer også med undersø- 
kinga til Skjong (2018a) av dei mest brukte norsklæreverka, der tek- 
stane på nynorsk stort sett var dominert av gåter, dikt, fablar og andre 
kortare skjønnlitterære tekstar. 61 prosent av lærarane seier dei nyt- 
tar nynorske utgåver av biletbøker, og også her kan ein anta at det er 
lite og kort tekst som er ein av grunnane for val av biletbok. 52 pro- 
sent av lærarane seier at dei nyttar kortare skjønnlitterære tekstar på 
nynorsk. Kortare sakprosatekstar på nynorsk vert brukte av 28 prosent 
av lærarane. Også dette kan ha noko med kva steg lærarane under- 
viser på, men det er truleg at også eit snevrare teksttilfang spelar ei 
rolle her. 

Når det gjeld heile bøker, seier 41 prosent at dei nyttar skjønnlit- 
terære bøker, medan 15 prosent seier dei nyttar faktabøker. Lærarane 
uttaler at dei både synest det manglar gode bøker for barn på nynorsk, 
og at dei sjølve har for lita oversikt over kva som finst av litteratur på 
nynorsk. Ein lærar seier det slik: «Jeg har ikke gått på jakt etter nynor- 
ske tekster på skolebiblioteket, men tror de er mer underrepresentert 
enn de burde være.» Om vi ser på statistikk frå Norsk barnebokin- 
stitutt, finn vi støtte for synspunktet til denne læraren. Tala viser at 
skeivfordelinga mellom bokmål og nynorsk i barne- og ungdomslitte- 
raturen er markant. I 2019 vart det totalt gjeve ut 1048 bøker for denne 
aldersgruppa. 6,6 prosent av desse bøkene var på nynorsk (Norsk bar- 
nebokinstitutt, 2021). 

Nokre av lærarane tek også opp utfordringa dei møter med digitale 
læremiddel. Dei seier at digitale læringsressursar vert nytta i mykje 
større grad no enn før, og at utvalet i nynorske læringsressursar både 
er lite og kjem seint, mykje seinare enn læremiddel på bokmål. Ein 
lærar uttaler at mangelen på læringsressursar på nynorsk gjer at det 
«kreves en større bevissthet rundt dette hos den enkelte lærer». Ein 
annan lærar seier: «Det er altfor få digitale ressurser på nynorsk.» Ser 
vi mangelen på digitale læremiddel på nynorsk i samanheng med at 
fordelinga i omsetning mellom papirbaserte og digitale læremiddel er 
i endring (Gilje, 2021), er dette eit mogleg område for domenetap for 
nynorsken. 

Kva vurderingar gjer laerarane nar dei skal velje ut 
tekstar pà nynorsk til undervisning? 


Leseglede og motivasjon for lesing er eit viktig poeng for lærarane i denne 
undersøkinga. 82 prosent av lærarane er litt einige, einige eller svært 
einige i at dei brukar skjønnlitteratur til lesestimulering, og at det er vik- 
tigare for dei at boka er kjekk å lese for elevane, enn at den er skriven 
på ei spesiell målform. Dette poenget viser att i dei frie kommentarane, 
for her legg lærarane vekt på at unge elevar ikkje har møtt fordommane 
mot nynorsk enno, og at det er gode barnebøker på nynorsk. Ein lærar 
seier: «Er temaet fristende nok, tror jeg at eleven glemmer at det er «feil» 
målform.» Hårstad mfl. (2021, s. 16) nemner at haldningar til nynorsk 
kjem til uttrykk ved at ungdommar har eit syn på nynorsk som noko 
lite kult og gammaldags, men lærarane i denne undersøkinga ser ut til 
å meine at dette ikkje gjeld i så stor grad for dei yngre elevane. Elevane 
sine interesser spelar ei viktig rolle når lærarane skal velje bøker og tek- 
star til elevane, for 86 prosent er litt einige, einige eller svært einige i at 
interesser er viktigare enn målform. 19 prosent er litt einige, einige eller 
svært einige i at dei vel vekk tekstar og bøker på nynorsk fordi dei trur 
desse vert for vanskelege for elevane. Ein lærar uttaler: «Ved å møte flere 
nynorske tekster og bøker hadde nok nynorskopplæringen vært enklere 
for eleven.» Når det gjeld val av tekstar, kan det sjå ut som lærarane kjen- 
ner seg frie til å velje sjanger og teksttype nokså fritt. Ein lærar seier det 
slik: «Det bør være bredde på utvalget, både sakprosa og skjønnlitteratur, 
så ikke nynorsk kun oppfattes som et dikterspråk, men også som kilder 
til læringsstoff i andre fag.» Skjong (2018a) si undersøking, som viste at 
tekstane pa nynorsk i læreverka i all hovudsak var skjønnlitterære, tilseier 
også at lærarane må finne andre kjelder enn læreboka om dei vil ha ei 
breidd i utvalet av tekstar på nynorsk. Dette er i tråd med masteroppgåva 
til Eide (2020), som fann at lærarar helst ville unngå å bruke læreboka når 
dei underviser i og om nynorsk. 

Læreplanen spelar ei viktig rolle for vurderingane til lærarane, for 91 
prosent seier dei er litt einige, einige eller svært einige i påstanden om at 
elevane må lese nynorsk for å nå måla i læreplanen. At 9 prosent er litt 
ueinige, ueinige eller svært ueinige i dette, kan kanskje forklarast med at 
lærarane ikkje har lese det som står i læreplanen som eit eksplisitt krav, 

mellom anna seier ein lærar: «I min arbeidshverdag er det ikke formåls- 
tjenlig å bruke nynorsk. Det kan endre seg etter evnene til elevene jeg 
jobber med.» Litt under halvparten av lærarane, 42 prosent, er litt einige, 
einige eller svært einige i påstanden om at dei brukar tekstar og bøker på 
nynorsk berre fordi læreplanen krev det. Dei andre (58 prosent) svarer 
at dei brukar tekstar og bøker på nynorsk av andre grunnar enn krava i 
læreplanen. 11 prosent seier at dei er negative til å lese nynorsk i klasse- 
rommet. Grunngjevingane for dette handlar om at dei meiner elevane 
vert forvirra, at det er nok med eitt skriftspråk, og at nynorsk gjer innhal- 
det i ein tekst vanskeleg tilgjengeleg. 

Det er interessant at dei fleste lærarane meiner læreplanen styrer 
undervisinga og val av tekstar. Ein kan truleg sjå dette i samanheng med 
mellom anna Gabrielsen og Blikstad-Balas (2021), som viste at det er lære- 
verka som i stor grad styrer undervisinga, og at lærarane såleis stoler på 
at læreverka dekkjer krava i læreplanen, også når det gjeld tekstutval. At 
dette ikkje skjer i så stor grad når det gjeld bøker og tekstar på nynorsk, 
kan henge saman med Askeland (2009) sitt poeng om skeivdelinga mel- 
lom nynorsk og bokmål i læreverk. Lærarane må i større grad finne tek- 
star og bøker på nynorsk sjølve, noko fleire av lærarane i undersøkinga 
nemner som utfordrande. Desse etterlyser meir kunnskap om kva bøker 
som finst, dei nemner økonomi til innkjøp som ei utfordring, og ikkje 
minst meiner dei at det totale utvalet av bøker og tekstar på nynorsk er 
«for dårleg». 

På spørsmålet om korleis bøker og tekstar på nynorsk vart lesne i klas- 
serommet, kunne lærarane krysse av for tre forskjellige alternativ som 
gjensidig utelukka kvarandre, og kome med utdjupande kommentarar. 
17 prosent av lærarane kryssa for at elevane les individuelt, 71 prosent at 
elevane vekslar mellom lesing på eiga hand og felles lesing i klassen, og 
31 prosent kryssa for at heile klassen les same bok. Når lærarane kom- 
menterer metodikk i dei frie kommentarane, er det oftast høgtlesing dei 
nemner. Lærarane les oftast høgt sjølve, men nokre nemner også nettres- 
sursar med ferdig opplesen tekst. Ein lærar seier det slik: «... hører vi også 
på nynorske tekster opplest på nett, da jeg selv ikke er noe god på å lese 
og uttale nynorsk riktig». Læraren kommenterer såleis indirekte sin eigen 
manglande kompetanse. 

I dei frie kommentarane er det fleire lerarar som kjem inn pa andre 
matar 4 jobbe med tekstar pa nynorsk pa. Dei nemner ulike former for 
arbeid pa ordniva, dei snakkar om kva ord kan bety, strekar under ord 
som ma forklarast, og brukar lesestopp for 4 forklare ord og handling i 
teksten. Ein lærar fortel om ei komparativ tilnærming til språkopplæ- 
ringa. Hen skriv at «... klassen jobber gjerne med tekstutdrag eller korte 
tekster på nynorsk. Leser ofte teksten høyt for eleven og så samtaler vi om 
hva som er ulikt i teksten og om det er noen ord vi ikke forstår. Ofte er 
det mange ord som er ulike, men de er like nok til at eleven forstår dem». 

Lærarane vart ikkje spurde direkte om grammatikk, men om korleis 
dei nyttar bøker og tekstar på nynorsk i si undervising. Implisitt i dette 
spørsmålet ligg det ei forventing om at ein nyttar bøker og tekstar på 
nynorsk i alle klasserom. Det viste seg å ikkje vere tilfelle, 9 prosent av 
lærarane sa at dei aldri brukte bøker og tekstar på nynorsk i sine klas- 
serom. Ein lærar uttalte: «Her mangler et svar som heter vi bruker ikke 
nynorskbøker». I dette «vi» kan ein tolke læraren til å meine eit felles, 
bokmålsbrukande vi, eller det kan handle om læraren sin eigen skule. 
Som mellom andre Sjøhelle (2020) og Blikstad-Balas & Roe (2020) har 
vist, vert undervisinga i nynorsk som sidemål stort sett kopla tett opp mot 
undervising i grammatikk. Lærarane i denne undersøkinga fekk ikkje 
spørsmål om skriving, og truleg er det difor at få av dei problematiserer 
nynorsk som skriftspråk, men ein lærar uttaler: «Har nynorske tekster 
som vi leser sammen, men ikke mye fokus på skriftlig nynorsk». 

Koplinga mellom grammatikk og sidemålsundervising kan potensielt 
vere uheldig, for om ein berre går ut frå kompetansemåla som har med 
skriving å gjere, vil opplæringa i nynorsk som sidemål starte noko seint i 
opplæringsløpet. Tidleg start med sidemålsopplæring har vist seg å vere 
viktig for elevane si meistring (Jansson & Traavik, 2017), men i svara på 
kva praksis det er i dei klasseromma som er undersøkte i denne studien, 
ser det ut til at lærarane konsentrerer seg om lesing av eit relativt smalt 
utval tekstar på nynorsk, og at dei i liten grad tematiserer språklege skil- 
nader mellom bokmål og nynorsk. Dette kan sjølvsagt kome av at desse 
lærarane jobbar med dei yngste elevane og då ikkje har fokus på gramma- 
tikken og dei språklege sidene ved opplæringa, men det kan også kome av 
at dei ikkje er trygge nok på sin eigen nynorskspråklege kompetanse. For 

elevane er dette ei tapt moglegheit, for som Hårstad mfl. (2021) var inne 
på, er det læraren som realiserer språklege røyndomar for elevane. 


Avsluttande kommentar 


Når ein ser på krava i læreplanen, skulle ein tru at arbeid med nynorsk 
som sidemål og lesing av tekstar på nynorsk var godt integrert i opplæ- 
ringa. Denne undersøkinga antydar at det er stor variasjon når det gjeld 
kva opplæring som vert gitt frå 1. til og med 7. steget. Undersøkinga viser 
at dei aller fleste lærarane er positive til å gje elevane undervising der dei 
nyttar tekstar på nynorsk, og at lærarane si eiga målform ikkje betyr så 
mykje for dette valet. Det er likevel nokre av lærarane som avviser tanken 
om at nynorsk har ein plass i undervisinga der bokmål er hovudmål, og 
difor heilt unngår å nytte tekstar og bøker på nynorsk i si undervising. 
Desse haldningane er ikkje representative for gruppa som heilskap, og 
det er fleire som uttrykkjer det motsette. Ein lærar uttrykkjer dette slik: 
«Jeg ønsker å gi elevene positive møter med nynorsk, de møter nok av de 
negative forestillingene.» 

Eit fleirtal av lærarane fortel at dei brukar tekstar på nynorsk i under- 
visinga, men då helst skjønnlitterære tekstar, noko som kan ha saman- 
heng med estetiske arbeidsmåtar der opplevinga av teksten står i sentrum. 
Når det gjeld sakprosatekstar på nynorsk, er det monaleg færre som 
nyttar slike. Dette vert forklart med at det er lite tilfang av sakprosatek- 
star som er aldersadekvate og innanfor eit relevant tema for elevgruppa. 
Undersøkinga viser også at læreverka og teksttilfanget der er viktig for 
lærarane, og det at læreverka har få tekstar på nynorsk, og spesielt få fag- 
tekstar, gjer det lettare å bruke bokmålstekstar. Det største potensialet for 
meir bruk av tekstar på nynorsk i grunnskulen ser slik ut til å vere auka 
teksttilfang av fagtekstar på nynorsk. 


Abstract 


Research on what texts that are read in school in Norway, has typically 
dealt with the reading of fiction and non-fiction, and less about reading 

in Norwegian Nynorsk and Norwegian Bokmal. Most Norwegian chil- 
dren encounter Norwegian Nynorsk for the first time in school, and the 
schoolthus has an important communication task. This takes place in the 
classroom, and the instruction given depends on the teacher’s knowledge 
and attitudes, available teaching aids, and how these teaching aids are 
used. The article shows that teachers are generally positive about reading 
texts in Norwegian Nynorsk. The texts are largely fictional texts, taken 
from textbooks in the subject Norwegian and linked to aesthetic working 
methods. To a large extent, the teachers use the textbook, but are criti- 
cal of what they believe is a narrow selection of texts, especially when it 
comes to non-fiction texts in Nynorsk. 

Samandrag: Artikkelen tek føre seg nynorskopplæring og -vurdering for lærarstu- 
dentar utan norsk som fag. Når norsk ikkje lenger er obligatorisk for studentane på 
grunnskulelærarutdanning 5-10, er det uklart korleis utdanningane sikrar at også 
desse studentane får den forskriftsfesta profesjonskompetansen i begge skriftspråk. 
Resultatet kan vere ei gruppe kvalifiserte lærarar med fagkompetanse til å undervise 
på skular med både bokmål og nynorsk som opplæringsmål, men utan sikra profe- 
sjonsfagleg nynorskkompetanse. Korleis lærarutdanningane sikrar nynorskkompe- 
tansen til denne studentgruppa, er granska gjennom intervju med fire fagpersonar 
ved fire ulike lærarutdanningsinstitusjonar. Studien avdekkjer at det er generelt lågt 
fokus på nynorsk i andre fag enn norsk, og at det er utfordrande å sikre at studen- 
tane har tilstrekkeleg nynorskkompetanse. Tre overordna utfordringar peiker seg ut: 
Det er uklart kven som skal ha ansvaret for nynorskkompetansen til denne student- 
gruppa. Når eit institusjonsansvar vert personavhengig, vert det også sårbart. Også 
vitskapleg tilsette kan ha negative haldningar til nynorsk. 


Nøkkelord: grunnskulelærarutdanning, nynorsk, kvalitetssikring, lærarkompe- 
tanse, språkhaldningar 


Keywords: teachers’ education, Norwegian Nynorsk, quality assurance, teacher 
competence, language attitudes 


Innleiing 


Ein grunntanke i oppleeringa er at alle elevar skal bli trygge sprakbru- 
karar som meistrar begge dei norske skriftspraka og slik far tilgang til 
samfunns- og yrkeslivet. Føresetnaden for dette er at lærarar, uavhengig 
av kvar eller kven dei skal undervise, meistrar både nynorsk og bokmål. 


Sitering: Jegteberg, I. M. & Budal, I. B. (2022). Å padle i sirup og kjempe mot vindmøller: Fire lærarutdan- 
narar om nynorsk i lærarutdanningane. I S. J. Helset & E. Brunstad (Red.), Form og formidling knytt til 
nynorsken (s. 129-156). Cappelen Damm Akademisk. https://doi.org/10.23865/noasp.175 

Det tyder mellom anna at lærarane skal kunne undervise i og pa begge 
skriftspråk. Dei skal kunne nytte skriftspråka i alle fag og i ulike profe- 
sjonssamanhengar, til dømes i undervisning og vurdering av elevar, og 
kommunikasjon med foreldre og offentlege instansar. Sjølv om skulefaget 
norsk har eit særskilt ansvar for lesing og skriving på nynorsk og bok- 
mål, er dette ferdigheiter elevane skal utvikle og lærarane har ansvar for 
i alle fag. Kvaliteten på opplæringa skal vere lik, uavhengig av hovudmå- 
let til eleven. Ein kvalifisert lærar skal både ha den faglege, didaktiske og 
(skrift)språklege kompetansen som er naudsynt for å gjere alle elevar til 
trygge språkbrukarar, både på nynorsk og bokmål. 

I den nye språklova, gjeldande frå 1. januar 2022, er nemninga «mål- 
former» erstatta med «skriftspråk». Denne endringa speglar det eine av 
dei to hovudprinsippa for normeringa, nemleg at «dei to norske skrift- 
språka skal normerast på sjølvstendig grunnlag», slik det står i språklovs- 
proposisjonen (Prop. 108 L (2019-2020)). Nynorsk og bokmål er altså 
rekna som skriftlege og autonome einingar, og ikkje berre variantar av 
same språk. Ei slik forståing av skriftspråka stadfestar at opplæring i 
begge skriftspråka er naudsynt og viktig. Likevel kan det late til at eitt 
av skriftspråka blir delvis gløymd i lærarutdanningane, der ei særskild 
gruppe er dei studentane som går grunnskulelærarutdanning (MAGLU) 
5-10, men ikkje vel norsk som fag. I Språkstatus 2021 vert det framheva 
at det er forskriftsfesta at lærarutdanningane skal sikre at ein nyutdanna 
lærar har tilstrekkeleg profesjonskompetanse i begge skriftspråk, uav- 
hengig av studenten sine individuelle fagval. Det er avgjerande at lærarar 
i skulen kan undervise på og lære bort på nynorsk og bokmål, og det 
burde difor vere «obligatorisk med både opplæring og prøving av kom- 
petanse i begge skriftspråka» også for dei som ikkje vel norsk som fag 
(Språkrådet, 2021, s. 36). 

I denne studien kling stemmene til fire erfarne lærarutdannarar om kva 
nynorskopplæring og -vurdering lærarstudentane på grunnskulelærar- 
utdanninga 5-10 utan norsk som fag far.’ At det må leggjast spesiell vekt 
på utvikling av kompetanse i nynorsk i lærarutdanninga, vert også 


1 Iden aktuelle studentgruppa finst det sjølvsagt studentar med nynorsk som sitt primære skrift- 
språk, og også desse skal prøvast i begge dei norske skriftspråka gjennom utdanninga. 

legitimert av at nynorskbrukarar i realiteten meistrar begge skriftspråka, 
men nynorsk er ei utfordring for mange bokmålsbrukarar (Språkrådet, 
2021, S. 35-37). Elevar får mindre opplæring i sidemålet sitt enn i hovud- 
målet i grunnopplæringa, noko det blir teke omsyn til i vurderingar av 
sidemålet (Kunnskapsdepartementet, 2019). Implisitt i dette ligg det at ele- 
var meistrar sidemålet sitt på eit lågare nivå enn hovudmålet. Storparten 
av studentane startar dermed utdanninga med nynorskmeistring på eit 
sidemålsnivå, ikkje på eit hovudmålsnivå (Skjong, 2011, s. 93). Som ferdig- 
utdanna lærarar skal dei ha jamgod profesjonsfagleg kompetanse i begge 
skriftspråka. 

Sjølv om utdanningane som heile har ansvaret for å sikre nynorsk- 
kompetansen til studentane, er det særleg norskfaget som tek ansvar for 
dette. Dei naverande lærarutdanningane er anten retta mot 1.-7. eller 
5.-10. trinn, og stoda er ulik på dei to lopa. For dei som skal undervise på 
første til sjuande trinn, er norsk obligatorisk. Det er det ikkje for dei som 
skal undervise på femte til tiande trinn, og å sikre at desse studentane 
også har kompetanse i nynorsk, vert dermed vanskelegare. Konsekvensen 
av dette kan vere at ei gruppe ferdigutdanna lærarar har fagspesifikk 
kompetanse, men ikkje sikra nynorskkompetanse. Dei er like fullt kva- 
lifiserte til å undervise i eigne fag på skular i heile landet, også på skular 
med nynorsk som opplæringsmål. 

Føremålet med denne granskinga er å få innsikt i korleis nynorskkom- 
petansen til lærarstudentar som vel retninga 5-10 utan norsk som fag, 
vert sikra. Får studentane opplæring? Vert dei vurderte? Kva for eit fag tek 
ansvar for dette? Når det i denne artikkelen er snakk om «utdannings- 
institusjonar», handlar det om dei tolv institusjonane i Noreg som tilbyr 
grunnskulelærarutdanning 5-10.” Forskingsspørsmålet i denne studien 
er Kva rapporterer eit strategisk utval lærarutdannarar om arbeidet med 
nynorsk i grunnskulelærarutdanninga på deira utdanningsinstitusjon? 
I granskinga av dette er skiljet til Johnson (2013, s. 9) mellom offisielle 


2  Utdanningsinstitusjonane inkludert i studien er NLA Høgskolen, Universitetet i Agder, 
Høgskolen i Østfold, Universitetet i Sørøst-Norge, Universitetet i Stavanger, Høgskulen på 
Vestlandet, OsloMet, Høgskolen i Innlandet, Norges teknisk-naturvitenskapelige universitet, 
Høgskulen i Volda, Nord universitetet og Universitetet i Tromsø. 

reguleringar og uoffisielle mekanismar i spràkpolitikk og -planlegging 
fruktbart. 

Artikkelen tek dermed til med dei offisielle reguleringane, altsa sty- 
ringsdokumenta, og presenter omtalen av den forventa sprakkompetansen 
til dei ferdigutdanna lærarane i Forskrift om plan for grunnskolelærer- 
utdanning for trinn 5-10 (2016). Deretter ser me pa dei uoffisielle meka- 
nismane, altså interne praksisar som i nokon grad kan vere uttrykk for 
sprakhaldningar. Korleis det vert lagd til rette for at lærarane skal tileigne 
seg denne kompetansen, vert granska gjennom individuelle intervju med 
fire erfarne lærarutdannarar frå ulike utdanningsinstitusjonar. I inter- 
vjua kjem det dessutan tydeleg fram kva lærarutdannarane ser som dei 
viktigaste vilkåra for sikring av lærarstudentane sin profesjonsfaglege 
nynorskkompetanse, både når det gjeld dei offisielle reguleringane og dei 
uoffisielle mekanismane. Me rundar av med å skissere korleis stoda er, og 


kva som bør gjerast for å betre vilkåra for nynorsk i lærarutdanningane. 


Bakgrunn 


Dagens grunnskulelærarutdanning er delt inn i to løp, 1-7 og 5-10, med 
separate forskrifter der mykje likevel er felles. Etter fullført grunnskule- 
lærarutdanning er det krav om at studenten «behersker norsk muntlig 
og skriftlig, både bokmål og nynorsk, og kan bruke språket på en kvali- 
fisert måte i profesjonssammenheng» (Forskrift om plan for grunnsko- 
lelærerutdanning, trinn 5-10, 2016, $ 2). Kva det vil seie å bruke språket 
på ein kvalifisert måte i profesjonssamanheng, er korkje presisert i for- 
skrifta, i rundskrivet til forskrifta eller i dei nasjonale retningslinjene for 
lærarutdanningane (Kunnskapsdepartementet, 2016; NR1-7 og NR5-10, 
2016). I denne samanhengen vil alle desse dokumenta falle inn under det 
Johnson (2013) plasserer som offisielle reguleringar. Når dokumenta ikkje 
konkretiserer kva denne språklege kompetansen skal vere, fell det på den 
enkelte utdanningsinstitusjonen å tolke, konkretisere og leggje til rette 
for at studentane ved enda utdanning har ein slik kompetanse. Implisitt 
i formuleringa ligg ikkje berre eit krav om meistring av den formelle sida 
av språket, både munnleg og skriftleg, men også eit krav om eit medvit 
om mottakar, formål og situasjon. Mottakarar kan til dømes vere elevar, 

foreldre, lærarar, leiarar og tenester som PPT m.m. Formålet kan vere 
meir eller mindre formelt, slik også kommunikasjonssituasjonane kan 
vere. Ein lærar skal kunne vurdere, rettleie, undervise, formidle, infor- 
mere og kommunisere - og svært mykje anna. 

I forskriftas $ 4(3) vert det presisert at programplanen skal skildre kor- 
leis institusjonen sitt utdanningsprogram legg til rette for utviklinga av 
studentane sine kommunikasjonsferdigheiter, både munnlege og skrift- 
lege i nynorsk og bokmål (Forskrift om plan for grunnskolelærerutdan- 
ning, trinn 5-10, 2016). Trass i at ansvaret for den språklege kompetansen 
til alle grunnskulelærarstudentar er overordna og ikkje fagspesifikt, har 
særleg norskfaget teke dette ansvaret. Når så norsk ikkje er obligatorisk 
på grunnskulelærarutdanninga 5-10, er det grunn til å granske korleis 
utdanningsinstitusjonane følgjer opp kravet frå forskrifta om at også 
denne studentgruppa kan bruke både nynorsk og bokmål på ein kvalifi- 
sert måte i profesjonssamanheng. Kva for nynorskkompetanse studentane 
går ut med, vil variere frå institusjon til institusjon, ettersom institusjo- 
nane sjølve bestemmer korleis denne kompetansen skal bli sikra. 

Dagens ordning med femårig grunnskulelærarutdanning er ny, og 
nynorskopplæringa i denne utdanninga har dermed ikkje vore granska 
på vitskapleg nivå. To masteroppgåver om temaet er av særleg interesse. 
Den første er ei gransking av nynorsk som ferdigheitsområde i norsklær- 
arutdanningane ved NTNU (Flasnes, 2017), der det viste seg at det vart 
gitt noko opplæring i nynorsk, men både innhald og omfang varierer. 

Denne artikkelen byggjer på delar av den andre masteroppgåva, ei 
gransking av korleis grunnskulelærarutdanningane sikrar nynorsk- 
kompetansen til studentane på retninga 5-10 utan norsk i fagkrinsen 
(Jegteberg, 2021). Undersøkinga avdekkjer mellom anna at det er stor 
variasjon mellom utdanningsinstitusjonane, og at fleire ikkje legg til rette 
for at studentane skal beherske både bokmål og nynorsk på ein kvalifisert 
måte i profesjonssamanheng, slik det er eit krav om i Forskrift om plan 
for grunnskolelærerutdanning (2016). 


3 Det er også ei mindre gruppe studentar utan norsk som fag som kan få fritak frå vurdering av 
eitt av skriftspråka (sjå Forskrift om plan for grunnskolelærerutdanning, trinn 5-10, 2016, $ 6) 

Der Jegteberg (2021) granskar bade kva som pa papiret skal gjerast i 
utdanningane nar det kjem til sikring av nynorskkompetanse, og kva 
som faktisk gar fore seg i praksis, er det dette siste me her tek fore oss. 
Fokus i denne artikkelen er kva erfaringar fire lerarutdannarar har med 
sikringa av den profesjonsfaglege nynorskkompetansen til lærarstuden- 
tar pa retninga 5-10 utan norsk. 


Uoffisielle mekanismar, handlingar og haldningar 


Den arenaen me her granskar, er utdannings- og oppleringsfeltet, og nar 
Sonnesyn (2020, s. 208 ff.) koplar feltet til dei uoffisielle mekanismane 
hos Johnson (2013), peiker ho med rette pa at «trass i auka interesse for 
sprakoppleringspolitikk er det forska mindre pa korleis politikken vert 
implementert i skulekvardagen» (Sonnesyn, 2020, s. 209). 

Implementeringa av dei offisielle reguleringane skjer ikkje berre pa 
leiarniva, men også hos den som omset dei offisielle reguleringane til 
praksis, nemleg læraren. Med tilvising til Shohamy (2009) og Menken 
og Garcia (2010) løftar Sønnesyn (2020, s. 209) fram læraren si rolle fordi 
både handlingane og haldningane til lærarane er sentrale i overføringa 
frå styringsdokument til praksis. 

Ei haldning er, ifølgje Deprez og Perssoons (1987, s. 125), «a predisposi- 
tion to respond in a consistently favourable or unfavourable manner with 
respect to a given object», noko Garrett (2010) utvidar i sin definisjon av 
sprakhaldningar: 


[...] an attitude is an evaluative orientation to a social object of some sort, 
whether it is a language, or a new government policy, etc. And, as a «disposi- 
tion», an attitude can be seen as having a degree of stability that allows it to be 


identified. (Garrett, 2010, s. 20) 


Begge desse definisjonane framhevar at haldningar evaluerer eit objekt, 
som i dette tilfellet er språk. Sprakhaldningar er tillærte, og «konsekven- 
sene av holdningene kan [...] komme til syne på ulike måter» (Seim, 
2005, s. 47). Dei avslører gjerne både maktforhold og status. Når det gjeld 
dei to norske skriftspråka, ligg ein del av dette i tal: Nynorsken er eit 
minoritetsspråk i forhold til majoritetsspråket bokmål. Men når Jorunn 

Simonsen Thingnes (2020) omtalar nynorsk som eit minorisert sprak hel- 
ler enn eit minoritetssprak, viser ho til James Costa, Haley De Korne og 
Pia Lane (2017) sin definisjon av omgrepet: 


[...] minority status is neither inherent nor fixed. It implies not only that 
«minorities» are forged out of «majorities», but also that certain groupness pro- 
jects entail the creation of a marginalised collective «Other». Finally, and most 
importantly, it emphasises the processual and constructed nature of a group 


categorisation as «a minority» (Costa, De Korne & Lane, 2017, s. 8) 


A medvite nytte omgrepet minorisert sprak heller enn minoritetssprak 
gjer «det tydeleg at statusen til eit sprak ikkje er absolutt, men snar- 
are eit resultat av ein prosess. Dermed kan ogsa statusen endre seg 
over tid» (Thingnes, 2020, s. 129). Statusen til eit språk er nær knytt til 
haldningane til det, og når ein skal studere desse, er tre komponentar 
relevante: ein kognitiv, ein affektiv og ein konativ (Garrett, 2010), eller 
det Venås kallar «tanke, kjensle og handling» (1991, s. 243, også sitert i 
Seim 2005, s. 47). Og då kjem me attende til læraren si nøkkelrolle, ikkje 
berre i handling, men også i haldning, noko som også er framheva av 
Sønnesyn (2020, s. 209) når ho siterer Lasagabaster og Huguet (2007, 
s. 1): «Educators play a paramount role in their formation, to such an 
extent that attitudes formed under educator influence may be extremely 
difficult to change». 


Materiale og metode 


Dei fire individuelle intervjua som ligg til grunn for denne studien, vart 
gjort med fagpersonar på Høgskulen i Volda, Universitetet i Sørøst- 
Norge, Høgskulen på Vestlandet og OsloMet. Målet med dei semistruk- 
turerte intervjua (sjå vedlagt intervjuguide) var å få fram informantane 
sine meiningar, haldningar og erfaringar rundt emnet nynorsk i lær- 
arutdanninga, altså primært det som er knytt til dei uoffisielle meka- 
nismane (Johnson, 2013). Intervjua gav også informasjon om element 
som er knytte til dei meir offisielle reguleringane (Johnson, 2013), mel- 
lom anna om strukturane på institusjonane, kven som har og/eller tek 
ansvaret for nynorsken, og korleis det blir avgjort kor mykje eller lite 

undervisning og/eller vurdering av nynorsk det skal vere i lerarutdan- 
ninga pa institusjonen. Det er viktig 4 peike pa at desse informantane 
er underlagt diskursar, maktrelasjonar og ideologiar som kontrollerer 
handlingsvala deira (Kvale & Brinkmann, 2015, s. 20). Etter ei skild- 
ring av informantane gar me gjennom korleis intervjua faktisk gjekk 
fore seg. 


Informantane 


Utvalet av informantar og utdanningsinstitusjonar er gjort strategisk: 
Informantane er fagpersonar som sit pa kunnskapar som gjer at dei har 
føresetnad for å uttale seg om temaet (Tjora, 2021, s. 145). Alle informan- 
tane jobbar i norskseksjonen i lærarutdanningane. Informantane vert 
vist til med kjønnsnøytrale namn: «Billy» ved Høgskulen i Volda, «Alex» 
ved Universitetet i Sørøst-Norge, «Kim» ved Høgskulen på Vestlandet og 
«Iben» ved OsloMet. Me viser dermed også til desse med det kjønnsnøy- 
trale personlege pronomenet hen. Ser me på dei fire utdanningsinstitusjo- 
nane, representerer dei ulike sider av den norske skriftspråksituasjonen. 
Høgskulen i Volda ligg midt i det nynorske kjerneområdet. Høgskulen på 
Vestlandet har vedteke nynorsk som administrasjonsspråk, og har nokre 
studiestader i det nynorske kjerneområdet (Stord og Sogndal), og ein i 
ein språknøytral kommune (Bergen). Universitetet i Sørøst-Noreg har 
fleire studiestader, og då både i bokmålsområde (til dømes Porsgrunn og 
Drammen), og i meir tradisjonelle nynorskområde (Bø i Telemark). Med 
si plassering i hovudstaden er OsloMet plassert i det som må reknast som 
kjerneområdet til bokmål. 

Dei fire informantane er den type intervjuobjekt Foley (2012) omtalar 
som medlem eller informant. Dette er personar som er «ekspertar» 
på emnet som blir undersøkt, og som ofte er medlem av den enkelte 
organisasjonen eller samfunnet som blir granska (Foley, 2012, s. 4). 
Nokre av informantane har mellom anna forska på korleis nynorsk- 
tilbodet på deira institusjon fungerer, og alle informantane er vane 
med å snakke om toskriftspråksituasjonen, mellom anna på seminar, 
i intervju og førelesingar. Som Kvale og Brinkmann (2015, s. 123) pei- 
ker på, kan intervju med «ekspertar» på emnet handla meir om fakta 

enn opplevingar, og dermed bli meir deskriptivt enn emosjonelt. Me vil 
også peike på at informantane står i spenn mellom lojalitet til arbeids- 
gjevar, faget, studentane og elevane, og at dette kan leggje føringar på 
kva som kjem fram i intervjua. I intervjua i denne studien kom det ein 
del faktaopplysningar, men minst like mykje skildringar av opplevingar 
informantane har hatt med arbeidet med nynorsk over tid på dei ulike 
utdanningsinstitusjonane. 

Det rår ikkje tvil om at informantutvalet har svært mykje å seie for 
datamaterialet i denne studien. Dette er fagpersonar i norsk som er enga- 
sjerte i, og som ynskjer å setje lys på, nynorsk i lærarutdanninga. Dei 
er opptekne av språk generelt, toskriftspråkssituasjonen spesielt, av lær- 
arkompetanse, utdanningskvalitet og dei språklege rettane til elevane. 
Såleis kan det ikkje rå tvil om at eit tilfeldig utval av vitskapleg tilsette i 
lærarutdanningane ville ha gitt heilt andre svar. Konsekvensen av infor- 
mantutvalet er at stemmene til dei som ser nynorsk som uviktig eller 
unødvendig i lærarutdanningane, ikkje er representerte. Alle informan- 
tane er dessutan tilsette i norsk, altså det faget denne studentgruppa ikkje 
har i fagkrinsen. Dermed vert heller ikkje tankane og erfaringane til dei 
tilsette som faktisk jobbar med studentgruppa, representerte. Men infor- 
mantane har stor kunnskap om grunnskulelærarutdanningane og dei 
einskilde utdanningsinstitusjonane, om kva språkkompetanse ein lærar 
skal ha, om tilhøva for nynorsk ved dei ulike utdanningsinstitusjonane 
generelt, og om oppfølginga av studentgruppa utan norsk i fagkrinsen 
spesielt. 


Datainnsamling og datahandsaming 


Kvar informant vart intervjua av Jegteberg på Zoom i januar 2021. Dei 
semi-strukturerte intervjua varte i 30-60 minutt. Lydopptaka vart tran- 
skriberte omgåande. Analyseverktøyet NVivo vart nytta for å generere 
kodar og lage kategoriar med stadig aukande generalitet (Grønmo, 2016; 
Tjora, 2021). Ved å tematisk gruppere saman kodar fann Jegteberg (2021) 
både likskapar og ulikskapar mellom informantane sine utsegner, og 
dette materialet er utgangspunktet for drøftinga seinare. 

Når me siterer informantar, nyttar me nær standard nynorsk ortografi. 

Etiske omsyn 

I soknaden til Norsk senter for forskingsdata (NSD) vart det presisert at 
det ville vere mogleg à identifisere informantane pa grunnlag av arbeids- 
stad og stilling, og at informantane sjolve kunne velje om dei ville sta 
fram med namn eller ikkje. NSD godkjende prosjektet og stadfesta at 
behandlinga av personopplysningar ville vere isamsvar med personvern- 
lovgivinga. Informantane fekk eit informasjonsskriv og samtykkeskjema, 
og alle samtykka til publisering av namn. Ei pseudonymisering er likevel 
tenleg for 4 verne om informantane. 


Resultat 


Under vert resultata fra dei fire intervjua presenterte. Me vil byrje med a 
seie noko om kva som blir sagt om undervisning og vurdering i nynorsk 
for dei studentane som gar grunnskulelærar 5-10 utan norsk i fagkrin- 
sen, for me presenterer kva informantane seier om kvalitetssikringa av 


nynorsk pa deira respektive institusjonar. 


«Eg trur ikkje det er tilstrekkeleg». 
Høgskulen i Volda (HVO) 


Informanten Billy fortel at dei på Høgskulen i Volda har eit kurs for alle 
grunnskulelærarstudentane på 5-10 som heiter Profesjonsskriving på bok- 
mål og nynorsk. I dette kurset skal studentane få: 


[...] kunnskap om forholdet mellom bokmål og nynorsk i opplæringa slik det 
står i opplæringslova og forskrift til opplæringslova, og dei skal utvikle skrift- 
lege ferdigheiter i sentrale sjangrar frå lærarkvardagen. Studentane skal kunne 
bruke både nynorsk og bokmål som skriftleg undervisningsspråk (t.d. tavle- 
språk, tilbakemeldingar til elevane osb.) og i andre profesjonssamanhengar 
(t.d. årsplanar, møtereferat, informasjonsskriv til foreldra, e-post og annan 


digital kommunikasjon). (Høgskulen i Volda, u.å.) 


Billy peiker på at det generelt er eit nokså sterkt fokus på skriftspråk, og 
då særleg nynorsk, i fleire fag på Høgskulen i Volda. Når me snakkar om 

profesjonsskrivingskurset, presiserer Billy at det er snakk om eit profe- 
sjonsskrivingskurs for begge skriftspraka, og at dei tek opp nynorsk og 
bokmål parallelt. Hen seier kurset vart til fordi mange av studentane 
uttrykte eit behov for å auke nynorskkompetanse, og som ein konsekvens 
av at «me såg at me rett og slett ikkje gjer jobben vår». Hen presiserer fleire 
gonger gjennom intervjuet at kurset i seg sjølv ikkje løyser problemet «[...] 
det er ikkje eit stort kurs og det er kanskje ikkje noko me skal på ein måte 
slå oss på brystet med at det, det reddar kompetansen deira i nynorsk». 
Billy seier det var utfordrande å få innført profesjonsskrivingskurset, og 
at det vart møtt med motstand i byrjinga. Når kurset nå har eksistert ei 
stund, er det ikkje lenger avhengig av entusiastiske enkeltpersonar som 
held det i gang, men det blir teke for gitt at det skal gjennomførast uav- 
hengig av kven som underviser i faga elles. Vurdering av nynorskkom- 
petansen til studentane som går grunnskulelærarutdanning 5-10 utan 
norsk i fagkrinsen, blir gjennomført i profesjonsskrivingskurset. 

På spørsmål om Billy meiner nynorskopplæringa på Høgskulen i Volda 
er tilstrekkeleg, eller om det bør gjerast endringar svarer hen: 


Det skal eg svare veldig klart på, og det er at eg trur ikkje det er tilstrekkeleg. Eg 
trur ... det her kurset som me gir, det skulle me ønske var større ... det har vore 


ein liten kamp å få det til fordi at det har ikkje studiepoeng. 


Fordi kurset ikkje gir studiepoeng, seier Billy at det er mange som er kri- 
tiske til det og som meiner det er både kostbart og uviktig. Vidare seier 
hen at eit premiss for å bli ein trygg brukar av både nynorsk og bokmål 
er at ein skriv mykje, og at hen ikkje trur at alle studentar skriv nok. 
Oppsummert seier hen at «[...] det trykket som me bør ha på arbeid med 
målformene, det trur eg må auke. Eg trur det er for lite. Rett og slett». 


«Å stå klar for å liksom piske det inn». 
Universitetet i Sørøst-Norge (USN) 


Informanten Alex fortel at Universitetet i Sørøst-Norge for tida korkje vur- 
derer nynorskkompetansen til studentane gjennom utdanninga, eller har 
noka form for undervisning i nynorsk for studentane som går grunnskule- 
lærarutdanning 5-10 utan norsk i fagkrinsen. Vidare har hen teke initiativ 

til à fa pa plass ei ordning pa USN som vil gi alle studentane opplering 
og vurdering i nynorsk. Inspirasjonen er henta fra Hogskulen i Volda sitt 
profesjonsskrivingskurs i lærarutdanningane (sjå omtale av dette over). 
Alex har presentert eit utkast til emneplan for leiinga, som forkasta dette. 


Så, men heile den prosessen opplevde eg at var, det var ein tung prosess, det var 
liksom litt som å padle i sirup, fordi alle er på overflata heilt einige når du tar 
det opp, [...] det er ingen som er ueinige. Men det blir berre gloymd i alle skritt 
i den prosessen, og eg var med i heile den prosessen med å lage den nye studie- 
modellen [...]. Men skriving på begge målformer det ramlar liksom alltid ut. Så 


eg måtte heile tida liksom *sukk* sta klar til å liksom piske det inn. 


Alex foreslo deretter å integrere dette i det einaste obligatoriske faget på 
utdanninga, pedagogikk og elevkunnskap (PEL): 


Og det har eg og lufta for folk på PEL før, og det dei har sagt til meg då, det er 
ganske sånn aggressivt «nei, PEL skal ikkje vere ein dumpingplass for alt det 


som ikkje får plass i dei andre faga», så det var dei heilt uinteresserte i. 


Status på USN for studieåret 2020/2021 var at profesjonsskriving på begge 
skriftspråka skulle inn i emneplanen for praksis for alle studentar. Alex 
rapporterer om motstand frå vitskapleg tilsette som ikkje ynskjer å ha 
profesjonsskriving inn i praksisemneplanen fordi «kvifor skulle dette 
med å skrive på begge målformer vere så, kvifor skulle det knytast til 
liksom skriving i lærarprofesjonen, var ikkje det veldig rart?». Hen fortel 
og om ei førestilling om at praksislærarar er fiendtleg innstilt til nynorsk, 
og at dei må få sleppe å ha noko med nynorsken å gjere: 


[...] og dei var veldig opptekne av at visst dette skulle vere noko som me skulle 
samarbeida med praksisskulen om, så var det jo veldig viktig at me for Guds 
skuld ikkje pressa lærarane på praksisskulane til å ta i nynorsken på nokon som 
helst slags måte, det måtte dei for all del sleppa. Og på ein måte eg opplevde jo 
at tanken bak det var jo at dei på førehand reknar med at lærarane vil vere veldig 
fiendtleg innstilt til det, då. Og det skuldast kanskje at, ikkje sant særleg Vestfold 
er det frykteleg, lærarane har frykteleg dårlege haldningar til nynorsk. 


Etter denne lange og tunge prosessen endar det mest sannsynleg opp med 
at studentane får eitt seminar om nynorsk og ei læringsløype i Canvas. 

Ogsa kvalitetssikringa av nynorsk for studentgruppa som gar grunn- 
skulelærarutdanning 5-10 utan norsk som fag, vert kommentert av Alex. 


Hen seier at: 


[...] den blir per nå ikkje sikra i det heile tatt for dei som ikkje har norsk som 
fag. Og for a vere heilt ærleg med det opplegget me held på å utvikle nå som 
kanskje kjem på plass, eg tvilar vel eigentleg på at me vil kunne seie at det opp- 
legget sikrar at dei har noko form for kompetanse på ein måte, for det er for lite 


omfattande. 


Universitetet i Sørøst-Norge (USN) vart oppretta som ein fusjon av fleire 
høgskular i 2018, og det har difor eksistert ulike praksisar før fusjonen. 
Alex gir eit døme på dette, og fortel om ein lærar i matematikkseksjo- 
nen som var nynorskbrukar og gav studentane eit skriftleg arbeidskrav 


på nynorsk: 


[...] men det var jo veldig personavhengig, fordi når han slutta, så opphøyrde 
jo den ordninga. Så det har vore sånne ting som eg har hatt inntrykk av at har 
skjedd og at det har vore personavhengige ... sånne småpraksisar rundt forbi 


som har tatt slutt når folk forsvinn, då. 


På direkte spørsmål om nynorskopplæringa på USN er tilstrekkeleg, eller 
om det bør gjerast endringar, svarer Alex: «Den er ikkje tilstrekkeleg. 
Nei, det bør gjerast endringar både for dei studentane som har norsk som 
fag og sjølvsagt for dei som ikkje har det.» 


«Det er ikkje eit system som tryggjar at det skjer, 
per i dag». Høgskulen på Vestlandet (HVL) 
Informanten Kim frå Høgskulen på Vestlandet seier det vanlegvis ikkje 
blir gitt noko eksplisitt undervisning i nynorsk til studentane som går 
grunnskulelærarutdanning 5-10 utan norsk, men at dette er opp til 
norsklærarane og pedagogikklærarane. HVL har eit nynorskkurs i 
norskfaget, noko som tyder at alle på 1-7 må gjennom det, «Men på fem 
til ti er det valfritt, og dei som då ikkje vel norsk, dei kan få den mog- 
legheita, men igjen der er tilfeldig frå år til år, gruppa til gruppa, lærar 
til lærar, kva som eigentleg blir gjort». På spørsmål om korleis det blir 

bestemt kva for nynorskoppleering studentane skal fà, svarer Kim at det 
per dags dato blir bestemt av kvar enkelt lærar: 


Ja, i og med at det ikkje står nokon stad, det er ikkje noko pålegg frå direktora- 
tet, det står ikkje i rammeplanar, det står ikkje i nokre av dei nasjonale retnings- 
linjene, det er rett og slett ikkje nemnt, det er ikkje behandla [...] det står at ein 
skal ha, ein skal ha kompetansen, men korleis ein skal få kompetansen det seier 
rammeplanane ingenting om, og difor så blir det rett og slett bestemt av kvar 


einskild lærar per nå. 


På spørsmål om nynorskkompetansen til studentane blir vurdert på 
noko tidspunkt i undervisninga, svarer Kim at hen frykter han ikkje vert 
det. Vidare på spørsmål om korleis nynorskkompetansen til studentane 
blir sikra, svarer Kim ganske tydeleg: «Ja. Eg vil vel seie at per i dag blir 
han ikkje sikra. Det er enkelte forsøk for å få det til, men det er ikkje eit 
system som at tryggjar det skjer, per i dag.» På spørsmål om kva som kan 
vere grunnen til at nynorskkompetansen til studentane ikkje blir sikra, 


svarer Kim: 


Eg trur ein viktig grunn er at ikkje styresmaktene har lagt opp til at det skal 
gjerast, og visst dette her skal bli verkeleg system på over heile landet, visst ein 
skal sikra at alle desse, fordi det står som sagt berre at dei skal ha kompetansen, 
men det er ikkje lagt opp til at dei skal få han, altså ein reknar på ein måte med 
at ein har han frå vidaregåande skule, og me veit alle at det ikkje heilt stemmer, 
så det trur eg er den viktigaste grunnen at det står ingen plass at sånn skal det 


vere, det burde det gjort etter mi meining. 


Kim meiner nynorskopplæringa ved HVL «ikkje er tilstrekkeleg og eg 
meiner det bør gjerast endringar», og peiker igjen på at hovudgrunnen til 
at det ikkje blir gjort, er at det ikkje står i forskrifta korleis det skal gjerast. 


«Det er ei haldning som er ganske interessant». 
OsloMet 


På spørsmål om OsloMet har noko undervisning i nynorsk for dei studen- 
tane som går grunnskulelærarutdanning 5-10 utan norsk som fag, svarer 
informanten Iben at dei har nokre tverrfaglege veker for alle studentane 

der ei av dei blir kalla sprakveka. Der foreles ein som har forska pa nynorsk 
i osloskulen, og Noregs Mållag stiller med ei «slags motivasjonsforelesing 
som me har hatt år etter år [...]». OsloMet har dessutan ei førelesing om 
kognitive fordelar med toskriftssituasjonen i Noreg, samt ei om nynorsk 
grammatikk. 

Vurderinga av nynorskkompetansen til studentane skjer gjennom eitt 
skriftleg arbeidskrav! på nynorsk i pedagogikkfaget. I dette arbeidskravet 
står norskseksjonen for vurderinga av det språklege, medan pedagogikk- 
seksjonen tek seg av innhaldet. På spørsmål om kor mykje Iben trur 
språket har å seie for vurderinga av dette arbeidskravet, svarer hen 


Eg trur ikkje at me underkjenner eit arbeidskrav som allereie har blitt godkjent 
av PEL-seksjonen. Så det, det eg lurar på om svaret er at det ikkje har noko å 


seie. 


Studentane får tydeleg tilbakemelding på kva dei bør jobbe med når det 
kjem til nynorsken, men Iben trur ikkje studentar ville fått underkjent 
eit arbeidskrav grunna språket. Tidlegare har nynorskkompetansen til 
studentane blitt vurdert gjennom ein digital test. På spørsmål om kvifor 
hen trur den digitale testen ikkje blir gjennomført lenger, svarer Iben: 


Då er det slik at nynorskfokuset er veldig avhengig av at det er nokon i dei andre 
faga som er oppteken av det. Visst det ikkje er det, så blir det gløymt. Det er også 
ei haldning om at dei ikkje kan nynorsk, dei lærarane som er på dei andre faga. 
At det er me, norsklærarane, som må inn å sjå på nynorsken, er jo i seg sjølv eit 
diskusjonsområde. Det skal jo ikkje vere sånn. Alle lærarar skal jo ha kompe- 


tanse i begge målformene, så det, det er ei haldning som er ganske interessant. 


Føresetnaden for at nynorsk vert integrert i andre fag enn norsk, er altså 
personavhengig. Når lærarutdannarane sjølve meiner dei ikkje kan 
nynorsk, og vegrar seg for å vurdere nynorsken i arbeidskrav, er det lett 
for at fokuset på nynorsk i dei andre faga enn norsk blir lite. På spørsmål 
om korleis det blir bestemt kva for nynorskopplæring og -vurdering som 
skal bli gitt til studentane, seier Iben: «Det blir litt sånn gjennomgåande 
her sant, det er personavhengig. Det, det er det som på ein måte er litt 


4 — Ei obligatorisk oppgåve som må bli bestått for at studenten skal få ta eksamen. 

sånn skummelt i det, det er valdsamt å seie, men det er personavhengig, 
rett og slett.» På spørsmål om korleis nynorskkompetansen til studentane 
på MAGLU 5-10 utan norsk i fagkrinsen blir sikra, svarer Iben at det 
berre er dette arbeidskravet som dei skal skrive i pedagogikk på motsett 
skriftspråk enn dei brukar til vanleg, som i Oslo-området svært ofte er 
nynorsk. Når Jegteberg i intervjuet kommenterer at språket ikkje har så 
mykje å seie for vurderinga på det arbeidskravet, svarer hen: 


Iben: Nei. 
Ida: Nei, mhm. 


Iben: Det er ganske vondt å seie det, men sånn er det altså. 


På spørsmål om sikringa av nynorskkompetansen til studentane utan 
norsk i fagkrinsen er tilstrekkeleg på OsloMet eller om det bør gjerast 
endringar, svarer Iben «[...] dei kan umulig vere kompetente nynorskbru- 
karar når dei kjem uti skulen», og seier vidare at hen synest det bør gjerast 
endringar i sikringa av nynorskkompetansen til denne studentgruppa. 


Oppsummering 


I datamaterialet som er presentert over, i likskap med i Jegteberg (2021) si 
gransking, kjem det tydeleg fram at informantane meiner at deira utdan- 
ningsinstitusjon ikkje sikrar den profesjonsfaglege nynorskkompetansen 
til studentane som gar grunnskulelærarutdanning 5-10 utan norsk i fag- 
krinsen. I Jegteberg (2021) vart det sendt ut e-postar til eit utval fagper- 
sonar med antatt leiaransvar på i alt tolv utdanningsinstitusjonar med 
grunnskulelærarutdanning. I svara på desse e-postane kom det i fleire 
tilfelle både implisitt og eksplisitt til syne at dei kjem til kort når det kjem 
til undervisning i og vurdering av nynorskkompetansen til student- 
gruppa. Ettersom det er stor semje om at kvalitetssikringa ikkje er god 
nok, vil drøftinga under heller dreie seg om kva informantane trekkjer 
fram som utfordringar og eventuelle løysingar når det kjem til sikring av 
nynorskkompetansen til denne studentgruppa. 

Tre sentrale faktorar ser ut til å vere avgjerande for den manglande sik- 
ringa av nynorskkompetansen til studentane som går grunnskulelærar- 
utdanning 5-10 utan norsk. Den første og mest sentrale faktoren er (den 


144 


À PADLE | SIRUP OG KJEMPE MOT VINDM@LLER 


manglande) plasseringa av formelt ansvar. Den andre faktoren er med- 
vitne og umedvitne haldningar til skriftspraka hos dei tilsette, uavhengig 
av fagtilhoyrsle. Den tredje faktoren er knytt til begge desse: Initiativet 
til à etablere undervisningsopplegg for à sikre nynorskkompetansen til 
studentane, og det drivet som er naudsynt for å få gjennomført dei, ser i 
svært stor grad ut til å vere personavhengig (Jegteberg, 2021). 

Den første utfordringa me skal ta føre oss, er ansvar. Dette handlar 
både om kven som skal ha ansvaret for å sikre nynorskkompetansen til 
studentane som ikkje har norsk som fag, og kven som skal ha ansvaret 
for at det blir teke tak i utfordringa. Alle informantane tok opp ansvar i 
varierande grad. Alex frå USN seier i intervjuet at hen har vore initiativ- 
takar til å få inn eit opplegg rundt nynorsk for MAGLU-studentane utan 
norsk i fagkrinsen. Det var utfordrande å få leiinga til å ta tak i det, og 
vedkommande vart møtt med mykje motstand. Sjølv om det trengst dyk- 
tige og engasjerte folk også i fagmiljøa, skal det ikkje vere opp til enkelte 
lærarar på institusjonane å ta tak i slike overordna problemstillingar. Eit 
argument Billy frå HVO seier hen har høyrt ofte, er at studentane skal 
ha nynorskkompetanse frå vidaregåande. Dette argumentet synest hen 
ikkje er godt nok. Ein kan ikkje la vere å ta ansvar for nynorskkompe- 
tansen til studentane fordi dette er noko dei skulle ha lært på vidaregå- 
ande. Det er dessutan forskjell på den kompetansen ein skal tileigna seg 
på vidaregåande, og den ein skal oppnå på lærarutdanningane. Skjong 
(2011, s. 93), peiker på at lærarstudentar startar utdanninga si med den 
skriftlege kompetansen i norsk i eit hovudmål-sidemål-perspektiv. Fleire 
studentar startar med sidemålskompetanse i nynorsk enn med sidemåls- 
kompetanse i bokmål, noko som ifølgje Skjong (2011) legitimerer at det 
må leggjast spesiell vekt på kompetanseutvikling av nynorsk i utdan- 
ninga. Lærarstudentar skal tileigna seg kunnskapar til å kunne bruke 
nynorsk i profesjonssamanheng, og dei skal også ha vurderingskompe- 
tanse i skriftspråket. Dette er ikkje noko elevar på vidaregåande lærer, 
men noko som må lærast i lærarutdanningane. 

I intervjua fortalde informantane om møte med dårlege haldningar 
til nynorsk blant andre vitskapleg tilsette. Ei sprakhaldning er ei evalue- 
rande orientering til eit objekt (Garrett, 2010), og i denne samanhengen 
er det nynorsk som er objektet som blir evaluert. Både kunnskapar om og 

meistringsgraden av nynorsk kan pàverke haldningane ein har til skrift- 
spraket (Anderson, 2007; Budal, 2015; Pran & Johannesen, 2011; TNS 
gallup, 2006; Vibe, 2005). To av informantane kommenterer nynorsk- 
kompetansen til lærarutdannarane på eigen institusjon. Alex fra USN 
seier at nokon av dei som underviser i andre fag enn norsk, ikkje nød- 
vendigvis er så gode til å skrive nynorsk sjølve. Iben frå OsloMet seier at 
det er ei oppfatning på institusjonen om at lærarutdannarane i andre fag 
enn norsk ikkje kan nynorsk, og difor må norsklærarane inn og vurdere 
nynorsken til studentane i arbeidskravet i PEL. Iben understrekar at alle 
lærarutdannarar skal ha kompetanse i begge skriftspråka, og at også lær- 
arane i pedagogikkfaget skal kunne rettleie på nynorsk. 

Også eksplisitte haldningar frå andre tilsette i lærarutdanningane 
vert tekne opp i intervjua. Sønnesyn (2020) peiker på at handlingar heng 
saman med haldningar, noko informantane sine eksempel frå prak- 
sis vitnar om. Når Alex fortel om prosessen med å prøve å få inn meir 
nynorskopplæring for lærarstudentane, tek hen opp at det var ein tung 
prosess, og at «det var liksom litt som å padle i sirup». Hen opplevde at 
nynorsk alltid vart gloymd i prosessen med å lage ein ny studiemodell, 
noko som vitnar om kvar nynorsk og språkkunnskapar var på priori- 
teringslista i arbeidet. Alex fortel og at når hen føreslo å legge arbeid 
med nynorsk inn i emneplanen for pedagogikk og elevkunnskap, kom 
det ganske aggressive svaret at «PEL skal ikkje vere ein dumpingplass 
for alt det som ikkje får plass i dei andre faga». Lærarutdannarane sine 
haldningar til nynorsk påverkar altså korleis dei handlar når det kjem til 
undervisning og vurdering av skriftspråket. Av det Alex fortel, kan det 
sjå ut til at pedagogikklærarane var heilt uinteresserte i å få nynorsk inn 
i PEL. PEL er samstundes det einaste obligatoriske faget på utdanninga 
grunnskulelærar 5-10, og difor ein naturleg stad å legge inn nynorsken. 
Dette er eit poeng i Proba (2014) sin rapport om nynorsk som hovudmål, 
der dei skriv at PEL er det «einaste obligatoriske faget for alle grunn- 
skulelærarstudentane og såleis eit mogleg felles fag for å oppfylle lovved- 
taket om meistring av ‘norsk skriftlig både bokmål og nynorsk» (Proba 
samfunnsanalyse, 2014, s. 49). Nokre tilsette på USN kunne heller ikkje 
forstå kvifor skriving på begge skriftspråka skulle knytast til praksis, og 
at dersom det vart tilfelle, måtte praksislærarane få sleppe å ha noko med 

nynorsk á gjere. Generelt kan det sjá ut til at det rár ei haldning om at 
lerarutdannarane i realiteten helst ikkje vil ha sa mykje med nynorsk a 
gjere, sjølv om dei i samtalar kan verke positivt innstilte til at studentane 
må få skrive på begge skriftspråk. Billy frå HVO snakkar også om at det 
var mykje motstand i byrjinga til profesjonsskrivingsemnet dei nå har. 
Iben frå OsloMet seier at å få inn meir nynorsk for studentane utan norsk 
er som ein kamp mot vindmøller, og at det blir gløymt når det er mykje 
anna som skal fokuserast på, og det blir ikkje opplevd som eit fokusom- 
råde for andre enn nokre eldsjeler i norskseksjonen. 

Ei tydeleg utfordring når det kjem til sikring av nynorskkompetanse 
for studentane på grunnskulelærarutdanning 5-10 utan norsk, er at det 
er veldig personavhengig kva som blir gjort. Kim frå HVL seier at kva 
nynorskopplæring som blir gitt til studentane utan norsk som fag er «[...] 
tilfeldig frå år til år, gruppa til gruppa, lærar til lærar, kva som eigent- 
leg blir gjort». Sjølv om det per dags dato ikkje blir gitt noko tilbod om 
nynorskopplæring til studentane utan norsk som fag på USN, seier Alex 
at det tidlegare, før fusjonen, har «[...] vore sånne ting som eg har hatt 
inntrykk av at har skjedd og at det har vore personavhengige sånne små- 
praksisar rundt forbi som har tatt slutt når folk forsvinner, då». 

På OsloMet hadde dei tidlegare ein digital prøve som ikkje blir gjen- 
nomført lenger. Iben forklarer dette med at fokuset på nynorsk i utdan- 
ninga er avhengig av at det er nokon i dei andre faga enn norsk som er 
opptekne av det, og er det ikkje det, så forsvinn det ut av utdanninga. 
Noko som framleis blir praktisert på OsloMet, er det som blir kalla 
språkveka. Her seier Iben at nynorsk alltid kjem med til ein viss grad, 
men peiker igjen på at vektlegginga av nynorsk er avhengig av kven frå 
norskseksjonen som deltek i organiseringa av språkveka. 

Ibentrekkjer også fram at det er personavhengig kor mykje nynorskopp- 
læring studentane får i dei andre faga enn norsk: «Det blir litt sånn gjen- 
nomgåande her sant, det er personavhengig. Det, det er det som på ein 
måte er litt sånn skummelt i det, det er valdsamt å seie, men det er person- 
avhengig, rett og slett.» Sønnesyn (2020) understrekar at læraren speler 
ei stor rolle i overføringa frå styringsdokument til praksis. Dette fører 
til at kva undervisning og vurdering lærarstudentane får i nynorsk, kvi- 
ler på skuldrene til den enkelte lærarutdannar. For å gjere dette mindre 

personavhengig legg Kim fra HVL stor vekt pa at det trengst nasjonale 
styringar for at nynorskoppleringa i lerarutdanningane skal betrast. Pa 
spørsmål om korleis det blir bestemt kva for nynorskopplering studen- 
tane får, seier hen at det blir bestemt av kvar einskild lærar fordi det ikkje 
står i rammeplanar eller i dei nasjonale retningslinjene korleis studentane 
skal få den nynorskkompetansen dei skal ha. 

På HVO har dei derimot eit sjølvstendig, emneplanfesta opplegg som 
dermed ikkje er personavhengig. Sjølv om det tok litt tid å få til profe- 
sjonsskrivingskurset, er det nå meir innarbeidd, noko som Billy seier 
tyder at nye faglærarar på HVO tek det for gitt at profesjonsskrivings- 
kurset skal gjennomførast. 

Eit slikt obligatorisk kurs gjer at nynorskopplæringa til studentane 
ikkje er avhengig av at faglærarane i dei andre faga enn norsk er opp- 
tekne av nynorsk. HVO har altså etablert eit system som går frå år til 
år, uavhengig av om personar pensjonerer seg eller skiftar arbeidsstad. 
Sjølv om profesjonsskrivingskurset ikkje er personavhengig, seier Billy 
at kva nynorskopplæring studentane får utanom dette kurset, er «nok 
litt opp til kvar enkelt faglærar å legge til rette for det». Billy utdjupar og 
seier at dette «er jo sjølvsagt litt, det er jo litt risikosport, fordi det kan 
bety at den som ikkje er like opptatt av det, ikkje gjer noko med det då, 
kan du seie». 

Så — kva rapporterer eit strategisk utval lærarutdannarar om arbeidet 
med nynorsk i grunnskulelærarutdanninga på deira utdanningsinstitu- 
sjon? Først og fremst er alle fire informantar einige om at eigen institu- 
sjon ikkje gjer nok for å sikre nynorskkompetansen til lærarstudentane 
som gar grunnskulelærarutdanning 5-10 utan norsk i fagkrinsen. Alle 
svarer eksplisitt nei på spørsmål om dette. Droftinga over dreier seg 
difor om utfordringar med sikring av nynorskkompetanse for denne 
studentgruppa. Ei utfordring som er gjennomgåande i alle intervjua, er 
ansvarsplassering, altså ei form for offisiell regulering (Johnson, 2013). 
Leiingane på utdanningsinstitusjonane må bli medvitne om at det ikkje 
blir gjort nok for å sikre nynorskkompetansen til studentgruppa, ta 
ansvar for dette og vidare vere tydelege på kven som skal ha ansvaret for 
å undervise og vurdere nynorskkompetansen til studentane som ikkje vel 
norsk som fag. 

Svak eller manglande offisiell regulering og uformelle mekanismar 
møtest i den neste utfordringa: Det er i stor grad opp til einskilde eldsjeler 
kor mykje nynorsk studentane møter gjennom utdanninga. Informantane 
trekkjer i denne samanhengen fram at det trengst tydelegare krav både 
frå leiingane på institusjonane og frå styresmaktene, ettersom det ikkje er 
nokre klare formuleringar i forskrifta til korleis sikringa av nynorskkom- 
petansen faktisk skal gå føre seg. Det trengst altså tydelegare krav i for- 
skrifta om at kvalitetssikringa av studentane sin nynorskkompetanse skal 
skje til dømes gjennom undervisning og vurdering. Alternativet til dette 
ligg på eit institusjonelt nivå, og det er at leiingane på utdanningsinstitu- 
sjonane tek ansvar og ser at dei per dags dato ikkje sikrar at studentane 
beherskar språket på ein kvalifisert måte i profesjonssamanheng når dei 
er ferdige med utdanninga, og at dette må gjerast noko med. Utfordringa 
då er at det vil kunne vere sårbart med utskiftingar av tilsette, ettersom 
det vil kome an på kven som sit i leiinga, korleis nynorskkompetansen til 
studentane utan norsk i fagkrinsen blir sikra. HVO utmerker seg positivt 
i denne studien, og dersom ein jamfører opplegget deira med dei andre 
institusjonane, rår det ikkje tvil om at deira nøkkel for å gi studentar 
utan norsk som fag naudsynt profesjonsfagleg nynorskkompetanse er å 
emneplanfeste tilbodet. Der dei andre informantane rapporterer om ein 
utmattande og evigvarande forhandlingssituasjon med leiing og andre 
vitskapleg tilsette for å sikre at studentane tileignar seg den naudsynte, 
forskriftsfesta språkkompetansen i begge skriftspråk, er det teke grep på i 
organisasjonen på HVO. Ein slik etablert praksis vert vidareført frå år til 
år, kjem med ressursar og er ikkje personavhengig. 

Den siste utfordringa informantane legg vekt på, er konsekvensane av 
uformelle mekanismar, og den koplinga Sønnesyn (2020) peiker på mel- 
lom haldningar og handlingar. Det trengst ei haldningsendring blant dei 
tilsette i lærarutdanningane. Me tillet oss til å eksplisitt skrive det som 
burde vere sjølvsagt: Den enkelte står fritt til å måtte meine det hen vil 
om dei to skriftspråka våre som privatperson. Men som vitskapleg tilsett 
i lærarutdanningane har ein forplikta seg til å sikre at utdanningstilbo- 
det er i samsvar med forskrift, rammeplanar og andre styringsdokument. 
Rolla som fagleg autoritet krev eit medvit om korleis eigne haldningar 
og handlingar påverkar lærarstudentar, og dermed også dei framtidige 

elevane deira. Dette er avgjerande for den faglege kvaliteten pà formid- 
linga av nynorsk i utdanningane. Og alt dette heng saman: For at elevar 
skal bli språkleg kompetente og trygge sprakbrukarar, treng dei lærarar 
som meistrar begge skriftspråka våre og har gode haldningar til toskrift- 
språkssituasjonen, For å utdanne slike lærarar trengst det lærarutdanna- 
rar med tilsvarande meistring og haldningar. 

Kva nynorsktilbod får så desse lærarstudentane? Granskingane våre 
har vist at stoda er utfordrande. Utan tydelege retningsliner frå sty- 
resmaktene og ei leiing som tek praktisk ansvar for å sikre at studentane 
meistrar nynorsk og kan bruke språket i profesjonssamanheng, rappor- 
terer dei fire informantane om at dei padlar i sirup og kjempar mot vind- 
møller i møte med leiing og vitskapleg tilsette på andre fag enn norsk. 
Løysinga er å løfte ansvaret frå individet, altså den engasjerte fagperso- 
nen, til systemnivå, slik dei har gjort ved å emneplanfeste profesjonsskri- 
ving ved Høgskulen i Volda. Der kom også haldningsendringane med på 
kjøpet. 


Abstract 


The article addresses how different educational institutions ensure the 
Norwegian Nynorsk competence of teacher students without a special- 
isation in Norwegian. Norwegian as a school subject is no longer man- 
datory for students who take the 5-year integrated master's programme 
in primary and lower secondary teacher education, grades 5-10. It is thus 
unclear how and if TEIs ensure the students’ linguistic skills and profes- 
sional proficiency of the two Norwegian written languages, the majority 
language Bokmal, and the minority language Nynorsk, as demanded by 
law. That the negative attitudes towards the latter are accompanied by 
challenges of gaining the adequate linguistic skills is a well-established 
fact. These students will nevertheless be qualified to teach all pupils. 
How the TEIs ensure the Nynorsk competence of these students has 
been examined through interviews with four teacher educators from dif- 
ferent TEIs. The study reveals an overall low focus on Nynorsk in sub- 
jects other that the Norwegian, as well as a series of challenges associated 
with the securing of Nynorsk competence for these students: The lack 

of institutional guidelines makes the institutional responsibility depen- 
dent on individuals, and thereby vulnerable. These individuals report of 
a demanding situation, rendered even more arduous by the negative lin- 
guistic attitudes towards Nynorsk of some academic colleagues. 

Vedlegg 


Intervjuguide 
Bakgrunn 


L 


te Gea 


Kva stilling har du pa [utdanningsinstitusjon]? 

a. Kva vil det innebera? 

Kor lenge har du jobba der? 

Har du jobba ein anna stad for? 

Kva for utdanning har du? 

Kva malform vel du nar du skriv i ulike samanhengar? 


Kjernespørsmål 
Nynorskopplæring for studentane med norsk som fag 


1. 


Blir det gitt noko eksplisitt tilbod om nynorskopplering til lærar- 

studentane som har norsk som fag? 

a. Dersom ja: kva for opplæring? (Skrivetrening? Didaktikk? 
Grammatikk?) 

b. Dersom nei: har det blitt gitt noko nynorskopplæring til lærar- 
studentane som har norsk som fag tidlegare? 
i. Kvifor har det endra seg? Kvifor ikkje? 


Nynorskopplæring for studentane utan norsk som fag 


2. 


Blir det gitt noko eksplisitt tilbod om nynorskopplæring til lærar- 

studentane som ikkje har norsk som fag? 

a. Dersom ja: kva for opplæring? 

b. Dersom nei: har det blitt gitt noko nynorskopplæring til desse 
studentane tidlegare? 

Er det gjort endringar i nynorskopplæringa etter innføringa av 

master i GLU? 

a. I norskfaget? 

b. Utanom norskfaget? 


Vurdering av nynorskkompetansen til studentane med norsk som fag 


1. 


Korleis vert nynorskkompetansen til lærarstudentane som har 
norsk som fag vurdert i lopet av utdanningslopet? 

a. Korleis? 

b. Konsekvensar for ikkje bestatt? 

c. Kven vurderer? 

d. Fagleg innhald vs. sprak? Kva rolla speler spraket i vurderinga? 


Vurdering av nynorskkompetansen til studentane utan norsk som fag 

2. Blir nynorskkompetansen til lærarstudentane som ikkje har norsk 
som fag vurdert på noko tidspunkt i utdanninga? 
a. Korleis? 
b. Konsekvensar for ikkje bestått? 
c. Kven vurderer? 
d. Fagleg innhald vs. språk? 

3. Er det gjort endringar i vurderinga av nynorskkompetansen etter 
innføringa av master i GLU? 
a. I norskfaget? 
b. Utanom norskfaget? 


Heretter ligg hovudvekta på dei som ikkje har norsk som fag: 
Organisering 
1. Korleis blir det bestemt kva for nynorskopplæring som blir gitt til 
studentane? 
2. Korleis blir studentane sin nynorskkompetanse sikra på [utdannings- 
institusjon]? 
a) Dersom den ikkje blir sikra: Kva kan vera grunnane til dette? 


Eigne tankar 
1. Kva er ditt inntrykk av studentane sin nynorskkompetanse når dei 
byrjar på utdanninga? 
2. Kva er ditt inntrykk av studentane sin nynorskkompetanse etter 
enda utdanning? 
3. Meiner du nynorskopplæringa på din institusjon er tilstrekkeleg, 
eller bør det gjerast endringar? 


Er det nokre framtidsplanar på [utdanningsinstitusjon] knyt til opplæ- 
ring og/eller vurdering av nynorsk? 

Podkast som undervisingsform: 
sprakhistorisk aktørskap i møte 
med nynorsk 


Kirsti Lunde og Jorunn Simonsen Thingnes 


Samandrag: Språkhistorieundervising er sentral for å gjere studentar medvitne 
om toskriftspråkssituasjonen i Noreg, det historiske opphavet til han, og kva som 
kjenneteiknar han i dag. Denne artikkelen syner korleis ein kan nytte podkast som 
undervisingsform for å formidle nynorsk gjennom norsk språkhistorie på ein måte 
som let elevar og studentar bli aktørar i den historiske og samtidige språksitua- 
sjonen. Datamaterialet er sju podkastepisodar produserte av grunnskulelærar- 
studentar ved Høgskulen på Vestlandet. Me spør korleis studentane trekkjer på eigne 
røynsler som språkbrukarar i formidling av norsk språkhistorie. Analysen syner at 
studentane tek ei aktørrolle og får eit styrkt medvit om samanhengen mellom histo- 
riske hendingar og den norske språkstoda i dag. Me argumenterer for at dette med- 
vitet er viktig i formidlinga av nynorsk fordi det gjev studentane forståing for den 
norske språksosiologiske stoda. Med utgangspunkt i empirien og didaktisk forsking 
føreslår me avsluttingsvis korleis læraren kan knyte band til språksosiologiske tema 
i ein heilklassesamtale. 


Nøkkelord: språkhistorie, historiemedvit, didaktikk, minoriserte språk, 
klasseromssamtale 

Introduksjon 


uansett kor masse me likar det eller ikkje er [me] palagde à undervise i nynorsk 
og me ma då prøve å gje ei god nynorskopplering fordi at det er vedteke i 
dagens oppleeringslov sa her har me eit stort ansvar for 4 bevare nynorsken 
og så far me sjå korleis nynorsken er om 50 ar nar me går av med pensjon 


(podkast D, studentnummer D4)! 


Dette sitatet er henta fra ein podkastepisode laga av lerarstudentar i 
grunnskulelerarutdanninga ved Høgskulen pa Vestlandet. Podkasten 
vart laga som ein del av undervising i norsk sprakhistorie og handla om 
historia til nynorsken. Bade sitatet og temaet for podkasten syner ei tett 
kopling mellom norsk sprakhistorie og formidling av nynorsk i skulen. 
Denne koplinga er ikkje ny. Harstad (2016a) har undersøkt norsk språk- 
historie som norskdidaktisk emne gjennom styringsdokument, fag- 
didaktisk og disiplinfagleg litteratur. Han finn mellom anna at «[...] ‘norsk 
språkhistorie” av mange - også norsklærere — blir brukt synonymt med 
skriftsprakshistoria fra midten av 1800-tallet og framover [...]» (Hårstad, 
2016a, s. 10, ref. til Jahr, 1993; Rambø, 2014). Difor er språkhistorie- 
undervisinga sentral for å gjere elevar - og lærarstudentar - kjende 
med og medvitne om toskriftspråkssituasjonen i Noreg, kva som er det 
historiske opphavet til han, og kva som kjenneteiknar han i dag. 

Eit språk er ein bestemt grammatikk og eit bestemt språksystem, men 
også skriftkultur og historie, korleis samfunnet nyttar språket, og kva 
syn samfunnet har på språket. Spørsmålet om kva ein formidlar når ein 
formidlar nynorsk, er difor ikkje beint fram. Denne artikkelen byggjer 
på eit undervisingsopplegg om norsk språkhistorie, og denne konteksten 
avgrensar kva som går inn i «storleiken» nynorsk. Når me vidare omtalar 
formidling av nynorsk, er det ikkje tale om opplæring i nynorsk gramma- 
tikk eller skriving på nynorsk. Det er tale om opplæring om nynorsk med 
vekt på det historiske opphavet og nynorsk i samfunnet i dag, og særleg 
korleis ein gjennom undervising kan skape koplingar mellom desse to. 


1 — Vi har transkribert podkastane på nynorsk og elles gjeve att studentane slik dei uttrykte seg i 
podkasten. Transkripsjonsnøkkelen vert presentert under Materiale og metode. 

I denne artikkelen skal me utforske nye didaktiske grep i spràkhisto- 
rieundervisinga. Artikkelen byggjer pà funn frà eit undervisingsopplegg 
i grunnskulelærarutdanninga ved Høgskulen på Vestlandet der me nytta 
podkast som undervisingsform. Målet med undervisingsopplegget var å 
gje lærarstudentar høve til å utvikle historiemedvit, snarare enn at dei 
skulle memorere og reprodusere informasjon. I undervisingsopplegget 
skulle studentane både lytte til podkastepisodar om pensumrelevante 
tema og lage eigne episodar om tema frå norsk språkhistorie. I episodane 
skulle studentane samtale om eit sjølvvalt tema frå språkhistoria og dis- 
kutere og ta stilling til fagstoffet. Det er studentane sine podkastepisodar 
som utgjer datamaterialet for denne artikkelen. I analysen spør me korleis 
studentane trekkjer på eigne røynsler som språkbrukarar i formidling av 
norsk språkhistorie, for å få innblikk i korleis studentane er historiske 
aktørar, og korleis dei skapar og brukar historiemedvit. 

Artikkelen skal også syne korleis podkast som undervisingsform 
opnar for at læraren kan formidle viktige sider ved minoritet-majo- 
ritet-relasjonen mellom nynorsk og bokmål. Analysen av podkastane 
syner at studentane ikkje berre vidareformidlar fagstoffet, men trekkjer 
på eigne røynsler ved å skape koplingar mellom språk og identitet, dele 
personlege narrativ, syne til seg sjølv som nynorsk- eller bokmålsbruka- 
rar og byggje på røynsler med ulike talemål. Med podkastane som empiri 
meiner me at me nådde måla me sette oss for undervisingsopplegget, 
og vidare at røynslene våre med dette opplegget bør ha implikasjonar 
for språkhistorieundervising, og særleg for formidlinga av nynorsk og 
medvitet om statusen til nynorsk som eit minorisert språk i skulen og 
samfunnet elles. Avsluttingsvis i artikkelen skisserer me difor korleis 
undervisingsopplegget kan utvidast til å inkludere ein klasseromssam- 
tale som oppfølging av podkastproduksjonen, der læraren kan tematisere 
meir overordna språksosiologiske og sosiokulturelle sider ved norskfaget 
i klasserommet. Hårstad (2016a, s. 2) finn at ordskifta om språkhistorie 
som norskdidaktisk emne i hovudsak har «[...] dreid seg om hvorfor- 
dimensjonen, dvs. en legitimerings- og posisjoneringsdebatt på fagpoli- 
tisk plan». Denne artikkelen er eit bidrag inn i det didaktiske ordskiftet 
om korleis-dimensjonen, med ei særleg vekt på formidlinga av nynorsk 
gjennom språkhistorieundervisinga. 


LUNDE OG THINGNES 


Historiemedvit og aktorskap 


Hårstad (2016a) finn i si undersøking av språkhistorie som norskdidak- 
tisk emne at det er forska lite på kva og korleis lærarar underviser i sprak- 
historie, men han finn at mange lærarar oppfattar «norsk språkhistorie» 
som synonymt med norsk skriftspråkhistorie frå midten av 1800-talet. 
I den gjeldande læreplanen i norsk er det tre kompetansemål som opnar 
for arbeid med norsk språkhistorie: Etter 10. årssteg skal elevane kunne 
«forklare den historiske bakgrunnen for bokmål og nynorsk og reflektere 
over statusen til dei offisielle språka i Norge i dag», etter Vg2 studieføre- 
buande skal elevane kunne «gjere greie for den historiske bakgrunnen for 
språksituasjonen i Noreg i dag» og etter Vg3 studieførebuande og påbyg- 
ging skal elevane kunne «gjere greie for endringar i talespråk i Noreg i 
dag og reflektere over samanhengar mellom språk, kultur og identitet» 
(Kunnskapsdepartementet, 2019). Elevane skal fyrst og fremst lære seg 
eit fagstoff for å kunne forklare årsakssamanhengar mellom hendingar 
eller gjere greie for korleis hendingane gjekk føre seg, og så reflektere over 
tilknytte tema. Læreplanen ligg difor tett opp til det Lund (2020, s. 17) 
ser har vore eit utbreidd kunnskapsideal i historiedidaktikk: Læring er 
memorering og reproduksjon av kunnskap. 

Nyare historiedidaktikk siktar heller mot at historieundervisinga skal 
gje elevane historisk medvit. Jensen (1996, s. 5) definerer historiemedvit 
slik: «Historiebevissthed tager afsæt i det forhold, at fortiden er tilstede i 
nutiden som erindring og fortidsfortolkning, og at fremtiden er til stede 
som et sæt forventninger.» Eit viktig aspekt ved historieformidling vert 
då at historia ikkje sluttar med oss. Me er her og no-punktet, med føre- 
setnader påverka av det som har skjedd, og med moglegheit til å handle 
på måtar som påverkar det som skjer etterpå. Hårstad (2016b, s. 13) peikar 
på at det i auka historisk medvit også ligg ei forventing om at historisk 
innsikt skal bety noko for haldningane og handlingane til den einskilde. 
Historiekjennskap kan påverke korleis me handlar som språkbrukarar. 
Det kan òg påverke kva rom me opplever at me har til å handle, sidan me 
til dømes kan bruke kunnskap om historia og statusen til ulike språk til 
å navigere i vårt eige språksamfunn. Ahearn (2001, s. 112) sin utprøvande 
definisjon av aktørskap rommar nettopp dette: «Agency refers to the 
socioculturally mediated capacity to act». Kva rom me har til å handle, 

med andre ord til å bli aktørar eller utøve aktørskap, heng nært saman 
med dei sosiokulturelle kontekstane me er ein del av. I historiemedviten 
undervising er målet at elevane skal skape koplingar mellom fortid, sam- 
tid og framtid, og slik går undervisinga frå at eleven observerer historiske 
hendingar til å sjå seg sjølv som aktør i dei (Hårstad, 2016b, s. 13).? Eit 
slik perspektiv på historieundervising er godt eigna til undervising av dei 
emna som utgjer språkhistorie i norskfaget. Desse emna er nært knytte 
til sosiolingvistiske perspektiv. 

Slike sosiolingvistiske perspektiv på språksamfunnet Noreg kjem og 
fram i læreplanen for norskfaget, til dømes under Fagets relevans og 
sentrale verdiar, der det står at elevane gjennom arbeid med norskfaget 
skal bli trygge språkbrukar og medvitne om sin språklege identitet. Det 
kjem og fram i kjerneelementet Språkleg mangfald, som handlar om at 
ein gjennom norskfaget skal forstå eigen og andre sin språklege situasjon 
(Kunnskapsdepartementet, 2020). Med historiemedvit som målsetjing 
for undervisinga i norsk språkhistorie kan ein lettare inkludere og oppnå 
dei meir sosiolingvistiske målsetjingane for norskfaget fordi elevane får 
høve til å knyte historiske hendingar til røynsler frå spraksamfunnet dei 
er ein del av i dag, og skal vere ein del av i framtida. Undervisinga må 
og anerkjenne at elevane er sosialiserte inn i den norske språksituasjo- 
nen, og difor ber med seg både uttalt og taus kunnskap og oppfatningar 
om språksituasjonen i Noreg. I utviklinga av undervisingsopplegget har 
me lagt eit sosiokulturelt syn på læring til grunn, og me meiner difor at 
ulike former for samtalebasert undervising er høveleg for å nå måla våre, 
sidan dei let studentar konstruere ny kunnskap gjennom interaksjon med 
kvarandre (Wittek & Brandmo, 2018, s. 27). Vidare går me nærare inn på 
korleis me brukar podkast som undervisingsform i norsk språkhistorie. 


Om undervisingsopplegget 


Undervisingsopplegget, som var utvikla av Kirsti Lunde, vart gjennom- 
ført med norskklassar i grunnskulelærarutdanninga ved Høgskulen på 


2 [eit norsklæreverk for lærarutdanninga løftar van Ommeren (2021, s. 190-191) fram omgrepet 
historiemedvit og viser korleis ein også kan kople dette til undervising i og om talemål. 

Vestlandet i 2020 og 2021. Etter inspirasjon fra Harstad (2016b) ville me 
utforske didaktiske moglegheiter for korleis ein kan undervise i norsk 
sprakhistorie. Me ville vekk fra vektlegginga av memorering og repro- 
duksjon som studentane truleg hadde mott i sprakhistorieundervising 
tidlegare, gjennom a leggje opp ei undervisingsform som gav studentane 
hove til à utvikle historiemedvit. 

For a oppna dette malet valde me a nytte podkast som undervisings- 
form i norsk sprakhistorie. Ein podkast er eit redigert lydprogram som 
vert distribuert pa nett eller i eigne appar (Fjellro, 2019). Saleis minner 
det mykje om tradisjonell radio, men podkast vert rekna som ein eigen 
sjanger med ei eiga historie og eigne kjenneteikn: 


The development of the podcast genre is partly driven by technological inno- 
vations (media players, streaming, client application software) but also by 
the development of cultural practices, conflated production, consumption 
and distribution and minimal «gatekeeping»; thus, the podcast emerges as a 
«horizontal medium» with minimal hierarchical structure. As such, podcasting 
represents a cultural practice that shapes communication rather than merely 


transmitting it. (Carson et al., 2021, s. 4) 


I ein podkast kan ein tillate seg å bruke meir tid på nisjetema, i tillegg til at 
tonen er meir uformell (Fjellro, 2019; McHugh, 2016). Carson et al. (2021) 
understrekar at podkast er nytta i ulike utdanningskontekstar internasjo- 
nalt, både som erstatning for, eller tillegg til meir tradisjonelt pensum, og 
som studentaktiv læringsform (sjå t.d. Abdous et al., 2012; Bolden, 2013; 
Drew, 2017; Forbes & Khoo, 2015). Me er inspirerte av Carson et al. (2021), 
som granskar korleis studentproduserte podkastar uttrykkjer aktørskap, 
ogi undervisingsopplegget valde me å bruke podkastepisodar som tillegg 
til meir tradisjonelt pensum, og innspeling av eigne podkastepisodar som 
studentaktiv læringsform. 

Sidan podkasten ofte er ein samtale mellom to eller fleire deltakarar, 
har sjangeren fellestrekk med utforskande fagsamtale, der målet er å 
utforske ulike tema på ein konstruktiv og kritisk måte (Penne et al., 2020, 
s. 69). I slike samtalar kan lærarrolla vere vanskeleg, sidan studentane veit 
at læraren kan mykje om fagstoffet. Det kan hemme samtalen om læra- 
ren har ei for markant rolle. For å sikre at forholdet mellom deltakarane 

skulle vere prega av mest mogleg flat struktur og for à ivareta det ufor- 
melle preget til podkastsjangeren, jf. Carson mfl. (2021) og McHugh 
(2016), valde me at podkastproduksjonen skulle skje i studentstyrte grup- 
per utan lærar. Da fekk studentane autonomi over korleis samtalen skulle 
gå føre seg, og kva dei skulle seie. I dette minner podkastepisodane stu- 
dentane sjølv spelte inn, også om den elevstyrte gruppesamtalen, ei sam- 
taleform som kan opne for at enkelteleven får ytra seg og utvikla eigne 
resonnement, og der læraren altså ikkje deltek (Penne et al., 2020, s. 68). 
Me ynskte at kombinasjonen av autonomi i prosessen og ein sjanger og eit 
medium kjenneteikna av det uformelle ville gjere podkasten til eit trygt 
rom å snakke fag i, der studentane ikkje memorerte og reproduserte til 
medstudentar, men heller snakka fag saman. 

Det var og viktig for oss at studentane fekk klåre rammer for kva pro- 
duktet skulle vere. Podkastepisoden skulle leverast som arbeidskrav, og 
arbeidskravet hadde desse vurderingskriteria: Studentane skulle jobbe 
saman i grupper på tre eller fire og produsere ein podkastepisode om ei 
sjølvvalt hending eller tema frå den ytre språkhistoria. Podkastepisoden 
burde ha både forteljande element og dialog, eit passande namn og ikkje 
vare lenger enn 45 minutt. Me valde å ha ei maksgrense for kor lang 
episoden kunne vere i staden for ei minimumsgrense, fordi studentane 
meinte at ei minimumsgrense ville hindre dei i å snakke fritt og avslappa. 
Det gjorde at episodane varierte ein del i lengde (sjå tabell 1). Studentane 
måtte lese opp kjeldene dei hadde nytta, til slutt. Studentane bestemte at 
mottakargruppa skulle vere medstudentar, og podkastane vart etterpå 
gjort tilgjengelege for alle i studentgruppa, slik at dei etter studentane 
sine eigne ynske kunne nyttast som førebuingsmateriell før eksamen. 

Me gjennomførte opplegget eitt semester kvar, så jamvel om planen 
for øktene og målet var det same, kan det ha vore nokre ulikskapar mel- 
lom gjennomføringane. Felles for opplegga var at dei strekte seg over 
fire undervisingsøkter på tre timar kvar. Dei to fyrste øktene var fagleg 
førebuing til innspeling av podkastepisodane. Då nytta me podkast som 
tillegg til tradisjonelt pensum og underviste i skriftspraknormering og 
språkhistoria på 1900-talet. I dei to siste øktene såg studentane videoar 
om podkast som læringsform og podkastdramaturgi, produsert av 
Eivind Rogne (Rogne, 2020a, 2020b, 2020c) ved Høgskulen på Vestlandet. 

I tillegg forebudde gruppene manus ut frå pensumlitteraturen og andre 
fagkjelder og spelte inn podkastepisodane. 

Podkastepisodane me nytta som tillegg til tradisjonelt pensum, var på 
førehand spelte inn av Kirsti Lunde og Synnøve Marie Sætre (Lunde & 
Sætre, 2020a, 2020b, 20200). Dei tre podkastepisodane handla om språk- 
historia kring 1814, arbeidet til Ivar Aasen og arbeidet til Knud Knudsen. 
Studentane førebudde seg til undervisinga ved å lytte til podkastepiso- 
dane og svare på korte tenkjeskrivingsoppgåver knytte til episodane. 
Podkastepisodane og undervisinga tente som modellar på kva tema ein 
kan formidle som del av norsk språkhistorie, og låg såleis nært den for- 
ståinga av norsk språkhistorie som Hårstad (2016a) finn hjå mange læra- 
rar. Episodane tente òg som modellar på korleis ein kan formidle fagstoff 
på den uformelle måten som ofte kjenneteiknar podkasten som sjanger. 
Lunde og Sætre (2020a, 2020b, 2020c) nytta både dialog og kortare inn- 
slag av monolog for å framstille temaa. I episodane kjem Lunde og Sætre 
med eigne meiningar om temaa dei snakkar om, og posisjonerer seg som 
nynorskbrukarar med bakgrunn frå målrørsla. Ifølgje Penne mfl. (2020, 
s. 75) er modellering av samtalepraksisar essensielt om ein skal lukkast 
med faglege samtalar. Ei viktig side av at studentane skulle lytte til ein 
fagleg podkast før dei skulle produsere eigne podkastepisodar, var at dei 
skulle ha eit felles kunnskapsgrunnlag om korleis meir uformelle og til 
dels meir personlege faglege samtalar kan vere. 


Materiale og metode 


Datainnsamlinga gjekk føre seg hausten 2020 og våren 2021. Studentane 
var ikkje klare over at podkastepisodane skulle brukast i forsking då dei 
produserte desse, men etter at produksjonen var over og alle episodane 
var godkjende som arbeidskrav, fekk studentane informasjon om for- 
skingsprosjektet og ei lenke til eit digitalt samtykkeskjema for bruk av 
podkastane i forsking. Det var totalt 28 studentar i dei to klassane, og 25 
samtykka til at me kunne sitere deira utsegner i forsking. 

I arbeidet med datamaterialet har me hatt ei dobbel rolle, sidan me 
har vore både lærarar og forskarar. Me har vore merksame på at dette 
kunne påverke studentane sitt samtykke, så i samtykkeskjemaet vart det 

understreka at deltaking var friviljug, og at det ikkje hadde konsekvensar 
om studentane ikkje samtykka. Da den systematiske undersokinga tok 
til, var me allereie godt kjende med datamaterialet som følgje av at me 
hadde lytta gjennom podkastepisodane då me vurderte dei som arbeids- 
krav. Tre av episodane vart vurderte av Kirsti Lunde hausten 2020 og 
fire av Jorunn Simonsen Thingnes våren 2021. Gjennomlyttinga då gav 
oss eit fyrsteinntrykk av kva tematikkar som gjekk att i podkastane, og 
korleis studentane snakka saman om desse tematikkane. Dei neste lyt- 
tingane fann stad i samband med det systematiske analysearbeidet haus- 
ten 2021. Då avidentifiserte me podkastane og studentane ved at me gav 
podkastane namn frå A til G, og studentane nummer etter kva for ein 
podkast dei var del av, altså A1, A2 og så bortetter. Podkastepisodane er 
presenterte i tabell 1, og det er analysen av desse me presenterer vidare. 
I transkripsjonen har me nytta nynorsk, og me har gjeve att studentane 
slik dei uttrykte seg i podkasten. Me har brukt følgjande transkripsjons- 
nøkkel: (.) = kort pause, (...) = lang pause, [...] = utelating av tekst, [tekst] = 
avidentifisert tekst. 


Tabell 1. Datamateriale 


Podkast Tema (slik studentane sjølve presenterer det) Lengd 
(minutt:sekund) 
A Språkhistoria på 1800-talet 30:29 
B Knud Knudsen og Ivar Aasen 26:02 
Ç Språkhistoria etter 2. verdskrig 22:59 
D Nynorskens historie 37:44 
E Samisk kultur og språk før og etter fornorskingsprosessen 34:26 
F Norsk språkhistorie 14:34 
G Vegen til to målformer 15:28 


Inspirerte av Grønmo (2016) og Saldaña (2013) har me gjennomført ein 
analyse i tre steg: koding, kategorisering og temautvikling. Kodinga var i 
utgangpunktet deduktiv: Me hadde som mål at studentane skulle utvikle 
historiemedvit gjennom undervisingsopplegget, og det fyrste steget i 
analyseprosessen vart difor å finne passasjar der studentane koplar his- 
toriske hendingar til samtidige eller framtidige hendingar, opplevingar 

og reynsler. Det gjorde me med grunnlag i skildringa til Harstad (2016b, 
s. 13) av korleis historisk medvit kan kome til uttrykk: «I stedet for a opp- 
tre med tre kronologisk avgrensete betraktningsmater - fortidstolkning, 
samtidsforståelse og framtidsforventning - vil man gjennom økt historie- 
bevissthet kunne gjøre bruk av disse erkjennelsene i samspill.» Me var 
altså interesserte i om studentane meistra å setje fortidstolkingane sine 
i samspel med forståinga av notida og refleksjonar om framtida, i mot- 
setnad til å «berre» referere til historisk kunnskap åleine. Me fann fleire 
døme på at studentane skapte koplingar mellom historiske hendingar og 
samtidige eller framtidige hendingar, opplevingar og røynsler. Undervegs 
i lyttinga oppdaga me at desse koplingane ofte skjedde ved at studentane 
bygde på eigne røynsler som språkbrukarar. Me bestemte oss for å sjå 
nærare på dette ved å gjere ei ny koding ut frå forskingsspørsmålet korleis 
byggjer studentane på eigne røynsler som språkbrukarar i formidling av 
norsk språkhistorie. Me fann at studentane bygde på eigne røynsler som 
språkbrukarar på fire måtar, som vart til desse datadrivne kategoriane: 


Dei viste til eigen identitet både eksplisitt og implisitt 
Dei fortalde historier om røynsler dei sjølve har eller kjenner til 
Dei viste til at dei er nynorsk- eller bokmålsbrukarar 


RONG 


Dei viste til eiga dialekt eller det å snakke på ein bestemt måte 


Me valde deretter å lytte til datamaterialet på nytt for å kvalitetssikre kate- 
goriane og eventuelt finne fleire relevante passasjar. Undervegs transkri- 
berte me dei passasjane me knytte til dei ulike kategoriane. Perspektiva 
me som forskarar har på tematikken, kan påverke utvalet, utforminga av 
analysekategoriar og til sist funna frå analysen (Grønmo, 2016, s. 180). 
Denne effekten har me prøvd å minimere ved å samanlikne kategorise- 
ringa av éin av podkastepisodane. Det var fullt samsvar i kva for nokre 
utdrag i transkripsjonane me hadde knytt til kvar kategori. 

Det tredje steget i analysen var å generere meir overordna tema. Ein 
kategori skildrar eit eksplisitt datasegment, medan eit tema skildrar meir 
subtile prosessar som finst i datamaterialet (Rossman & Rallis, 2003, som 
vist til i Saldafia, 2013, s. 14). Temaa tente som generelle og samstundes 
spesifikke kjenneteikn på dei ulike måtane studentane bygde på eigne 

røynsler som språkbrukar på. Frå kategoriane over genererte me dei føl- 
gjande fire temaa: 


1. identitet 

2. personlege narrativ 

3. nynorskbrukar eller bokmålsbrukar 
4. talemål 


I den neste delen går me nærare inn på dei ulike temaa for å syne døme på 
korleis studentane bygde på eigne røynsler som språkbrukarar og på den 
måten syner historiemedvit. I kodinga vart det klart at «alt heng saman 
med alt» (Bazeley, 2013), og at kategoriane ikkje kunne vere gjensidig 
utelukkande - slik dei ofte ikkje kan i utdanningsvitskapen (Kvernbekk, 
2013). Me vil i analysen og drøftinga kommentere overlapping der dette 
er sentralt. 

Lærarstudentar skal ha undervising om språkhistorie, og dei skal 
tileigne seg kunnskap om korleis å sjølve undervise elevar i språk- 
historie. Ein kan sjå dette som ei leeringskjede’, der elevane er dei lær- 
ande på grunnplanet. Studentane skal gjennom utdanninga si tileigne 
seg kunnskapen dei treng for å gje elevane den naudsynte opplæringa. 
Undervisingsopplegget som dannar grunnlaget for denne artikkelen, 
vart gjennomført i lærarutdanninga. Det var studentane som skulle lære, 
men samstundes ønskte me å modellere ei undervisingsform som studen- 
tane sjølve kunne nytte i språkhistorieundervisinga dei skal gjennomføre 
i skulen. I artikkelen vil me difor referere til både studentar og elevar når 
me skisserer opp og drøftar didaktiske moglegheiter. 


Analyse og funn 
Identitet 


Berre podkast C og E nemner identitet eksplisitt. I podkast C er det ein 
kort passasje som handlar om koplinga mellom språk og identitet: 


3 — Mevil takke den anonyme fagfellen for dette omgrepet, som gav oss eit betre grep om relasjonen 
mellom dei ulike nivåa i opplæringa og såleis i artikkelen. 

C1: men kvifor det vart så stort engasjement er eg faktisk litt usikker på 

C2: eg vil jo tru at det kanskje har noko med språk og identitet og at det heng 
veldig tett saman og at mange kanskje følte på at myndigheitene fråtok 
dei og borna deira deira eige språk og tvinga dei til å bruke eit språk dei 
hadde funne på (.) så spesielt i etterkrigstida var nok folk veldig sensitive 
til maktbalanse og bli fortald kva ein skulle gjere og det trigga nok noko 
hjå folk flest 

C1: jaog så las eg ein som sa at «språkstriden handlet ikke bare om a-, i- eller 
en- endinger (.) for mange handlet det om identitet om hvem man var» 

C3: ja det kjenner eg meg litt igjen i sjølv og (.) kor viktig det er med identi- 
teten (podkast C) 


Her nyttar studentane koplinga mellom språk og identitet til å forklare 
kvifor reaksjonane på samnorskpolitikken vart så sterke. Dei knyter det 
til noko dei har lese om norsk språkhistorie, og passasjen vert avslutta av 
at student C3 seier at hen kjenner seg igjen i det kjelda seier om at språk- 
striden ikkje berre handla om normering, men òg om språkleg identitet. 
I podkast E knyter student E4 samane sine røynsler frå fornorskings- 
prosessen til korleis den samiske identiteten er i dag: 


ja for det snakka me om (.) det handlar jo om litt om korleis samane ber sin 
identitet i dag og det kan me jo også snakke litt meir om (.) det er jo veldig 
trist me har jo nokre personlege erfaringar herifrå (.) det er jo veldig trist at me 
har det eigentleg det burde jo ikkje vore sånn men det er jo mi bestemor som 
var fødd (.) skal me sjå (.) starten av nittenhundretalet gamal dame og ho sa til 
meg at ingen kunne finne ut at me var samiske (.) så ho er 100 % genetisk (.) 
eller etnisk heiter det etnisk same og det er mor mi og og det har vore skikkeleg 


mykje skam opp til no då no har det blitt betre liksom (podkast E, E4) 


Jamvel om studentane nemner identitet i desse døma, snakkar dei ikkje 
om eigne språklege identitetar. Student C3 seier det er viktig for hen, 
men pensar samtalen over på historiske hendingar på 50- og 60-talet. 
Når me ser podkastane under eitt, meiner me at måten studentane byg- 
gjer på eigne røynsler som språkbrukar på, gjev innblikk i den språklege 
identiteten deira. Temaet identitet er som me vil syne, overlappande med 
temaa personlege narrativ, nynorsk- eller bokmålsbrukar og talemål, og 

som me skal kome attende til i diskusjonen, kan ein nytte desse temaa 
som utgangspunkt for a tematisere sprakleg identitet i klasserommet. 


Personlege narrativ 


I podkast D og E byggjer studentane pa eigne roynsler som sprakbrukarar 
ved a syne til historier om familiemedlemmar eller fra eige liv. Jamvel om 
slike personlege narrativ berre forekjem i to av podkastane, er det enten 
sa frekvent eller ein sa stor del av podkasten at me har valt a sja det som 
eit eige tema. I podkast E, som handla som koplingane mellom samisk og 
norsk sprakhistorie, var eit berande element at to av studentane fortalde 
om bestemødrene sine og deira roynsler med fornorskinga: 


bestemora mi er jo ein skrue (.) for å seie det på den måten men det er jo eit 
resultat av fornorskingspolitikken for å seie det fint då (.) ho vaks jo sikkert opp 
i ein periode då og i nord ho vaks jo opp i nord sikkert i ein periode der ho vart 
oppdregen til å tenkje «samane skal bli norske stakkars stakkars stakkars» (.) og 
då vert det jo ein slags (.) ovanfor og ned perspektiv det vert ikkje positivt ut av 
det då (podkast E, E2) 


Etter at student E2 har fortalt om si bestemor, følgjer student E4 opp med 
dette narrativet: 


bestemor mi er eigentleg på heilt andre sida av spekteret fordi ho budde jo [på/i 
stad i Finnmark] og ho budde jo der under 1. verdskrig så ho måtte jo flytte sør- 
over så fort tyskarane i 2. verdskrig kom og bomba der og då hadde ho jo levd 
i fornorskingspolitikken ei lita stund og visste at dei var samar og dei budde jo 
på eit veldig kva skal eg seie på eit (.) veldig avlukka område då og det var jo 
eigentleg berre samar rundt der og så flytta ho rett til hjartet av fornorskings- 
politikken heldt eg på å seie flytta til [stad på Austlandet] og måtte bu der då 
som lita jenta og levde med å vite at ho var samisk men ikkje fekk lov til å seie 


det til nokon (podkast E, E4) 


Bestemødrene til studentane har svært ulike røynsler, og spennet stud- 
entane fekk fram mellom dei to, tente som døme på korleis fornorskings- 
prosessen føregjekk, og kva som har vore konsekvensane av han. 

I podkast D viste studentane til personlege narrativ nàr dei knyter for- 
holdet mellom nynorsk og bokmàl pa 1900-talet til det à skifte skriftsprak 
ilopet av grunnskulen i dag. Podkasten var ei framstilling av skriftsprak- 
historia pa 1800- og 1900-talet, og den siste delen var eit intervju med ein 
av studentane, som har skifta fra nynorsk til bokmal: 


D1: det var veldig mange i min klasse som hadde bokmål (.) og det kan hende 
det påverka meg litt (...) sjølv om eg ikkje heilt veit kvifor 

D2: jakan det vere ein status inne i biletet her 

D1: ja (.) pa den alderen så det er jo alltid nokon i klassen som (...) er dei 
populære (.) og at dei kanskje såg litt ned på nynorsk og at dei fremma 
veldig at bokmål var kult og at difor så var det fleire som valde bokmål i 


staden for nynorsk generelt og då (podkast D) 


Jamvel om dei i intervjuet ikkje drog koplingar til historiske hendingar, 
gav narrativet om skriftspråkskifte eit innblikk i ein språksituasjon no 
som utdjupar forteljinga om språkhistoria tidlegare i podkasten. Der for- 
talde studentane mellom anna om korleis det var ein auke i elevar med 
nynorsk som opplæringsmål fram til 2. verdskrig, og at dette talet har 
minka fram til i dag. Før intervjuet har studentane òg ein passasje der 
dei legg fram forsking frå Sønnesyn (2020). Mot denne bakgrunnen vert 
det personlege narrativet om skriftspråkskifte eit innblikk i korleis den 
historiske utviklinga og funn frå forsking ser ut frå perspektivet til éin 
bestemt nynorskbrukar. Slik nyttar studentane eigne røynsler til å skape 
koplingar mellom det historiske og det samtidige. 


Nynorskbrukar eller bokmålsbrukar 

I podkast C, D og F viste studentane til at dei er nynorsk- eller bokmåls- 
brukarar. Korleis desse røynslene vert nytta til å skape historiemedvit, 
varierer mellom dei ulike podkastane. I podkast F brukar ein student 
posisjoneringa for å ta stilling til arbeidsmåtane til Aasen og Knudsen: 


ja eg må då heller seie meg meir samd i Aasen sin framgangsmåte (.) eg likar 
eigentleg betre ideen om eit eige norsk skriftspråk som er basert på dialek- 
tene (.) til folk rundt om i landet då framfor ei fornorsking av dansken dette 
er kanskje fordi eg er sjølv nynorskbrukar og kjenner meg like lite igjen i bok- 


mål (.) som var dåtidas riksmål (podkast F, F2) 

Her brukar studenten sine røynsler som nynorskbrukar til å forklare 
kvifor hen sympatiserer mest med arbeidet til Aasen, og byggjer på 
røynsler med å kjenne seg heime i eit skriftspråk. I podkast C vert 
kjennskap til nynorsk kopla til om ein er brukar av skriftspråket, og det 
vert skapt eit skilje mellom dei som kan nynorsk, og dei som ikkje kan 
nynorsk: 


C1: det var denne moderniseringa av landsmålet som tok oss eit skritt nær- 
mare nynorsken me kjenner godt til i dag (.) eller som [namn på student] 
kjenner godt til i dag meg og deg er vel litt rustne [namn på student] 

C2: hehe stemmer det ja (podkast C) 


Posisjoneringane i podkast C, D og F som nynorsk- eller bokmålsbru- 
kar formidlar informasjon om studentane sin skriftspraksbruk. I tillegg 
vert posisjoneringa som enten nynorsk- eller bokmålsbrukar brukt av 
studentane til å identifisere seg med personar i og få ei forståing for 
historia. Det vert også brukt retorisk for å skape ei spenning i formid- 
linga av fagstoffet, der nynorskbrukarane er tilhengjarar av Aasen, og 
bokmålsbrukarane av Knudsen. I podkast D førekjem det som nemnt 
over eit lengre personleg narrativ om skifte av skriftspråk. I samtalen 
set studentane historiske hendingar om val av opplæringsspråk i sku- 
len i samspel med språksituasjonen i dag gjennom å syne til det å vere 
brukar av nynorsk, deretter av bokmål. Delar av det personlege narra- 
tivet kan difor og sjåast som passasjar der studentane viser til at dei er 
nynorsk- eller bokmålsbrukarar. I skulen er ein med utgangspunkt i 
opplæringsspråket ved den aktuelle skulen og seinare eventuelt bytte 
av hovudmål enten nynorsk- eller bokmålselev. Denne sanninga vert 
utfordra seinare i narrativet: 


D4: det du snakkar om no er jo at du kan ikkje blande så du må vere konse- 
kvent i enten bruken av bokmål eller nynorsk men det høyrest ut som 
dette er i meir formelle settingar som for eksempel innlevering eller 
arbeidskrav på skulen men korleis er det når du for eksempel skriv ufor- 
melt i sosiale settingar for eksempel på melding (.) eller chattar med 
venar blandar du då skriftspråka eller er du like konsekvent då 

D1: når eg pratar med dei venene eg har heime som snakkar dialekt så skriv 


eg på dialekt (.) ja 


171 


LUNDE OG THINGNES 


D4: sáàdetbetyr jo her at det er fleire ulike faktorar kanskje som spelar inn (.) 
og sjølv om du har skifta skriftspråk så er det jo ikkje nødvendigvis sånn 
at du har skifta på alle moglege plattformar 

D1: nei det er riktig (podkast D) 


Narrativet illustrerer at studenten ikkje nødvendigvis er enten nynorsk- 
eller bokmålsbrukar, skriftspråkspraksisen hens er meir samansett og 
kontekst-, mottakar- og sjangeravhengig. Dette er i tråd med funn gjort av 
andre som har sett på bruk av nynorsk og bokmål blant ungdom (Brunstad, 
2020; Ekeland, 2022; Helset & Brunstad, 2020; Sønnesyn, 2020). 


Talemål 


Eit anna funn er at studentane viste til eige talemål, både norske dialektar 
og andre språk. I podkast D nytta studentane døme frå eigne dialektar 
då dei drøfta normeringsarbeidet til Aasen, og korleis nynorsken er i dag 
samanlikna med på Aasen si tid: 


D4: så ville eg kalla det som kanskje då er nynorskbrukar seie «ei jente» men 
du som er frå [stad] du ville kanskje ikkje sagt «ei jente» 
D3: nei eg sier «en jente» (.) så ville du kanskje sagt «jenta» medan eg seier 


«jenten» (podkast D) 


Seinare i podkasten tematiserte studentane normgrunnlaga i skriftspråka 
gjennom å dele døme på infinitivsendinga i eige talemål. Slik bygde dei 
på eigne røynsler frå dialektane sine for å formidle kva talemålsgrunnlag 
skriftspråka byggjer på, og det skapar ei kopling mellom normerings- 
arbeid før og språkbruk no. 

I podkast B, D, E og G bygde studentane på tenkte opplevingar med 
bruk av andre språk eller dialektar, slik me ser i desse døma: 


G1: eg lurer på korleis landet hadde sett ut om det ikkje hadde blitt ein sjølv- 
stendig stat 

G2: ja det kan du seie det kan jo hende me hadde vore danskar endå og 
snakka dansk 

G3: det hadde vore veldig rart 

G1: ja det trur eg hadde vore veldig ubehageleg (podkast G) 

Her førestiller studentane seg korleis dei ville opplevd å snakke dansk. Ein 
ganske lik passasje førekom òg i podkast D, der studentane forestilte seg 
korleis det ville vore å snakke dansk som lærar på 1800-talet. I podkast E 
førestilte studentane seg korleis det ville vore å skulle korrigere samiske 
elevar sitt talemål, og dei får fram kor rart dei ville tykt det var ved å sjå 
for seg ein liknande situasjon i dag: «hei du eg likar ikkje dialekten din 
kan du ikkje snakke aust eller bokmål i staden for» (podkast E, E1). I pod- 
kast B prøvde studentane å setje seg inn i Aasen sin motivasjon for reisene 
sine ved å ta utgangspunkt i eigne haldningar til dialektar. I alle desse 
døma nytta studentane eigne røynsler med bruk av talemål og haldnin- 
gar til talemål for å setje seg inn i dei historiske hendingane dei snakka 
om, og konsekvensane av dei. Då dei nytta sine eigne samtidige røynsler i 
tenkte døme, tok dei ei aktørrolle som gav dei moglegheit til å undersøke 
og forstå korleis noko kunne ha vore. 


Podkast som trygt rom for fagsamtale 


Det finst altså mange døme på korleis studentane syner historiemedvit 
ved å byggje på eigne røynsler som språkbrukarar. I passasjane tek dei 
ofte og eit aktørperspektiv i det dei fortel om. Harstad (2016b, s. 13) hev- 
dar at «[alktørperspektivet framhever viktigheten av å erkjenne at vi pa 
samme tid er historieskapte og historieskapende [...]». I døma frå pod- 
kastane syner mange av studentane både direkte og indirekte ei forståing 
for at historia har verka inn på samfunnet dei sjølve er ein del av. Dei 
syner Og forståing for at historia bade er noko menneske påverkar og vert 
påverka av. Dei set tida dei lever i, i samspel med historia dei lærer om, og 
slik vert dei sjølve ein del av hendingane dei lærer om, og hendingar i eiga 
samtid — dei vert aktørar. 

Oppgåva som låg til grunn for podkastane, sa ikkje noko om historie- 
medvit og kravde ikkje at studentane kopla historiske hendingar til eigne 
røynsler, samtidig eller framtidig språksituasjon. Følgjer ein resonne- 
mentet til Hårstad (2016b), skjer desse koplingane likevel fordi studentane 
har fått auka historisk medvit. I podkastepisodane skapte studentane eit 
trygt rom for fagsamtale, der førestillingane studentane har om fortida, 
ikkje får «vere i fred», men vert mottekne og granska fordi dei som deltek 

i samtalen, veit at det er forventa at pastandar skal bli svara pa. I svara 
skapar studentane koplingar til stoda no og i framtida der dei byggjer 
på eigne røynsler som språkbrukarar. Når studentane byggjer på eigne 
røynsler og deler dei med medstudentane, endrar røynslene karakter, 
noko andre prosjekt med podkast som undervisingsform og syner: 


When experiences were shared, they changed status — for audience as well as 
the participants — from individual experiences into what Silseth and Arnseth 
(2011) termed narratives and stories. Within interaction analysis, narratives 
and stories are analytical resources that enable people to connect prior experi- 
ences to possible future action (Emirbayer & Miche, 1998) [...] (Carson mfl., 
2021, s. 6) 


Ei kopling mellom tidlegare roynsler og moglege handlingar i framtida 
er best synleg i podkast D. Etter det personlege narrativet om skrift- 
sprakskifte vert podkasten avslutta med refleksjonen om nynorskopple- 
ring som denne artikkelen opna med: «[...] her har me eit stort ansvar 
for å bevare nynorsken og så får me sjå korleis nynorsken er om 50 år 
når me går av med pensjon» (podkast D, student D4). Samtale i mindre 
grupper utan læraren si vurderande lytting kan gjere studentane trygge 
nok til å dele røynsler og bruke seg sjølve når dei formidlar språkhistorie. 
Samstundes erfarte me og at det var mykje studentane sa i podkastane 
som me gjerne skulle fylgt opp i undervisinga. Vidare skal me skissere 
korleis læraren kan spele vidare på røynsler som kjem fram i podkast- 
episodane, gjennom heilklassesamtale, særleg for å formidle og gjere 
elevar og studentar medvitne om nynorsk. 


Felles kunnskapsgrunnlag og nynorskmedvit 
gjennom klasseromssamtalen 


Læraren sit på fagkunnskap og forståing som kan hjelpe elevar og stu- 
dentar til å abstrahere frå det konkrete til det meir allmenne, med 
utgangspunkt i at historisk innsikt kan bety noko for haldningane og 
handlingane til den einskilde. Språkhistoria er historisk, men også sosio- 
lingvistisk, og gjennom diskusjonar kring tema frå podkastane kan ein 

byggje bru mellom spràkhistoria og sosiolingvistikken og gje studentane 
den sosiolingvistiske kompetansen dei treng for à verke i skulen (sja t.d. 
Sollid & Rindal, 2015). Dette bor vere eit av siktemala med undervisinga 
i sprakhistorie. Inspirert av Svendsen (2018) og Rymes (2020) vil me her 
trekkje ein parallell til sosiolingvistisk folkeforsking. Innanfor denne til- 
nærminga til forsking samarbeider forskarar og lekfolk, og både vitska- 
pen og lekfolket utviklar seg. Sosiolingvistisk folkeforsking skal bidra til 
at lekfolk får forskingskunnskap- og røynsle, men like viktig er det at dei 
tileignar seg sosiolingvistisk kunnskap og får utvikla seg personleg gjen- 
nom språkleg identifisering og refleksjon. I tilfellet vårt er studentane 
som produserte podkastane, lekfolk. Studentane deltok ikkje i utarbei- 
dinga av forskinga, men dei deltok i utarbeidinga av undervisingsoppleg- 
get. I podkastepisodane formidla studentane kunnskapar om språk, og 
me meiner også at podkastproduksjonen bidrog til studentane si utvik- 
ling. I podkastane syner studentane i mange tilfelle historisk medvit, ofte 
i passasjar der dei byggjer på eigne røynsler som språkbrukarar i formid- 
linga av fagkunnskap. 

At samtalen i podkastepisodane ikkje var lærarstyrt, har som synt 
didaktisk verdi, men det har også heilklassesamtalen som læraren deltek 
i. Fordelen med slike samtalar er at læraren kan syte for at flest mog- 
leg kjem til orde, og fleire stemmer og perspektiv kan såleis bli syn- 
leggjorde (Penne et al., 2020, s. 60). Samtalen kan også skape eit felles 
kunnskapsgrunnlag (Penne et al., 2020, s. 60). Me meiner at å kombinere 
utforskande samtale og elevstyrt gruppesamtale utan lærar med heilklasse- 
samtale med lærar er fruktbart. I podkastepisodane har studentane fått 
ytra seg utan at læraren er til stades, og dei har bygd på kvarandre sine 
replikkar og utforska og utdjupa i fellesskap, noko som gjerne ikkje skjer 
i klassesamtalen (Penne et al., 2020, s. 60). I episodane me har analysert, 
vert det løfta fram tematikkar og perspektiv som me meiner at læraren 
ikkje nødvendigvis hadde fått tilgang til om hen gjekk rett på klassesam- 
talen. I desse tilfella brukte studentane kompetansen og forståinga si til 
å forklare verda som omgjev dei, i tråd med intensjonane i sosiolingvis- 
tisk folkeforsking (sjå t.d. Svendsen, 2018). Ved å i ettertid legge opp til 
ein klasseromssamtale, kan læraren spele på desse perspektiva når hen 
skapar eit felles kunnskapsgrunnlag for heile klassen. At det vert skapt 

eit slikt grunnlag, er viktig om studentane skal nytte podkastepisodane 
i eksamensforebuing, slik studentane me gjennomforte opplegget med, 
ynskte å gjere. 

I det følgjande vil me difor med utgangspunkt i empirien frå denne 
studien syne korleis ein i heilklasssesamtalen kan abstrahere frå det kon- 
krete innhaldet i podkastane til overordna språksosiologiske og sosio- 
kulturelle sider ved norskfaget. Me strukturerer dette ut frå temaa frå 
analysen, men fordi temaet identitet i stor grad er overlappande med dei 
andre temaa og altså skildrar subtile prosessar som knyter seg til majo- 
ritetsspråk-minoritetsspråks-relasjonar, elevperspektivet og talemål som 
sosiolingvistisk markør, behandlar me ikkje temaet for seg. Me minner 
likevel om at elevar skal bli «medvitne om sin eigen språklege og kul- 
turelle identitet» (Kunnskapsdepartementet, 2020), og at samtalar om 
språk i klasserommet opnar opp for dette. 


Frå personleg narrativ til majoritetsspråk - 
minoritetssprak-relasjonar* 

Podkastepisodane inneheldt to svert ulike narrativ om to av studen- 
tane sine bestemodrer og forholdet deira til samisk sprak og kultur 
(podkast E), og eitt langt narrativ om sprakskifte fra nynorsk til bokmal 
(podkast D). Desse narrativa tematiserer alle forholdet mellom ein sprak- 
leg majoritet og ein sprakleg minoritet, og dei opnar opp for a tematisere 
dette i klasserommet. 

Narrativet om sprakskiftet tek atte minutt av podkast D, og fleire av 
utsegnene innanfor det lange narrativet er kategoriserte som «studentane 
viste til at dei er nynorsk- eller bokmålsbrukarar». Når studentane refere- 
rer til seg sjolve som brukarar av enten nynorsk eller bokmal, vert denne 
informasjonen løfta opp som sentral for formidlinga av fagstoffet, og det 
vert implisitt skapt eit skilje mellom brukarane av dei to spraka. Kva du 
er brukar av, og altså kva for ei gruppe du tilhøyrer, er av betydning. 
Vidare er det slik at storparten av ytringane som er kategoriserte som 


4  Formuleringa «majoritetsspråk-minorietetsspråk-relasjonar» er henta frå Hårstad, Mæhlum og 
van Ommeren (2021, s. 107). 

«studentane viste til at dei er nynorsk- eller bokmålsbrukarar», er ytra av 
studentar som viste til at dei er nynorskbrukarar, sjølv om nynorskbru- 
karane var i mindretal blant studentane som deltok i podkastproduksjo- 
nen. Dette vitnar om at desse studentane har eksplisitte røynsler med å 
vere nettopp nynorskbrukarar. Dette kan truleg sjåast i samanheng med 
det me veit om at nynorskbrukarar ofte må forklare og forsvare eigen 
språkbruk og eigne språklege rettar, grunna i at nynorskbrukaren er i 
mindretal, og at språket er markert (sjå t.d. Bull, 2004; Thingnes, 20204). 
Fleire (Hårstad et al., 2021; Sønnesyn, 2020; Thingnes, 2020a, 2020b) har 
argumentert for at nynorsk er eit minorisert språk, eit omgrep som syn- 
leggjer at språkstatus er resultat av prosessar og forhold mellom språk (sjå 
Lane et al., 2018; Léglise & Alby, 2006). Nynorsk er ikkje i seg sjølv mino- 
risert, men er det i møte med bokmål. Sjølv om nynorsk har ein status i 
Noreg som eit offisielt språk likestilt med bokmål, minner den faktiske 
og språksosiale statusen om den statusen mange minoritetsspråk har (sjå 
t.d. Thingnes, 2020a). Gjennom å drøfte kvifor nynorskbrukarane har 
andre og fleire eksplisitte røynsler med å vere brukarar av språket sitt, kan 
lærarar abstrahere frå det konkrete narrativet i podkasten til majoritets- 
språk-minoritetsspråk-relasjonar og gje studentar og elevar ei forståing 
for maktforhold og prosessar som gjev språk ulik status. I forståinga av 
nynorsk som eit minorisert språk ligg det også ei forståing av at statusen 
nynorsk har, kan endrast, til dømes gjennom undervising i skulen. Om 
ein gjennom undervising i språkhistorie lukkast med å gje studentar og 
elevar historiekjennskap og historisk medvit, vil dette i neste steg kunne 
verke inn på haldningane og handlingane til den einskilde (sjå Hårstad, 
2016b, s. 13). 

Haldningar er knytte til kognisjon, affekt og åtferd (sjå t.d. Garrett, 
2010). Dei er bygde opp av meiningar om verda, og av assosiasjonar og 
kjensler til eit sosialt objekt, til dømes eit språk. Ein kan ha ulik grad 
av positive og negative kjensler til dette sosiale objektet, i vårt tilfelle 
nynorsk. Me meiner at podkastproduksjonen gav studentane ei forstå- 
ing for minoritetsperspektivet og såleis nye kjensler for og assosiasjo- 
nar til nynorsk. Når meiningar og kjensler endrar seg, kan endring i 
åtferd, altså handling, følgje etter. Studentar og elevar kan sjå seg sjølve 
som aktørar som kan verke inn på språkstatus. Eit av kompetansemåla 

etter 10. trinn legg tydeleg opp til à sjà historia og notida i samanheng: 
«eleven skal kunne [...] forklare den historiske bakgrunnen for bokmal 
og nynorsk og reflektere over statusen til dei offisielle spraka i Noreg i 
dag» (Kunnskapsdepartementet, 2020). I podkast D vert bade del éin og 
del to av dette kompetansemalet dekt, men samanhengen mellom dei to 
delane vert ikkje eksplisitt kommentert, og det er uvisst om studentane 
har eit tydeleg grep om denne koplinga mellom historia og notida. I ein 
klasseromssamtale kan ein lærar arbeide for å gjere ei slik kopling tydeleg 
og på den måten styrke studentar og elevar si forståing for korleis språk- 
statusen i notida heng saman med språkhistoria, og korleis dei begge må 
forståast som del av majoritetsspråk-minoritetsspråk-relasjonen. I pod- 
kast D vert det mellom anna tematisert at nynorskbrukaren er eksponert 
for mykje bokmål, noko ein lærar kunne hjelpt studentane med å sjå at 
heng saman med det asymmetriske forholdet mellom dei to språka. 


Frå nynorskbrukar eller bokmålsbrukar til 
elevperspektivet 

I narrativet om språkskifte frå nynorsk til bokmål er det, trass i at stu- 
denten no primært er bokmålsbrukar, røynsla som nynorskelev som er 
sentral. Studenten reflekterer over eigne opplevingar av og røynsler med å 
vere nynorskbrukar i skulen, og hen presenterer såleis eit elevperspektiv — 
og meir konkret eit nynorskelevperspektiv — på sprakstoda og på opplæ- 
ringa. Gjennom narrativet frå studenten får medstudentane som alltid 
har vore bokmålselevar, tilgang til dette perspektivet. Dette meiner me 
har stor verdi. Me meiner at det å sjå nynorskelevperspektivet er sen- 
tralt for endringar i haldningar til nynorsk. Lat oss sjå på eit døme frå 


narrativet: 


D1: det var veldig mange i min klasse som hadde bokmål (.) og det kan hende 
det påverka meg litt (...) sjølv om eg ikkje heilt veit kvifor 

D2: jakan det vere ein status inne i biletet her 

D1: ja(. på den alderen så det er jo alltid nokon i klassen so (...) er dei popu- 
lære (.) og at dei kanskje såg litt ned på nynorsk og at dei fremma veldig 
at bokmål var kult og at difor var det fleire som valde bokmål i staden for 


nynorsk generelt og då 

D2: ja det kan nok hende (.) dette kjenner eg meg litt att i for eg og hadde 
nynorsk da eg var liten (.) og korleis er dette pa din plass er det generelt 
slik at dei fleste gar fra nynorsk til bokm4l i [distrikt] 

D1: ja slik eg opplevde det var det veldig mange som gjekk fra nynorsk til 
bokmål spesielt på vidaregåande då (.) men eg trur på andre skular med 
i [distrikt] så var det slik på ungdomsskulen og at dei fleste skifta skrift- 
språk på ungdomskulen og (podkast D) 


I dette utdraget ser me at studenten gjekk i ein språkblanda klasse 
då hen bytte skriftspråk. Utdraget illustrerer korleis byte og val av 
skriftspråk kan vere påverka av status. At nynorsk av mange ikkje 
vert opplevd som «kult», er slått fast i fleire studiar og rapportar (sjå 
t.d. Staalesen, 2014). Dette er mellom anna knytt til at mange assosi- 
erer nynorsk med bonden og det gamaldagse (sjå t.d. Mæhlum, 2020; 
Wold, 2019). At oppfatningar av språk ligg til grunn for språkbruk, er 
i kjernen av sosiolingvistikken (Hornberger & McKay, 2010, i Sollid & 
Rindal, 2015), og det finst eit utal døme i den norske språkhistoria som 
kan illustrere dette poenget. 

Når studentar eller elevar nyttar seg sjølve i podkastproduksjon og 
uttalar seg om koplingar mellom språk og verdiar og personlegdoms- 
trekk, er det lettare for læraren å spele på dette i klasserommet i etter- 
tid. Læraren kan tematisere oppfatningar av språk og målbyte og skape 
vidare refleksjon hjå studentane. Nasjonal språkpolitikk, som jamstiller 
nynorsk og bokmål, vert formidla eksplisitt gjennom læreplanen, men 
han vert også formidla - og skapt - implisitt gjennom læraren og samta- 
lane i klasserommet (Sollid & Rindal, 2015). 

Av utdraget over går det også fram at ein annan av studentane, D2, har 
vore nynorskbrukar. Hen brukar eigne røynsler for å forstå medstuden- 
ten sine røynsler, men i podkasten vert det ikkje gått vidare inn i denne 
studenten sine røynsler, og tilhøyrarane får ikkje vite når eller kvifor stu- 
denten bytte vekk nynorsk. Mange elevar og studentar sit med røynsler 
som språkbrukarar som læraren ikkje nødvendigvis er klar over. Det er 
også vist at fleire lærarar ikkje er klare over kva målform elevar har (sjå 
t.d. Staalesen, 2014), og gjennom podkastar som denne kan læraren sjølv 
bli merksam på språkval i klasserommet, og på studentane eller elevane 
sine språklege historier. Læraren og skulen spelar ei enormt viktig rolle 

som det Sønnesyn (2020, etter Bruner, 1983; Vygotskij, 1986) kallar ein 
sprakleg stillasbyggjar. Dette vert tematisert i podkast D, som del av det 
same narrativet som vist til over. Utdraget under kjem fem minutt etter 
utdraget sitert over: 


D2: trur du undervisinga og skulen kunne gjort noko annleis for at du kunne 
halde på nynorsken (.) eventuelt kva 

D1: på barneskulen og ungdomskulen følte eg dei var veldig flinke til å 
vere konsekvente med nynorsken og bruke han og vere positive til han 
medan då eg kom på vidaregåande fekk eg fyrst og fremst ein (.) gan- 
ske elendig norsklærar viss det er lov til å seie det og me lærte veldig 
lite og han var så surrete så me kunne liksom gjere det me ville (.) 
og det kan nok vere ein faktor for at (.) eg bytte og samtidig var det 
ein sånn prøveperiode på vidaregåande då eg gjekk der at me ikkje 
skulle ha noko vurdering eller undervising i sidemål 1. og 2. klasse 
men berre i 3. klasse (.) og då var det jo veldig enkelt å velje bort 
nynorsken (.) så då hadde me ikkje nynorsk i to år og det trur eg 
kan vere med på at elevane føler at «jammen då er det ikkje så viktig 
at me har to skriftspråk då (.) når me berre kan droppe det i to år» 
(podkast D) 


Her går studentane inn på rolla skulen spelar for nynorskeleven, og 
historia som vert fortalt, er nedslåande. Sønnesyn (2020) viser til kor- 
leis skulen i dag ikkje utnyttar potensialet han har som ein bevarar av 
mindretalsspråk. I podkasten vert dette illustrert gjennom at skulen var 
ein stillasbyggjar for den nynorskbrukande studenten i barne- og ung- 
domsskulen, men at han verken fungerte som stillas eller språkbevarar i 
vidaregåande. Sønnesyn (2020) konkluderer med at opplæringssituasjo- 
nen for mange nynorskelevar er vilkårleg, mellom anna gjeld dette for om 
det er nynorsk eller bokmål som er undervisingsspråket i klasserommet. 
Skulen skal ifølgje LK20 gjere nynorskbrukaren til ein trygg språkbru- 
kar (Kunnskapsdepartementet, 2019), men har ein lang veg å gå for å nå 
dette målet (sjå m.a. Bjørhusdal & Juuhl, 2017; Staalesen, 2014; Sønnesyn, 
2020), og podkast som undervisingsform i språkhistorie kan vere eit mid- 
del på veg mot målet. 

Om ein nyttar sprakhistoriepodkast i lerarutdanninga og far presen- 
tert narrativ som dette om malbyte, har ein eit unikt hove til á tematisere 
rolla studentane kan spele som lærarar i klasserommet. Dei komande 
lærarane vil bli merksame på tematikken, og dei kan i neste steg bidra til 
å motarbeide stereotypiar og styrke skulen som språkleg stillasbyggjar 
for nynorskeleven. Om ein derimot nyttar språkhistoriepodkast i skulen 
og får høve til å abstrahere i klasserommet i ettertida, kan ein i tillegg til 
å motarbeide stereotypiar gjere majoriteten merksam på utfordringane 
minoriteten møter. Minoriteten, eller mindretalet, kan lettare styrke 
seg om majoriteten har kunnskapar om situasjonen til mindretalet. 
Samstundes er det mindre truleg at ein vil få like personlege narrativ om 
språkbyte frå elevar som der og då står midt i det språklege krysspresset. 
Men andre utsegner om å vere brukar av det eine eller det andre språket 
vil kunne abstraherast til eit elevperspektiv slik at læraren kan tematisere 
målbyte, også i eit klasserom der målbyte skjer her og no. 

I ei gransking ved seks ungdomsskular i område der nynorsken er 
under press, fann Sønnesyn (2020) at toskriftspråksituasjonen i Noreg 
sjeldan var tematisert i undervisinga, med unntak av som del av språkhis- 
toria, og også at språkval var lite didaktisk tematisert. Der målbyte vert 
tematisert, er det oftast nynorskeleven som får informasjon om mogleg- 
heita for å byte til bokmål. At nynorskeleven får slike tilbod, er illustrert 
gjennom narrativet i podkast D, student D1: «på barneskulen så hadde 
alle nynorsk frå 1. til 7. klasse så kunne me velje då om me ville byte til 
bokmål på ungdomsskulen». Funna til Sønnesyn (2020) og narrativa frå 
podkastepisoden vitnar om behovet for didaktiske grep for å tematisere 
tospråkspråkssituasjonen, og dei syner eit potensial for å ta utgangspunkt 
i nettopp språkhistoria. Gjennom språkhistoria kan studentar og elevar 
forstå at det er eit majoritet-minoritet-forhold mellom språkgrupper og 
dermed elevgrupper. Denne forståinga kan hjelpe dei med å navigere i 
språksamfunnet utan å sjølv bidra til å forsterke språklege ulikskapar. 

Å tematisere målbyte er ikkje ei avsporing frå språkhistoriedidak- 
tikken. Som synt innleiingsvis i artikkelen er historisk medvit å kunne 
setje fortidsfortolkingar i samanheng med forståingar av samtida, og 
la det spele inn på forventingar om framtida (Hårstad, 2016b; Lenz & 
Nilssen, 2011). Studentar og elevar skal få ei forståing for at dei opererer 

pa eit punkt i historia, og at dei kan handle pa matar som paverkar det 
som skjer etterpa, til domes gjennom rolla som lerarar i eit sprakblanda 
klasserom. Læraren skal hjelpe eleven med å sjå dette, og i lærarutdan- 
ningssamanheng er det studentane som skal sjå denne samanhengen, for 
å kunne styrke eigen aktørskap som framtidig lærar. 


Frå talemål til normeringsgrunnlag og 
sosiolingvistisk markør 

Å nytte elevane sitt eige talemål i språkhistorieundervisinga er føreslått 
av fleire. Hårstad (2016b) føreslår at elevar og studentar kan nytte eige 
talemål for å skissere opp eit normeringsgrunnlag, og han viser til at 
ein avsluttingsvis i eit slikt undervisingsopplegg kan nytte seg av klas- 
seromssamtalen til å tematisere språkstriden på 1800- og 1900-talet og 
tema som «nynorskdidaktikk, talemålsvariasjon, forholdet skrift-tale» 
(Hårstad, 2016b, s. 6). Me ser altså eit liknande potensial gjennom at 
læraren med utgangspunkt i podkastepisodar kan setje ei rekkje tema 
på dagsordenen. Tidlegare har me synt til dømet frå podkast D, der stu- 
dentane viser til at ein nynorskbrukande student seier «jenta», medan 
ein annan student seier «jenten». I den same sekvensen seier studenten 
som seier «jenta», at hen i eige talemål har e-ending og ikkje a-ending 
i verb, men at hen veit at begge delar «er lov» i nynorsk, med «springe/ 
springa» som døme. Med utgangspunkt i slike døme frå studentane 
sine podkastar kan læraren, som studentane gjer, tematisere normvala 
til Aasen. Studentane koplar fortida saman med notida, og læraren kan 
spele vidare på det i klasserommet, men også tematisere forholdet mel- 
lom talespråk og skriftspråk, rette opp der det manglar nyanseringar og 
presiseringar, og også tematisere korleis normval er knytte til oppfatnin- 
gar av språk, eksponering og sosialisering og vise korleis talemålet og 
skriftspråket er ein sosiolingvistisk markør. Så godt som alle språkhis- 
toriske og sosiolingvistiske emne kan trekkjast inn her, noko som også 
vert illustrert i Hårstad (2016b). I arbeidet med normgrunnlag i klasse- 
rommet hans var det for studentane «naturgitt at det bokmålnære skulle 
velges som norm» (Hårstad, 2016b, s. 10). Dette går rett inn i relasjonen 
majoritetsspråk-minoritetsspråk, og læraren kan hjelpe studentar og 

elevar med à sja slike samanhengar mellom det som kan oppfattast som 
atskilde tema. 


Avrunding 


Sprakhistoria i skulen er med fa unntak historia om nyare skriftsprakhis- 
torie og dimed om arbeidet til Knudsen og Aasen. Ifølgje eit av kjerneele- 
menta i norskfaget i LK20 skal elevar «ha kunnskap om språksituasjonen 
i Noreg i dag og utforske den historiske bakgrunnen for han. Dei skal ha 
innsikt i samanhengen mellom språk, kultur og identitet og kunne forstå 
eigen og andre sin språklege situasjon i Noreg» (Kunnskapsdepartementet, 
2019). Språkhistoria er ein nøkkel til å nå dette målet, men det er behov 
for ei anna formidling enn den som vektlegg reproduksjon og memo- 
rering. Å nytte podkast i språkhistorieundervising gjer det mogleg for 
studentar og elevar å synleggjere eigne røynsler og å sjå at dei er aktørar i 
snarare enn tilskodarar til språkhistoria og den språksosiologiske notida. 
Gjennom samtalane får ein saman utforska språksituasjonen, og ein får 
innsikt i kvarandre sine språklege røynsler og kan ta andre sine perspek- 
tiv, som illustrert med narrativet om målbyte. Dette gjev historiemedvit 
og aktørskap, men like viktig i denne samanhengen er forståinga det kan 
gje for at nynorsk er eit minorisert språk, og at elevar, studentar og læra- 
rar kan verke inn på statusen til nynorsk. 

I analysen spurde me korleis studentane trekkjer på eigne røynsler 
som språkbrukarar i formidling av norsk språkhistorie. Me såg at dei 
gjorde dette på fleire måtar og i handsaminga av fleire språkhistoriske 
og norskfaglege emne: talemål og normgrunnlag, målform og identitet 
og så bortetter, som alt er ein del av kjerneelementet språkleg mangfald i 
LK20. Podkasten vart ein trygg fagsamtale som skapte historiemedvit og 
aktørskap. Me har også synt korleis lærarar med utgangspunkt i konkrete 
utsegner frå studentproduserte podkastar kan tematisere overordna 
språksosiologiske og sosiokulturelle sider ved norskfaget. For at ein lærar 
skal legge til rette for at elevane når måla i læreplanen, må han ha den 
naudsynte språkhistoriekunnskapen, han må ha den sosiolingvistiske 
kompetansen og historiemedvitet. Dette må sikrast i lærarutdanninga, 
til dømes gjennom å nytte podkastar i språkhistorieundervisinga. 

Abstract 


Teaching history of Norwegian language is key in making students aware 
of the linguistic situation in Norway, its historical origins, and what char- 
acterises it today. This article shows how one can use podcasts to teach 
history of Norwegian language and Nynorsk in a way that allows stu- 
dents to become actors in the historical and contemporary language situ- 
ation. The data collected is seven podcasts produced by student teachers. 
We ask how the students draw on own experiences as language users in 
the dissemination of language history. The analysis shows that students 
take on a role as actors and increase their awareness of the connection 
between historical events and the current language situation. We argue 
that this awareness is important in dissemination of Nynorsk as it gives 
students an understanding of the sociological-linguistic situation. Based 
on the data and didactic research, we also suggest how teachers can build 
on the content from the podcasts in their classrooms. 

